苏轼词集

（宋）苏轼　著

上海古籍出版社

图书在版编目（CIP）数据

苏轼词集/（宋）苏轼著；刘石导读．—上海：上海古籍出版社，2009.8（2014.10重印）

ISBN 978-7-5325-5394-5

Ⅰ．苏…　Ⅱ．①苏…②刘…　Ⅲ．宋词—选集　Ⅳ．I222.844

中国版本图书馆CIP数据核字（2009）第125515号

苏轼词集

［宋］苏　轼　著　刘　石　导读

（上海瑞金二路272号　邮政编码200020）

（1）网址：www.guji.com.cn

（2）E-mail：guji@guji.com.cn

（3）易文网网址：www.ewen.co

发行经销　新华书店上海发行所

制版印刷　上海丽佳制版印刷有限公司

开本　889×1194　1/36

印张　8　插页　2　字数　160，000

印数　31，101-36，400

版次　2009年8月第1版

2014年10月第9次印刷

ISBN 978-7-5325-5394-5/I·2127

导读

刘石

一

11世纪中期的北宋，经过建国后数十年的休养生息，内忧外患虽未曾稍歇，社会经济、文化却得到普遍发展。一代文化巨擘苏轼，就出现在这一时期。

苏轼（1037-1101），字子瞻，又字和仲，号东坡，眉山（今属四川）人。21岁时进士及第，并为主考官欧阳修所激赏。后又应直言极谏策问，入第三等，名噪京城。先后在凤翔（今属陕西）、杭州、徐州、湖州（今属浙江）、登州（今山东蓬莱）、颍州（今安徽阜阳）、扬州、定州（今属河北）等地任职，又数膺京官。因党争之故，先后被贬黄州（今湖北黄冈）、惠州、儋州（今属海南），卒于常州。

苏东坡一生历经坎坷，辛苦备尝，有《自题金山画像》自嘲云：“心似已灰之木，身如不系之舟。问汝平生功业，黄州、惠州、儋州。”但不论出处穷达，始终有四不变：辅君治国、经世致用的抱负不变，怜恤生灵、为民造福的思想不变，襟怀坦荡、独立不阿的品节不变，乐观豁达、幽默风趣的心性不变。正是这四“不变”，使他的人格熠熠生辉。王国维《文学小言》六云：“三代以下之诗人，无过庄子、渊明、子美、子瞻者。此四子者，若无文学之天才，其人格亦自足千古。故无高尚伟大之人格，而有高尚伟大之文章者，殆未之有也。”足以表达后世学人对东坡人格的景仰之情。

苏东坡从生前直到今天，一直是中国人最喜爱的一位文人，除了人格的因素，也与他在中国文化史上的巨大成就密不可分。他是一个不世出的文艺通才，在文学艺术的多个领域都博学多能，允称巨擘。

他是中国诗歌史上的第一流大家，其诗歌今存二千七百多首，风格多样，而以纵放透辟、曲折澜翻为基本特色，也就是清人赵翼所称许的：“天生健笔一枝，爽如哀梨，快如并剪，有必达之隐，无难显之情。”（《瓯北诗话》卷五）他也是中国散文史上的第一流大家，向与韩、柳、欧三家并称，又位居唐宋八大家之列。其散文有四千二百馀篇之多，用他《自评文》中的话说：“吾文如万斛泉源，不择地皆可出，在平地滔滔汩汩，虽一日千里无难。及其与山石曲折，随物赋形，而不可知也。所可知者，常行于所当行，常止于不可不止。”这种从心所欲不逾矩的高妙境界，非文章圣手不能到。

苏东坡又是中国书画史上的卓然一大家，其诗画创作的成就不在诗文之下。他的绘画有真迹《枯木怪石图》留传于世，以笔墨写意趣，滋味浓郁，是文人画的典型代表。文人画不始于东坡，但他的画才是正式的文人画。因为从他开始，才着意倡导绘画的主观抒情性，摹写客观物象退到了次要地位。他明确提出“诗画一律”的概念，大大地促进了诗、书、画的结合。在他之后，文人画才蓬勃地发展起来。他的书法如绵裹铁，温润而遒劲，人称“苏体”，其名亦列于“宋四家”之首。其作品传世颇多，以行楷《前赤壁赋》、行书《黄州寒食帖》等为代表，于晋人的萧散简远之外，偏重抒发个人意趣，具有浓郁的书卷气。人们常谓宋书尚意，苏书正是尚意的宋人书法的代表。

东坡词作今存三百五十首，数量远逊于他的诗文，在词作家中却属高产。尤其是就各类文体各自的发展历史看，苏词较之苏诗、苏文具有更强的突破性、更明显的创新色彩，是古代词苑中珍贵的艺术遗产。不过，与其诗文书画的众口交誉形成对照的是，苏词是词史上聚讼纷纭的一个对象，这恐怕也正与其所具有的突破性和创新色彩有关。

二

林语堂在他那部精彩纷呈的《苏东坡传》中说：“人的一生就像一出戏，只有落幕后才能判断这出戏的好坏。”这句话多少有些绝对。在苏轼逝世九百多年后的今天，在苏轼长达六十五年丰富辉煌的一出大戏落幕九百多年后的今天，姑且不论这出大戏的全部，仅就其中一幕的词作来说，戏主人表演的“好坏”是否已经“判断”清楚了呢？事情远没有如此简单。

九百多年来，东坡词领受的各式各样的评价，或钻皮出羽，揄扬升天；或洗垢索瘢，贬抑入地。就其丰富多样性来说，恐怕没有第二家可以比得了。我有时想，东坡泉下有知，会不会因某些不虞之誉而赧颜，又因某些求全之毁而抱屈呢？

谓予不信，请看仅晚东坡四五十年的两位词学家和词人的评价：

东坡先生以文章馀事作诗，溢而作词曲，高处出神入天，平处尚临镜笑春，不顾侪辈……东坡先生非醉心于音律者，偶尔作歌，指出向上一路，新天下耳目，弄笔者始知自振。

至晏元献、欧阳永叔、苏子瞻，学际天人，作为小歌词，直如酌蠡水于大海，然皆句读不葺之诗尔，又往往不协音律者，何耶？

前段见于宋人王灼的词学名著《碧鸡漫志》卷二，后段出自大名鼎鼎的李清照《论词》。一个说他“出神入天”，迥出同辈之上；一个说他“不协音律”，不是词，只算诗。

再看东坡盖棺八百多年后的现代，两位同样著名的词学家的评价：

苏轼是宋代伟大的现实主义文学家，他以卓越的天才、广博的学识、开朗的胸襟，写出了大量辉煌的诗、文、词，表达了自己一生的真实经历和丰富的思想情感……他所作的《东坡乐府》，内容广阔，气魄雄伟，语言朴素，一反过去绮罗香泽及离情别绪的局限，是宋词空前的划时代的革新，也是宋词进一步的发展。

东坡是大作家，不能限以“词人”，更不能限以“豪放派词人”。他的词像郭老的诗，做得很不经意，很随便，时有妙语警句、深刻至情的话，而全篇精美者少。

前段见于唐圭璋先生的一篇文章《从〈东坡乐府〉里看苏轼和农民的情谊》（载《词学论丛》），后段见于吴世昌先生的《词林新话》。一个是“进一步”，“划时代”；一个是“不经意”，“很随便”，“精美者少”。

不仅论其总体悬殊如此，对具体作品的轩轾也会有天壤之别。比如这首有名的《定风波》：

莫听穿林打叶声，何妨吟啸且徐行。竹杖芒鞋轻胜马，谁怕？一蓑烟雨任平生。

料峭春风吹酒醒，微冷，山头斜照却相迎。回首向来萧瑟处，归去，也无风雨也无晴。

有人对它顶礼膜拜：

此足征是翁坦荡之怀，任天而动，琢句亦瘦逸，能道眼前景，以曲笔直写胸臆，依声能事尽矣。

有人却将它批得体无完肤：

“一蓑”七字尚无不可，然亦只是申明上二语之意。若“也无风雨也无晴”，虽是一篇大旨，然一口道出，大嚼乃无馀味矣。然苦水所最不取者，厥维“竹杖芒鞋轻胜马，谁怕”二韵。如以意论，尚无不合，唯“马”、“怕”两个韵字，于此词中，正如丝竹悠扬之中，突然铜钲大鸣；又如低语诉情，正自绵密，而忽然呵呵大笑。“料峭春风”三韵十六字，迹近敷衍，语亦稚弱，而破坏全体底美之罪尚浅于“马”、“怕”二韵九字也。

它们分别见于两位前辈学者郑文焯的《大鹤山人词话》和顾随（号苦水）的《东坡词说》（载《顾随文集》）。这叫读者如何适从？叫我们古典文学的爱好者怎样去接受作为词家的苏轼、去欣赏苏轼的词作呢？

三

这种现象其实不奇怪。越是不平凡的人，越能做出不平凡的事，让人们去品头论足，何况对于文学欣赏，本来就是口有殊味，诗无达诂。随着时代的推移、文学观念的变迁、评论者个性和文学趣味的差异，历代对东坡词的评价的确言人人殊，但在今天，至少有几点已基本成为共识：

一是扩大词的题材。

清人周济《介存斋论词杂著》说：“北宋有无谓之词以应歌。”所谓应歌，是说词人在绣幌绮筵上创作歌词交给倚红偎翠的歌儿舞女演唱，其目的既是“聊佐清欢”，其内容不是应景便是应酬，不仅空虚而且单调，不外写男女之情，抒离别之恨，格局逼仄，气魄狭小，不仅很难表现作者自我的感情和志趣，甚至难于传达作者自我的声音——往往是以歌伎舞女的身份、用歌伎舞女的口吻而作，所谓“代言”是也。

苏词就不一样了，它突破词体久已形成的这种狭小格局，将写景、记游、说理、咏史、言志、抒怀、悼亡、送别、乡恋、友情、田园、国事、咏物、谐谑等等内容纳入词中。清人刘熙载《艺概·词曲概》称其“无事不可入，无意不可言”，虽然有些夸张，却正反映出苏词内容前所未有的丰富与充实。在这些丰富而充实的内容中，词人完成了多方面自我情志的抒发、自我形象的塑造，完成了词史上由模拟歌伎舞女声口的“代言”向直抒胸臆的“立言”的转变，完成了由情感内涵的“共性化”向“个性化”的转变。这其中虽然也存在“应歌”乃至“应社”（同上周济语，指在文人聚会时作词以记一时雅兴）的成分，但总体上确实是出以个人的真情实感，亦归于个人的真情实感。金代文学家兼文学批评家元好问这样说：“自东坡一出，性情之外，不知有文字。”（《新轩乐府引》，《遗山先生文集》卷三六）清人陈廷焯也说：“东坡之词，纯以情胜，情之至者，词亦至。”（《白雨斋词话》卷一）都是一语中的的评价。

二是突破词的音律。

词在五代和两宋是一种合乐文学，就是说，是一种可供演唱的歌词。诵读苏词，我们可以感受到一种顿挫错落的节奏感和往复回旋的情感美，但从音乐的角度来看，为了更方便地拓展题材，更自由地表达思想，苏词普遍存在不太顾及配乐而歌、不受词乐束缚的特点。有足够的史料表明，苏轼不是不懂音律，他的词作间或也有合乐可歌者，但更多的是不合乐律的作品。关于这一点，他的门人晁补之称：

东坡词，人谓多不谐音律。（《能改斋漫录》卷一六载）

后来的李清照（见前引）及陆游（见《老学庵笔记》卷五）对此都有所述及。词乐在南宋后逐渐失传，以至于词到后来完全成了脱离音乐的案头文学，因而这些当时人的论述就成了最可信的证明。我们在苏词中也偶能看到乐句与文句不相符合之处，如《水龙吟·次韵章质夫咏杨花词》末三句“细看来不是杨花，点点是、离人泪”，按律当作五、四、四；《念奴娇·赤壁怀古》“多情应笑我，早生华发”，按律当作四、五。这些或许正可看成他主文不主声遗留下来的痕迹。

三是创新词的体制。

体制是为内容服务的，内容发生变化，体制亦必随之。

苏轼对词的语言加以改革。为内容的革新与开拓所决定，苏词的语言也一改“花间”词人径小质轻、镂金错采的面目，以前人诗句入词，以口语、佛语、成典、四部语等入词，大大扩大了词体语言使用的范围，使之呈现出前所未有的丰富性。他的许多词在章法上不合上景下情的成规，句法上笔力雄劲，戛戛独造，“寓以诗人句法”（借用宋人汤衡《张紫微雅词序》评“元祐诸公”语，《于湖先生长短句》卷首，《武进陶氏涉园续刊影宋金元明本词》本）。在他之前，词题词序偶或见之，从他开始大量使用词题词序，这是因为他的词题材多样，反映面广，远非唐末五代缘调而赋或宋初人的单一内容可比，必须加上短题长序，与正文相互补充发明。他还将集句这种诗歌中的形式用于词中，又发明隐括词，将前人或诗或文略加改动而为词作，如《水调歌头》“昵昵儿女语”隐括韩愈《听颖师弹琴》，《哨遍》“为米折腰”隐括渊明《归去来兮辞》。凡此种种，都是将词当作诗文之一体来自由发挥的表现。

四是改变前此婉约一体笼罩词坛的局面，风格呈现多种多样的面貌。

词在隋唐之际的草创时期，风格不只是婉约，甚至不以婉约为主。但自晚唐、五代开始，在文人词家的手中，出现了以“花间”、“南唐”为代表的高峰，形成了“侧艳”的内容和“婉约”的词风。在很长一段时间内，词坛都是沿着这条道路发展，因而被看作“正宗”。

婉约是能够充分体现词体“要妙宜修”特质的一种风格，但如果画地为牢，限于婉约的藩篱裹足不前，就不利于词这种文体的发展。在婉约词风盛行的时代，一直有不少作家尝试着各种各样的创新，到了苏轼，这种创新便达到了新的阶段，也取得了更大的成就，这主要指他创立了与婉约相对立的豪放词风。

风格不是一个实体，是题材、情感、语言、声律、体制综合形成的整体效果。正因苏轼在上述诸方面的开拓创新，其风格必然迥异乎传统本色当行词的婉约一路。这种风格，前人多以“横放”、“豪放”称之（见宋赵德麟《侯鲭录》卷八引黄庭坚、陆游《老学庵笔记》卷五、沈义父《乐府指迷》等），其中最著名的是明人张綖的一段话：

按词体大约有二：一体婉约，一体豪放。婉约者欲其辞情蕴藉，豪放者欲其气象恢弘，盖亦存乎其人。如秦少游之作多是婉约，苏子瞻之作多是豪放。（国家图书馆所藏明游元泾校刊《增正诗馀图谱》凡例后所附按语）

说“词体大约有二”，说明词之体（风格）不止于婉约和豪放，这是完全正确的；说“苏子瞻之作多是豪放”，却有些问题。豪放是相对于婉约而言的，并无一定的尺度，但拿一般标准来衡量，东坡词称得上豪放的，在他全部词作中实在只是少数。那么为什么是他而不是别人被称为豪放派的开创者和代表者呢？这是因为他的豪放词数量虽然不多，却最具度越恒流的鲜明个性和高度成熟的艺术风格，在后世的影响也最大。

另外，他的词作中还有与豪放不尽相同，与婉约又迥乎相异的一派，就是王鹏运所说的“清雄”（《半塘手稿》：“苏文忠公之清雄，敻乎轶尘绝迹，令人无从步趋。”）或王国维所说的“超旷”（《人间词话》：“东坡之词旷，稼轩之词豪。”）。

宋人王灼称东坡词：

指出向上一路，新天下耳目，弄笔者始知自振。（《碧鸡漫志》卷二）

胡寅称：

眉山苏氏，一洗绮罗香泽之态，摆脱绸缪宛转之度，使人登高望远，举首高歌，而逸怀浩气，超乎尘垢之外。（《向芗林〈酒边集〉后序》，《斐然集》卷一九）

清《四库全书总目·东坡词》称：

词自晚唐五代以来，以清切婉丽为宗，至柳永而一变，如诗家之有白居易；至轼而又一变，如诗家之有韩愈。

以意逆志，他们所指就是上面所说豪放、清雄、超旷这几类词作，像《江城子》（老夫聊发少年狂）、《念奴娇》（大江东去）、《水调歌头》（明月几时有）、《八声甘州》（有情风万里卷潮来）、《水调歌头》（落日绣帘卷）、《念奴娇》（凭高眺远）、《归朝欢》（我梦扁舟浮震泽）等，都是其中突出的代表。

同时，东坡也有许多其他风格的词作，或幽峭，或俊逸，或高古，或韶秀，堪与传统婉约大家相颉颃的声情并茂之作亦复不少。清人王士禛因《蝶恋花》（花褪残红青杏小）一词而感慨：

恐屯田（柳永）缘情绮靡，未必能过。孰谓坡但解“大江东去”耶？（《花草蒙拾》）

贺裳评《浣溪沙》（道字娇讹苦未成）“彩索身轻长趁燕，红窗睡重不闻莺”二句：

如此风调，令十七八女郎歌之，岂在“晓风残月”之下。（《皱水轩词筌》）

不过东坡的这种缠绵芳菲之作与传统的婉约词相较，未尝没有自己的特点，概乎言之，就是内容上尘俗的成分减少，情感的成分增加；艺术上浓艳的成分减少，温雅的成分增加了。

以上四点是苏词的特色，也是苏词对于词史的创革与贡献。这些创革与贡献，是在作者“以诗为词”（语出苏门六君子之一的陈师道《后山诗话》）的指导思想下产生的，是他有意打破词“别是一家”（李清照《论词》）的正统观念，将词当作“长短句诗”（《与蔡景繁书》）来创作的产物。胡适曾将词分作“歌者之词”、“诗人之词”、“匠人之词”（《词选·前言》），苏东坡词由于这些创革和贡献，获得了“诗人之词”的称号。

苏词在词史的地位非常突出，这不仅因为他词体创作的总体成就，也因为他革新词体给词坛带来的震荡，在词学界引起的争议。他“以诗为词”，有意追求诗词合流，目的在于“尊体”，即将词在当时普遍为人轻视的“小道”、“诗馀”的地位，提高到与诗相等的地位，确实也在相当程度上解放了词体，为词坛带来了新气象。但他的这种做法，难免损害已为大家普遍接受的词体特有的素质，或多或少减弱词体独具的韵味。加上他天分充盈，心性洒落，“每事俱不十分用力，古文书画皆尔，词亦尔”（《介存斋论词杂著》），词作中明显存在率意之处和游戏之作，这便与他“尊体”的目的恰成对立。从东坡同时起，历代有人从注重文体特性的角度提倡文体独立，反对“诗词合流”，上节所引针锋相对的两种观点，有些就是因此而产生，不是没有道理的。

四

从内容、艺术、风格、词史贡献诸种角度看，东坡词值得表而出之的名篇佳什甚多，这里略举几首。

沁园春

赴密州，早行，马上寄子由。

孤馆灯青，野店鸡号，旅枕梦残。渐月华收练，晨霜耿耿，云山摛锦，朝露团团。世路无穷，劳生有限，似此区区长鲜欢。微吟罢，凭征鞍无语，往事千端。

当时共客长安，似二陆初来俱少年。有笔头千字，胸中万卷，致君尧舜，此事何难。用舍由时，行藏在我，袖手何妨闲处看。身长健，但优游卒岁，且斗尊前。

词作写旅途晨景，叙少年往事，发慷慨议论，抒郁闷心情，数者结合，妥帖浑然。抱负难以实现，故不平之气充塞；胸襟不得开展，而凛然之志不减。以理入词，但以情统理。内容上完全突破了应歌的藩篱，在当时堪称黄钟大羽之响。艺术上受柳永羁旅行役词的影响，以铺叙的方式表而出之，滔滔汩汩、气势完足。又多使用经史、诗文中的故实，甚至直用其语，而又善加熔冶，同样独标新帜，体现了“以诗为词”乃至“以文为词”的优长之处。

江城子

密州出猎

老夫聊发少年狂。左牵黄，右擎苍。锦帽貂裘，千骑卷平冈。为报倾城随太守，亲射虎，看孙郎。

酒酣胸胆尚开张。鬓微霜，又何妨。持节云中，何日遣冯唐。会挽雕弓如满月，西北望，射天狼。

这可算作东坡词中一首典型的豪放词。表现愿为国家效力边陲的迫切愿望和急切心情，是这首词所以豪放的思想基础。叙事激荡人心，写景阔大壮观，抒情慷慨昂扬，言志勇武刚强，四者构成了英武豪迈、气概凌云的自我形象的塑造。自我形象的塑造在诗中司空见惯，在词中却不多见，像这种为国靖边的自我形象更是前未曾有。这是东坡扩大歌词表现领域的重要表现，也是他有意开创不同于传统词风的积极尝试。这类词数量虽不多，却正是它们摆脱了“词为艳科”的束缚，在后代词坛激起了长久不息的波澜。

水调歌头

丙辰（1076）中秋，欢饮达旦，大醉，作此篇，兼怀子由。

明月几时有，把酒问青天。不知天上宫阙，今夕是何年。我欲乘风归去，惟恐琼楼玉宇，高处不胜寒。起舞弄清影，何似在人间。

转朱阁，低绮户，照无眠。不应有恨，何事长向别时圆。人有悲欢离合，月有阴晴圆缺，此事古难全。但愿人长久，千里共婵娟。

这是一篇情绪复杂而艺术高超的作品。出世与入世、理想与现实的矛盾，自然与人生、短暂与永恒的思考，悒郁怆怏的情感，善自排遣的胸怀，高远浩荡的格调，清泠澄明的意境，奇逸瑰丽的兴象，云鹏天马般的笔触，裁云缝雾般的想象，所有这些缔造了这篇作品的不朽。南宋人胡仔说：“中秋词，自东坡《水调歌头》一出，馀词尽废。”（《苕溪渔隐丛话》后集卷三九）信然！

念奴娇

赤壁怀古

大江东去，浪淘尽、千古风流人物。故垒西边，人道是、三国周郎赤壁。乱石崩云，惊涛裂岸，卷起千堆雪。江山如画，一时多少豪杰。

遥想公瑾当年，小乔初嫁了，雄姿英发。羽扇纶巾，谈笑间、强虏灰飞烟灭。故国神游，多情应笑我，早生华发。人间如梦，一尊还酹江月。

这是一首由写景、怀古与自伤三重内容构成的名篇，题是怀古，实是自伤，写景则是二者的中介。其基本的情感内容是怀念古代英雄豪杰，感叹现实功业难成，油然而生世事苍茫的悲壮情怀。入世与超世、忧郁与旷达、进取与无为、施展怀抱的雄心与放情山水的意趣交织在一起，体现出的精神意态比其他词作都要复杂，而贯穿全篇的，则是一种激荡人心的崇高美和悲壮美。有人说它“横槊气概，英雄本色”（清徐釚《词苑丛谈》卷三），有人说它“淋漓悲壮，击碎唾壶”（清李佳《左庵词话》卷上），自无不可。但又有人说它“极豪放之致”（唐圭璋《唐宋词选释》），这就未必惬切了。

水调歌头

落日绣帘卷，亭下水连空。知君为我新作，窗户湿青红。长记平山堂上，攲枕江南烟雨，渺渺没孤鸿。认得醉翁语，“山色有无中”。

一千顷，都镜净，倒碧峰。忽然浪起，掀舞一叶白头翁。堪笑兰台公子，未解庄生天籁，刚道有雌雄。一点浩然气，千里快哉风。

宋玉将风分雌雄，说不同地位的人享受不同的风，意在讽刺，洵为杰构。东坡此处用其典而翻其案，意在表达一种人生哲学，即快乐与否取决于内心，不取决于外在，只要秉持浩然正气，坦荡襟怀，就能无往不适，无时不快。身为谪臣的作者发此议论，不是真的翻宋玉之案，而是意在自勉，当然，亦在勉励快哉亭主人，同样是戴罪谪黄的张偓佺。词作最大的特色是以议论入词。南宋严羽说宋人“以议论为诗”（《沧浪诗话·诗辨》），由此可以看到，东坡这个宋人不止于此，他还“以议论为词”，开了南宋词人辛弃疾的先河。

贺新郎

乳燕飞华屋，悄无人、桐阴转午，晚凉新浴。手弄生绡白团扇，扇手一时似玉。渐困倚、孤眠清熟。帘外谁来推绣户，枉教人梦断瑶台曲。又却是，风敲竹。

石榴半吐红巾蹙。待浮花、浪蕊都尽，伴君幽独。秾艳一枝细看取，芳心千重似束。又恐被、秋风惊绿。若待得君来向此，花前对酒不忍触。共粉泪，两簌簌。

古人诗词常用比兴，清代的常州词派爱以比兴论词，惜常失之于牵强坐实，为人诟病。比兴的运用宜在似有若无之间，词的比兴更宜如此。东坡此词，既写石榴，更写佳人；既写佳人，复写自己。我们看词中美人的孤芳自赏、自甘幽独，看上片环境的幽僻，下片心境的蕴结，作者高洁澄澈的品格便隐然包含在其中，作者不偶于时的遭际也隐然包含在其中了。杜甫《佳人》首二句云：“绝代有佳人，幽居在空谷。”末二句云：“天寒翠袖薄，日暮倚修竹。”谭献称此词“颇欲与少陵《佳人》一篇互证”（《复堂词话》），作者之心虽不可知，读者之心实未必不然也。

蝶恋花

花褪残红青杏小。燕子飞时，绿水人家绕。枝上柳绵吹又少，天涯何处无芳草。

墙里秋千墙外道，墙外行人，墙里佳人笑。笑渐不闻声渐悄，多情却被无情恼。

这首晚年作于贬所惠州的词作，以一组对立的意象结构全篇。花褪残红的衰败与青杏的生长是一种对立，枝上柳绵的渐少与绵绵不绝的芳草是一种对立，墙里佳人的无情与墙外行人的多情是一种对立。这一系列对立的组合，莫非正是作者内心矛盾无意识的体现？果真如此，这首词就更让人称奇了：深者得其深，浅者得其浅，即使只当它是一首伤春复伤情的词作，它的缠绵悱恻不已很令人一唱三叹、情不能已了吗？通常都说东坡词豪放，这首词哪儿去找一点豪放的影子？佚伦绝群的大家往往就是这样，一身而兼具多副笔墨，常令人兴变幻莫测之叹。

以上所举，不过尝鼎一脔。喜爱东坡词的朋友们，还是自己去品尝这道精神的盛宴吧。

2009年6月1月，清华园

【编者按：此次出版，我们择要将苏轼词中化用的古人诗词文句列于词后（每条前面用◎表示），另将历代评论、与词相关的本事和史实及对苏轼词的系年择要列于每首词后（每条前面用◆表示），以方便读者对苏轼词的阅读和欣赏。】

注释

□□□□□

本书中所出现的如上方框同原版纸书。

目录

导读（刘石）

卷一

浪淘沙（昨日出东城）

南歌子（海上乘槎侣）

行香子（一叶舟轻）

祝英台近（挂轻帆）

瑞鹧鸪（城头月落尚啼乌）

又（碧山影里小红旗）

临江仙（四大从来都遍满）

南乡子（晚景落琼杯）

行香子（携手江村）

昭君怨（谁作桓伊三弄）

醉落魄（轻云微月）

蝶恋花（雨后春容清更丽）

少年游（去年相送）

卜算子（蜀客到江南）

江城子（玉人家在凤凰山）

又（凤凰山下雨初晴）

虞美人（湖山信是东南美）

诉衷情（钱塘风景古今奇）

菩萨蛮（玉童西迓浮丘伯）

又（娟娟缺月西南落）

江城子（翠蛾羞黛怯人看）

菩萨蛮（秋风湖上萧萧雨）

清平乐（清淮浊汴）

南乡子（回首乱山横）

南歌子（苒苒中秋过）

泛金船（无情流水多情客）

南乡子（东武望馀杭）

又（凉簟碧纱厨）

又（寒雀满疏篱）

浣溪沙（缥缈危楼紫翠间）

又（白雪清词出坐间）

南乡子（裙带石榴红）

又（旌旆满江湖）

定风波（今古风流阮步兵）

减字木兰花（惟熊佳梦）

河满子（见说岷峨凄怆）

菩萨蛮（天怜豪俊腰金晚）

鹊桥仙（缑山仙子）

阮郎归（一年三度过苏台）

醉落魄（苍颜华发）

菩萨蛮（玉笙不受珠唇暖）

减字木兰花（郑庄好客）

南歌子（欲执河梁手）

采桑子（多情多感仍多病）

更漏子（水涵空）

醉落魄（分携如昨）

浣溪沙（长记鸣琴子贱堂）

沁园春（孤馆灯青）

永遇乐（长忆别时）

减字木兰花（空床响琢）

蝶恋花（灯火钱塘三五夜）

江城子（十年生死两茫茫）

雨中花慢（今岁花时深院）

江城子（老夫聊发少年狂）

水龙吟（楚山修竹如云）

减字木兰花（贤哉令尹）

蝶恋花（帘外东风交雨霰）

满江红（天岂无情）

殢人娇（别驾来时）

望江南（春未老）

又（春已老）

满江红（东武南城）

水调歌头（明月几时有）

画堂春（柳花飞处麦摇波）

江城子（前瞻马耳九仙山）

又（相从不觉又初寒）

南乡子（不到谢公台）

阳关曲（济南春好雪初晴）

蝶恋花（簌簌无风花自堕）

殢人娇（满院桃花）

洞仙歌（江南腊尽）

阳关曲（暮云收尽溢清寒）

水调歌头（安石在东海）

浣溪沙（一别姑苏已四年）

临江仙（自古相从休务日）

浣溪沙（照日深红暖见鱼）

又（旋抹红妆看使君）

又（麻叶层层苘叶光）

又（簌簌衣巾落枣花）

又（软草平莎过雨新）

又（惭愧今年二麦丰）

又（缥缈红妆照浅溪）

永遇乐（明月如霜）

千秋岁（浅霜侵绿）

阳关曲（受降城下紫髯郎）

江城子（天涯流落思无穷）

减字木兰花（玉觞无味）

西江月（三过平山堂下）

南歌子（山雨萧萧过）

又（日出西山雨）

又（雨暗初疑夜）

又（带酒冲山雨）

双荷叶（双溪月）

渔家傲（皎皎牵牛河汉女）

临江仙（细马远驮双侍女）

西江月（世事一场大梦）

定风波（两两轻红半晕腮）

少年游（玉肌铅粉傲秋霜）

又（银塘朱槛曲尘波）

浣溪沙（覆块青青麦未苏）

又（醉梦昏昏晓未苏）

又（雪里餐毡例姓苏）

又（半夜银山上积苏）

又（万顷风涛不记苏）

江城子（黄昏犹是雨纤纤）

满江红（江汉西来）

卷二

水龙吟（小舟横截春江）

江城子（梦中了了醉中醒）

定风波（莫听穿林打叶声）

浣溪沙（山下兰芽短浸溪）

西江月（照野弥弥浅浪）

满江红（忧喜相寻）

哨遍（为米折腰）

渔家傲（些小白须何用染）

定风波（雨洗娟娟嫩叶光）

洞仙歌（冰肌玉骨）

念奴娇（大江东去）

又（凭高眺远）

南乡子（霜降水痕收）

临江仙（夜饮东坡醒复醉）

减字木兰花（娇多媚杀）

又（双鬟绿坠）

又（天真雅丽）

又（柔和性气）

又（天然宅院）

西江月（龙焙今年绝品）

菩萨蛮（碧纱微露纤掺玉）

醉翁操（琅然）

卜算子（缺月挂疏桐）

满庭芳（三十三年）

水调歌头（落日绣帘卷）

蝶恋花（别酒劝君君一醉）

醉蓬莱（笑劳生一梦）

好事近（红粉莫悲啼）

西江月（点点楼头细雨）

定风波（常羨人间琢玉郎）

鹧鸪天（林断山明竹隐墙）

十拍子（白酒新开九酝）

南歌子（卫霍元勋后）

瑶池燕（飞花成阵）

满庭芳（归去来兮）

西江月（别梦已随流水）

渔家傲（千古龙蟠并虎踞）

浣溪沙（学画鸦儿正妙年）

又（一梦江湖费五年）

虞美人（波声拍枕长淮晓）

行香子（北望平川）

如梦令（水垢何曾相受）

又（自净方能净彼）

浣溪沙（细雨斜风作小寒）

满庭芳（三十三年）

水龙吟（古来云海茫茫）

满庭芳（归去来兮）

南乡子（千骑试春游）

又（绣鞅玉鐶游）

又（未倦长卿游）

渔父（渔父饮）

又（渔父醉）

又（渔父醒）

又（渔父笑）

菩萨蛮（买田阳羡吾将老）

蝶恋花（云水萦回溪上路）

又（自古涟漪佳绝地）

水调歌头（昵昵儿女语）

水龙吟（似花还似非花）

满庭芳（香馤雕盘）

西江月（莫叹平齐落落）

定风波（月满苕溪照夜堂）

点绛唇（我辈情钟）

临江仙（多病休文都瘦损）

南歌子（山与歌眉敛）

又（古岸开青葑）

减字木兰花（双龙对起）

鹊桥仙（乘槎归去）

点绛唇（不用悲秋）

又（莫唱阳关）

好事近（湖上雨晴时）

渔家傲（送客归来灯火尽）

浣溪沙（雪颔霜髯不自惊）

又（料峭东风翠幕惊）

又（阳羡姑苏已买田）

西江月（公子眼花乱发）

又（小院朱阑几曲）

又（怪此花枝怨泣）

木兰花令（知君仙骨无寒暑）

虞美人（归心正似三春草）

临江仙（一别都门三改火）

八声甘州（有情风万里卷潮来）

西江月（昨夜扁舟京口）

临江仙（我劝髯张归去好）

木兰花令（霜馀已失长淮阔）

减字木兰花（春庭月午）

满江红（清颍东流）

浣溪沙（芍药樱桃两斗新）

减字木兰花（回风落景）

生查子（三度别君来）

青玉案（三年枕上吴中路）

戚氏（玉龟山）

归朝欢（我梦扁舟浮震泽）

木兰花令（梧桐叶上三更雨）

浣溪沙（罗袜空飞洛浦尘）

临江仙（九十日春都过了）

殢人娇（白发苍颜）

西江月（玉骨那愁瘴雾）

减字木兰花（春牛春杖）

鹧鸪天（笑捻红梅嚲翠翘）

卷三

水龙吟（小沟东接长江）

又（露寒烟冷蒹葭老）

满庭芳（蜗角虚名）

永遇乐（天末山横）

雨中花慢（邃院重帘何处）

又（嫩脸羞蛾因甚）

一丛花（今年春浅腊侵年）

三部乐（美人如月）

无愁可解（光景百年）

贺新郎（乳燕飞华屋）

哨遍（睡起画堂）

木兰花令（元宵似是欢游好）

又（经旬未识东君信）

又（高平四面开雄垒）

西江月（闻道双衔凤带）

华清引（平时十月幸莲汤）

苏幕遮（暑笼晴）

乌夜啼（莫怪归心速）

临江仙（诗句端来磨我钝）

又（忘却成都来十载）

又（尊酒何人怀李白）

又（冬夜夜寒冰合井）

又（谁道东阳都瘦损）

又（昨夜渡江何处宿）

渔家傲（一曲阳关情几许）

又（临水纵横回晚鞚）

定风波（与客携壶上翠微）

又（莫怪鸳鸯绣带长）

又（好睡慵开莫厌迟）

南乡子（冰雪透香肌）

又（天与化工知）

又（寒玉细凝肤）

又（怅望送春杯）

又（何处倚阑干）

菩萨蛮（画檐初挂弯弯月）

又（风回仙驭云开扇）

又（城隅静女何人见）

又（绣帘高卷倾城出）

又（落花闲院春衫薄）

又（火云凝汗挥珠颗）

又（峤南江浅红梅小）

又（翠鬟斜幔云垂耳）

又（柳庭风静人眠昼）

又（井桐双照新妆冷）

又（雪花飞暖融香颊）

又（娟娟侵鬓妆痕浅）

又（涂香莫惜莲承步）

又（玉鐶坠耳黄金饰）

浣溪沙（珠桧丝杉冷欲霜）

又（霜鬓真堪插拒霜）

又（傅粉郎君又粉奴）

又（菊暗荷枯一夜霜）

又（道字娇讹语未成）

又（桃李溪边驻画轮）

又（四面垂杨十里荷）

又（怪见眉间一点黄）

又（门外东风雪洒裾）

又（轻汗微微透碧纨）

又（徐邈能中酒圣贤）

又（倾盖相逢胜白头）

又（炙手无人傍屋头）

又（画隼横江喜再游）

又（入袂轻风不破尘）

又（风卷珠帘自上钩）

又（西塞山边白鹭飞）

又（花满银塘水漫流）

又（几共查梨到雪霜）

又（山色横侵蘸晕霞）

又（晚菊花前敛翠蛾）

又（风压轻云贴水飞）

南歌子（日薄花房绽）

又（师唱谁家曲）

又（紫陌寻春去）

又（笑怕蔷薇罥）

又（寸恨谁云短）

又（绀绾双蟠髻）

又（琥珀装腰佩）

又（云鬓裁新绿）

又（见说东园好）

江城子（银涛无际卷蓬瀛）

又（墨云拖雨过西楼）

又（腻红匀脸衬檀唇）

蝶恋花（花褪残红青杏小）

又（一颗樱桃樊素口）

又（春事阑珊芳草歇）

又（泛泛东风初破五）

又（记得画屏初会遇）

又（昨夜秋风来万里）

又（玉枕冰寒消暑气）

又（雨霰疏疏经泼火）

又（蝶懒莺慵春过半）

减字木兰花（云鬟倾倒）

又（闽溪珍献）

又（春光亭下）

又（晓来风细）

又（天台旧路）

又（琵琶绝艺）

又（云容皓白）

又（玉房金蕊）

又（海南奇宝）

又（神闲意定）

又（银筝旋品）

又（莺初解语）

又（江南游女）

行香子（绮席才终）

又（三入承明）

又（清夜无尘）

又（昨夜霜风）

点绛唇（闲倚胡床）

又（红杏飘香）

又（醉漾轻舟）

又（月转乌啼）

皂罗特髻（采菱拾翠）

虞美人（定场贺老今何在）

又（落花已作风前舞）

又（冰肌自是生来瘦）

又（深深庭院清明过）

又（持杯遥劝天边月）

如梦令（为向东坡传语）

又（手种堂前桃李）

又（城上层楼叠巘）

阮郎归（绿槐高柳咽新蝉）

又（暗香浮动月黄昏）

诉衷情（海棠珠缀一重重）

又（小莲初上琵琶弦）

谒金门（秋帷里）

又（秋池阁）

又（今夜雨）

好事近（烟外倚危楼）

天仙子（走马探花花发未）

翻香令（金炉犹暖麝煤残）

桃源忆故人（华胥梦断人何处）

调笑令（渔父）

又（归雁）

荷花媚（霞苞电荷碧）

占春芳（红杏了）

一斛珠（洛城春晚）

意难忘（花拥鸳房）

总评

苏轼词集卷一

浪淘沙

昨日出东城，试探春情。墙头红杏暗如倾。槛内群芳芽未吐，早已回春。

绮陌敛香尘，雪霁前村。东君用意不辞辛。料想春光先到处，吹绽梅英。

◆熙宁五年（1072）壬子正月，城外探春作。（清王文诰《苏诗总案》）

南歌子八月十八日观潮

海上乘槎侣，仙人萼绿华。飞升元不用丹砂，住在潮头来处渺天涯。

雷辊夫差国，云翻海若家。坐中安得弄琴牙。写取馀声归向《水仙》夸。

◎近世有人居海上，每年八月，见海槎来不违时，赍一年粮，乘之到天河。见妇人织，丈夫饮牛，问之不答。遣归，问严君平。某年某月日，客星犯牛斗，即此人也。（晋张华《博物志》）

◎萼绿华者，自云是南山人。女子，年可二十许，颜色绝整。以晋穆帝升平三年十一月十日，夜降羊权家，自此往来。后赠权诗、火浣布、金条脱。访问，曰：“是九疑山得道女罗郁也。”（《真诰·运象第一》）

◎渤海之东不知几亿万里，有大壑焉，实为无底之谷。其中有五山，一曰代舆，二曰圆峤，三曰方壶，四曰瀛州，五曰蓬莱。而五山之根无所连着，常随潮上下往来。（《列子·汤问》）

◎伯牙学琴于成连，三年不成。成连云：“吾师方子春，今在东海中，能移人情。”乃与伯牙俱往。至蓬莱山，留伯牙曰：“子居习之，吾将迎子。”刺船而去，旬日不返。伯牙延望无人，但闻海涛汹涌，山林窅冥，怆然叹曰：“先生移我情矣！”乃援琴而歌，作《水仙操》。曲终，成连回，刺船迎之而还，因而鼓琴妙绝天下。今《水仙操》乃伯牙之所作。（《乐府解题》）

◆壬子（1072）八月十八日作。（清王文诰《苏诗总案》）

行香子过七里濑

一叶舟轻，双桨鸿惊。水天清、影湛波平。鱼翻藻鉴，鹭点烟汀。过沙溪急，霜溪冷，月溪明。

重重似画，曲曲如屏。算当年、虚老严陵。君臣一梦，今古空名。但远山长，云山乱，晓山青。

◎时人未会严陵志，不钓鲈鱼只钓名。（唐韩偓《招隐》）

祝英台近

挂轻帆，飞急桨，还过钓台路。酒病无聊，攲枕听鸣橹。断肠簇簇云山，重重烟树，回首望、孤城何处？

间离阻，谁念萦损襄王，何曾梦云雨。旧恨前欢，心事两无据。要知欲见无由，痴心犹自，倩人道、一声传语。

◎昔者楚襄王与宋玉游于云梦之台，望高唐之观，其上独有云气。玉曰：“昔者先王尝游高唐，怠而昼寝，梦见一妇人，曰：‘妾巫山之女也，为高唐之客。闻君游高唐，愿荐枕席。’王因幸之。去而辞曰：‘妾在巫山之阳，高丘之阻，旦为朝云，暮为行雨，朝朝暮暮，阳台之下。’旦朝视之如言。故为立庙，号曰朝云。”（战国宋玉《高唐赋》）

瑞鹧鸪

寒食未明至湖上，太守未来，两县令先在。

城头月落尚啼乌，朱舰红船早满湖。鼓吹未容迎五马，水云先已漾双凫。

映山黄帽螭头舫，夹岸青烟鹊尾炉。老病逢春只思睡，独求僧榻寄须臾。

◎王乔者，河东人也。显宗世为叶令。乔有神术，每月朔望，常自县诣台朝。帝怪其来数而不见车骑，密令太史伺望之。言其临至，辄有双凫从东南飞来。于是候凫至，举罗张之，但得一只舃焉。（《后汉书·方术传》）

◎邓通以濯船为黄头郎。文帝尝梦欲上天不能，有一黄头郎推上天。觉而之渐台，以梦阴求推者郎，见邓通，梦中所见也。（《汉书·佞幸传》）

又观潮

碧山影里小红旗，侬是江南蹋浪儿。拍手欲嘲山简醉，齐声争唱浪婆词。

西兴渡口帆初落，渔浦山头日未攲。侬欲送潮歌底曲，尊前还唱使君诗。

◎侬是清浪儿，每蹋清浪游。笑伊乡贡郎，蹋土称风流。（唐孟郊《送澹公》）

◎（山）涛子简，字季伦。性温雅，有父风。永嘉三年，出镇襄阳。优游卒岁，唯酒是耽。诸习氏，荆土豪族，有佳园池。简每出游嬉，多之池上，置酒辄醉，名之曰高阳池。时有童儿歌曰：“山公出何许，往至高阳池。日夕倒载归，酩酊无所知。时时能骑马，倒着白接䍠。举鞭向葛疆，何如并州儿？”疆家在并州，简爱将也。（《晋书·山涛传》）

◎铜斗饮江酒，手拍铜斗歌。侬是蹋浪儿，饮则拜浪婆。脚蹋小船头，独速舞转莎。笑伊《渔阳掺》，空持文章多。闲倚青竹竿，白日奈我何。（唐孟郊《送澹公》）

◎西兴渡在浙江萧山县西十二里。本名西陵，为吴越通津。（《清一统志》）

◆熙宁癸丑（1073）八月十五日观潮作。是日与陈襄同游，故落句及之。（清王文诰《苏诗总案》）

临江仙风水洞作

四大从来都遍满，此间风水何疑。故应为我发新诗。幽花香涧谷，寒藻舞沦漪。

借与玉川生两腋，天仙未必相思。还凭流水送人归。层巅馀落日，草露已沾衣。

◎风水洞在杨村慈岩院，洞极大，流水不竭。顶上又一洞，立夏清风自生，立秋则止。（《咸淳临安志》）

◎四大：佛教以地、水、火、风为四大。

◎河水清且沦漪。（《诗经·魏风·伐檀》）

◎惟觉两腋习习生清风。（唐卢仝《茶》。卢仝号玉川子。）

◎层巅馀落日，草蔓已多露。（唐杜甫《西枝村寻置草堂夜宿赞公土室二首》）

◆癸丑（1073）八月作。（宋傅《东坡纪年录》）

南乡子

晚景落琼杯。照眼云山翠作堆。认得岷峨春雪浪，初来，万顷蒲萄涨渌醅。

春雨暗阳台。乱洒歌楼湿粉腮。一阵东风来卷地，吹回，落照江天一半开。

◎（杨）贵妃进见，初处即授以合欢条脱紫琼杯。（《杨妃外传》）

◎遥看汉水鸭头绿，恰似葡萄初酦醅。（唐李白《襄阳歌》）

◎乱飘僧舍茶烟湿，密洒歌楼酒力微。（唐郑谷《雪》）

◆甲寅（1074），润州作。（宋傅《东坡纪年录》）

行香子丹阳寄述古

携手江村，梅雪飘裙。情何限、处处消魂。故人不见，旧曲重闻。向望湖楼，孤山寺，涌金门。

寻常行处，题诗千首。绣罗衫、与拂红尘。别来相忆，知是何人。有湖中月，江边柳，陇头云。

◎黯然销魂者，唯别而已矣。（南朝江淹《别赋》）

◎孤山寺北贾亭西，水面初平云脚低。（唐白居易《钱唐湖春行》）

◎杭州府城周三十五里有奇，门十，正西曰涌金，西南曰清波，西北曰钱唐，皆近湖。（《一统志》）

◎寇莱公（準）典陕日，与处士魏野同游僧寺，观览旧游，有留题处，公诗皆用碧纱笼之，至野诗则尘蒙其上。时从行官妓之慧黠者，辄以红袖拂之。野顾公曰：“若得常将红袖拂，也应胜着碧纱笼。”莱公大笑。（宋吴处厚《青箱杂记》）

◆“甲寅（1074），自京口还，寄述古作。”案词云“梅雪”，应是正月赴润州过丹阳时作。（宋傅《东坡纪年录》）

昭君怨金山送柳子玉

谁作桓伊三弄，惊破绿窗幽梦。新月与愁烟，满江天。

欲去又还不去，明日落花飞絮。飞絮送行舟，水东流。

◎（桓）伊字叔夏，善音乐，尽一字之妙，为江左第一。有蔡邕柯亭笛，常自吹之。王徽之赴召京师，泊舟青溪侧。素不与徽之相识，伊于岸上过，船中客称伊小字曰：“此桓野王也。”徽之便令人谓伊曰：“闻君善吹笛，试为我一奏。”伊是时已贵显，素闻徽之名，便下车，踞胡床为作三调。弄毕，便上车去，客主不交一言。（《晋书·桓伊传》）

◆甲寅（1074）二月，再送柳瑾作。（清王文诰《苏诗总案》）

醉落魄离京口作

轻云微月，二更酒醒船初发。孤城回望苍烟合。记得歌时，不记归时节。

巾偏扇坠藤床滑，觉来幽梦无人说。此生飘荡何时歇。家在西南，常作东南别。

◆甲寅（1074）作。（宋傅《东坡纪年录》）

蝶恋花京口得乡书

雨后春容清更丽。只有离人，幽恨终难洗。北固山前三面水，碧琼梳拥青螺髻。

一纸乡书来万里。问我何年，真个成归计。回首送春拚一醉，东风吹破千行泪。

◎（北固山）山斗入江，三面临水。（宋乐史《太平寰宇记》）

◆甲寅（1074）作。（宋傅《东坡纪年录》）

少年游

润州作，代人寄远。

去年相送，馀杭门外，飞雪似杨花。今年春尽，杨花似雪，犹不见还家。

对酒卷帘邀明月，风露透窗纱。恰似姮娥怜双燕，分明照，画梁斜。

◎举杯邀明月，对影成三人。（唐李白《月下独酌》）

◎羿请不死之药于西王母，姮娥窃之，奔月宫。（《淮南子·览冥训》）

◎月初出，照屋梁。（战国宋玉《神女赋》）

◆甲寅（1074）四月，有感雪中行役作。公以去年十一月发临平，及是春尽犹行役未归，故托为此词。（清王文诰《苏诗总案》）

卜算子

自京口还钱塘，道中寄述古太守。

蜀客到江南，长忆吴山好。吴蜀风流自古同，归去应须早。

还与去年人，共藉西湖草。莫惜尊前子细看，应是容颜老。

◎吴山在府城内西南隅，旧名胥山，上有子胥祠。（《一统志·杭州府》）

◎藉萋萋之纤草。（晋孙绰《游天台山赋》）

◆甲寅（1074），自京口还寄述古作。（宋傅《东坡纪年录》）

江城子

陈直方妾嵇，钱塘人也，求新词，为作此。钱塘人好唱《陌上花》缓缓曲，余尝作数绝以纪其事。

玉人家在凤凰山。水云间，掩门闲。门外行人，立马看弓弯。十里春风谁指似，斜日映，绣帘斑。

多情好事与君还。闵新鳏，拭馀潸。明月空江，香雾着云鬟。陌上花开春尽也，闻旧曲，破朱颜。

◎游九仙山，闻里中儿歌《陌上花》。父老云，吴越王妃每岁春必归临安，王以书遗妃曰：“陌上花开，可缓缓归矣。”吴人用其语为歌，含思宛转，听之凄然。而其词鄙野，为易之云。（宋苏轼《陌上花三首》序）

◎凤凰山在仁和县南十里，与钱塘县接界。自唐以来州治在山右，宋建行宫，山遂环入禁苑。其顶砥平，可容万马，有宋时御教场。（《一统志》）

◎弓弯：谓美人足也。

◎春风十里扬州路，卷上珠帘总不如。（唐杜牧《赠别》）

◎香雾云鬟湿，清辉玉臂寒。（唐杜甫《月夜》）

◆陈直方之妾嵇，本钱塘妓人也，乞新词于苏子瞻。子瞻因直方新丧正室，而钱塘人好唱《陌上花》缓缓曲，乃引其事以戏之，其词则《江神子》也。（明田汝成《西湖游览志馀》）

又

湖上与张先同赋，时闻弹筝。

凤凰山下雨初晴。水风清，晚霞明。一朵芙蕖，开过尚盈盈。何处飞来双白鹭，如有意，慕娉婷。

忽闻江上弄哀筝。苦含情，遣谁听。烟敛云收，依约是湘灵。欲待曲终寻问取，人不见，数峰青。

◎复引舟于深湾，忽八九之红芰。姹然如妇，敛然如女。堕蕊黦颜，似见放弃。白鹭潜来兮，邈风标之公子。窥此美人兮，如慕悦其容媚。（唐杜牧《晚晴赋》）

◎高谈娱心，哀筝顺耳。（三国魏曹丕《与吴质书》）

◎湘灵：帝舜二妃娥皇、女英，帝尧之二女也。从舜南征三苗不返，道死沅湘之间，后世谓之湘灵。

◎曲终人不见，江上数峰青。（唐钱起《湘灵鼓瑟》）

◆张先郎中能为诗及乐府，至老不衰。居钱塘，苏子瞻作倅时，先年已八十馀，视听尚精强，犹有声妓。子瞻尝赠以诗云：“诗人老去莺莺在，公子归来燕燕忙。”盖全用张氏故事戏之。先和云：“愁似鳏鱼知夜永，懒同蝴蝶为春忙。”极为子瞻所赏。俚俗多喜传咏先乐府，遂掩其诗声，识者皆以为恨云。（宋叶梦得《石林诗话》）

◆东坡在杭州，一日游西湖，坐孤山竹阁前临湖亭上。时二客皆有服，预焉。久之，湖心有彩舟渐近亭前，靓妆数人，中有一人尤丽，方鼓筝，年且三十馀，风韵娴雅，绰有态度。二客竞目送之。曲未终，翩然而逝。公戏作长短句云。（宋张邦基《墨庄漫录》）

虞美人有美堂赠述古

湖山信是东南美，一望弥千里。使君能得几回来，便使尊前醉倒更徘徊。

沙河塘里灯初上，《水调》谁家唱。夜阑风静欲归时，惟有一江明月碧琉璃。

◎钱塘县南五里，有沙河塘。咸通二年，刺史崔彦曾开。昔潮水冲击钱塘江岸，至于奔逸入城，势莫能御，故开沙河以决之。河有三，曰外沙、中沙、里沙。（《新唐书·地理志》）

◎波涛万顷堆琉璃。（唐杜甫《渼陂行》）

◆甲寅（1074）七月，陈襄将罢任，宴僚佐于有美堂作。（清王文诰《苏诗总案》）

◆嘉祐初，梅公仪守杭，上特制诗宠赐，其首章曰：“地有湖山美，东南第一州。”梅既到杭，遂筑堂山上，名曰有美。（宋陈岩肖《庚溪诗话》）

◆陈述古守杭，已及瓜代，未交前数日，宴寮佐于有美堂。侵夜月色如练，前望浙江，后顾西湖，沙河塘正出其下。陈公慨然，请贰车苏子瞻赋之，即席而就。（《本事集》）

诉衷情

送述古，迓元素。

钱塘风景古今奇，太守例能诗。先驱负弩何在，心已浙江西。

花尽后，叶飞时，雨凄凄。若为情绪，更问新官，向旧官啼。

◎（司马相如）持节使巴蜀，太守以下郊迎，县令负弩矢先驱，蜀人以为宠。（《汉书·司马相如传》）

◎陈太子舍人徐德言之妻，后主叔宝之妹，封乐昌公主，才色冠绝。时陈政方乱，德言知不相保，谓其妻曰：“君之才貌，国亡必入权豪之家，斯永绝矣。倘情缘未断，犹冀相见，宜有以信之。”乃破一照。人执其半，约曰：“他日必以正月望日卖于都市，我当在，即以是日访之。”及陈亡，其妻果入越公杨素之家，宠嬖殊厚。德言流离，仅能至京，遂以正月望日访于都市。有苍头卖半照者，大高其价，人皆笑之。德言直引至其居，设食，具言其故。出半照以合之，仍题诗曰：“照与人俱去，照归人不归。无复姮娥影，空留明月辉。”公主得诗，悲泣不已。素诘知之，怆然改容，即召德言，还其妻。仍三人共宴，命公主作诗以自解。诗曰：“此日何迁次，新官对旧官。笑啼都不敢，方验作人难。”遂与德言归江南，竟以终老。（唐孟棨《本事诗》）

◆甲寅（1074）七月，杨绘（字元素）自应天来代作。（清王文诰《苏诗总案》）

菩萨蛮

杭妓往苏迓新守杨元素，寄苏守王规甫。

玉童西迓浮丘伯，洞天冷落秋萧瑟。不用许飞琼，瑶台空月明。

清香凝夜宴，借与韦郎看。莫便向姑苏，扁舟下五湖。

◎王诲字规父，熙宁六年以朝散大夫、司勋郎中知苏州。（《吴郡志》）

◎浮丘伯本嵩山道士，后得仙去。（《列仙传》）

◎西王母乘紫云之辇，履玄琼之舃。下辇上殿，呼帝共坐，命侍女许飞琼鼓云和之簧。（《汉武帝内传》）

◎兵备森画戟，宴寝凝清香。（唐韦应物《郡斋雨中与诸文士燕集》）

◎吴亡后，西施复归范蠡，同泛五湖而去。（《越绝书》）

◆甲寅（1074）作。（宋傅《东坡纪年录》）

◆李东川有送人携妓赴任诗，此词又记杭妓往苏迓新守，是知唐宋时赴任迎任，皆有官妓为导之例。此风盖自元明已来，微论废绝，国朝且悬为厉禁，著之律条，并饮酒挟妓亦有罪已。古今风气之硕异如是。（郑文焯手批《东坡乐府》）

又

西湖席上，代诸妓送陈述古。

娟娟缺月西南落，相思拨断琵琶索。枕泪梦魂中，觉来眉晕重。

华堂堆烛泪，长笛吹新水。醉客各西东，应思陈孟公。

◎琵琶拨断相思调。（五代陶谷《春光好》）

◎陈遵字孟公，好客，每大宴，宾客满堂，辄关门，取客车辖投井中。虽有急，终不得去。（《后汉书·游侠传》）

◆唐宋间郡守新到，营妓皆出境而迎。既出，犹得以鳞鸿往返，靦不为异。苏子瞻“送杭妓往苏州迎新守”《菩萨蛮》词云云，《西湖席上代诸妓送陈述古》云云。此亦足觇一时之风气矣。（明田汝成《西湖游览志馀》）

江城子孤山竹阁送述古

翠蛾羞黛怯人看。掩霜纨，泪偷弹。且尽一尊，收泪听《阳关》。漫道帝城天样远，天易见，见君难。

画堂新创近孤山。曲阑干，为谁安。飞絮落花，春色属明年。欲棹小舟寻旧事，无处问，水连天。

◎乌窠禅师见秦望山有长松，枝叶繁茂，盘屈如盖，遂栖止其上。白居易出守兹郡，因入山礼谒。乃起竹阁于湖上，迎师居之。（《传灯录》）

◎晋明帝数岁，坐元帝膝上。有人从长安来，元帝问洛下消息，潸然流涕。明帝问何以致泣，具以东渡意告之。因问明帝：“汝意谓长安何如日远？”答曰：“日远。不闻人从日边来，居然可知。”元帝异之。明日，集群臣宴会，告以此意，更重问之，乃答曰：“日近。”元帝失色曰：“尔何故异昨日之言邪？”答曰：“举目见日，不见长安。”（《世说新语·夙惠》）

◎水天相与永。（唐杜甫《渼陂西南台》）

◆甲寅（1074）七月，与陈襄放舟湖上，宴于孤山竹阁作。（清王文诰《苏诗总案》）

菩萨蛮西湖送述古

秋风湖上萧萧雨，使君欲去还留住。今日漫留君，明朝愁杀人。

佳人千点泪，洒向长河水。不用敛双蛾，路人啼更多。

◎令狐挺《题相思河》云：“只应自古征人泪，洒向空川作浪波。”（宋张师正《倦游录》）

◆甲寅（1074），送述古赴南都作。（宋傅《东坡纪年录》）

清平乐送述古赴南都

清淮浊汴，更在江西岸。红旆到时黄叶乱，霜入梁王故苑。

秋原何处携壶，停骖访古踟蹰。双庙遗风尚在，漆园傲吏应无。

◎大中时，图（张）巡、（许）远、霁云像于凌烟阁。睢阳至今祠享，号双庙云。（《新唐书·忠义传》）

◎庄周尝为蒙漆园吏，与梁惠王、齐宣王同时。楚威王闻庄周贤，使使厚币迎之，许以为相。庄周笑谓楚使者曰：“千金重利，卿相尊位也。子独不见郊祭之牺牛乎？养食之数岁，衣以文绣，以入太庙。当是之时，虽欲为孤豚，岂可得乎？子亟去，无污我。我宁游戏污渎之中自快，无为有国者所羁，终身不仕，以快吾志焉。”（《史记·老庄申韩列传》）

◆甲寅（1074），送述古作。（宋傅《东坡纪年录》）

南乡子送述古

回首乱山横，不见居人只见城。谁似临平山上塔，亭亭，迎客西来送客行。

归路晚风清，一枕初寒梦不成。今夜残灯斜照处，荧荧，秋雨晴时泪不晴。

◆甲寅（1074）七月，追送陈襄移守南都，别于临平舟中作。（清王文诰《苏诗总案》）

南歌子

苒苒中秋过，萧萧两鬓华。寓身此世一尘沙，笑看潮来潮去了生涯。

方士三山路，渔人一叶家。早知身世两聱牙，好伴骑鲸公子赋雄夸。

◎化佛以三千大千世界，其众犹微尘，其数犹恒河沙。（《内典》）

◎蓬莱、方丈、瀛州，此三神山者，其传在勃海中，去人不远，患且至，则船风引而去。盖尝有至者，诸仙人及不死之药皆在焉。其物、禽兽尽白，而黄金、银为宫阙。未至，望之如云，及到，三神山反居水下。临之，风辄引去，终莫能至云。（《史记·封禅书》）

◎若逢李白骑鲸鱼，道甫问讯今何如。”（唐杜甫《送孔巢父谢病归江东兼呈李白》）

◆甲寅（1074）八月十八日，江上观潮作。（清王文诰《苏诗总案》）

泛金船流杯亭和杨元素

无情流水多情客，劝我如相识。杯行到手休辞却，似轩冕相逼。曲水池上，小字更书年月。还对茂林修竹，似永和节。

纤纤素手如霜雪，笑把秋花插。尊前莫怪歌声咽，又还是轻别。此去翱翔，遍上玉堂金阙。欲问再来何岁，应有华发。

◎杯行到君莫停手。（唐韩愈《赠郑兵曹》）

◎永和九年，岁在癸丑。暮春之初，会于会稽山阴之兰亭，修禊事也。群贤毕至，少长咸集。此地有崇山峻岭，茂林修竹，又有清流激湍，映带左右。引以为流觞曲水，列坐其次，虽无丝竹管弦之盛，一觞一咏，亦足以畅叙幽情。（晋王羲之《兰亭序》）

◆甲寅（1074）九月，公以太常博士权知密州军州事，罢杭州通守任。杨绘饯别于中和堂，和韵作。（清王文诰《苏诗总案》）

南乡子

和杨元素，时移守密州。

东武望馀杭，云海天涯两渺茫。何日功成名遂了，还乡，醉笑陪公三万场。

不用诉离觞，痛饮从来别有肠。今夜送归灯火冷，河塘，堕泪羊公却姓杨。

◎（羊）祜为荆州都督，卒，襄阳百姓于岘山祜平生游憩之所建碑立庙，岁时飨祭焉。望其碑者莫不流涕。杜预因名为“堕泪碑”。（《晋书·羊祜传》）

◆甲寅（1074）九月，杨绘再饯别于湖上作。（清王文诰《苏诗总案》）

又和杨元素

凉簟碧纱厨，一枕清风昼睡馀。睡听晚衙无个事，徐徐，读尽床头几卷书。

搔首赋归欤，自觉功名懒更疏。若问使君才与气，何如，占得人间一味愚。

◎子在陈，曰：“归与，归与。”（《论语·公冶长》）

又

梅花词，和杨元素。

寒雀满疏篱，争抱寒柯看玉蕤。忽见客来花下坐，惊飞，蹋散芳英落酒卮。

痛饮又能诗，坐客无毡醉不知。花谢酒阑春到也，离离，一点微酸已着枝。

◎繁蕊风惊散，轻红鸟蹋翻。（唐王质《金谷园花发怀古》）

◎才名四十年，坐客寒无毡。（唐杜甫《赠郑虔》）

浣溪沙

自杭移密守，席上别杨元素，时重阳前一日。

缥缈危楼紫翠间，良辰乐事古难全。感时怀旧独凄然。

璧月琼枝空夜夜，菊花人貌自年年。不知来岁与谁看。

◆甲寅（1074），答元素。（宋傅《东坡纪年录》）

又

《白雪》清词出坐间，爱君才器两俱全。异乡风景却依然。

可恨相逢能几日。不知重会是何年。茱萸子细更重看。

◎其为《阳春》《白雪》，国中属而和者，不过数人而已。（战国宋玉《对楚王问》）

◎明年此会知谁健，醉把茱萸子细看。（唐杜甫《九日》）

南乡子

沈强辅雯上出犀丽玉作胡琴送元素还朝，同子野各赋一首。

裙带石榴红，却水殷勤解赠侬。应许逐鸡鸡莫怕，相逢，一点灵心必暗通。

何处遇良工，琢刻天真半欲空。愿作龙香双凤拨，轻拢，长在环儿白雪胸。

◎通天犀有一白理如线者，以盛米，置鸡群中，鸡欲往啄米，至则惊却。故南人名为骇鸡犀。得其角一尺以上，刻为鱼，衔以入水，水常开，方三尺，可得气息水中耳。（《抱朴子·内篇·登涉》）

◎身无彩凤双飞翼，心有灵犀一点通。（唐李商隐《无题》）

◎妃子（杨贵妃）琵琶，乃寺人白季贞使蜀还所进，用逻逤檀为之。木温润如玉，光耀可鉴。有金缕红文，蹙成双凤。弦乃末弥诃罗国所贡绿冰丝蚕也，光莹如贯瑟。（《杨妃外传》）

◎轻拢漫捻抹复挑。（唐白居易《琵琶行》）

◆此词题当分为二，以胡琴送元素还朝为第二题。集中《采桑子慢》题序：有胡琴者姿色尤好，三公皆一时英秀，景之秀，妓之妙，真为希遇云云。是胡琴为妓女可证。次阕过片所谓“粉泪怨离居”，即胡琴送元素之意。《定风波》送元素作，亦有“红粉尊前添懊恼”之句，可知胡琴为元素所眷已。朱云一赋胡琴，一送元素，误甚。至“犀丽玉”亦妓名，词中用典切，正可证托喻其人。本集中咏姬人名字并如是例。此“作”字即结束前题，断无咏作胡琴之理。况以玉作胡琴，更与送元素无关。词中“良工”、“琢刻”云云，皆喻言丽玉之天真，故下有“愿作龙香双凤拨”之语，益足征命题之义。且集中谓某出妓或侍姬某，亦词人恒例，岂可泥于“琢刻”等字，即谓其切“作”字，不亦死于句下乎？集中《双荷叶》，本耘老侍儿小名，公即以为曲名，且词中以荷叶贴切，尤尽清妙之致。此犀丽玉并姓字亦曲曲写出，独何疑乎？（郑文焯手批《东坡乐府》）

又

旌旆满江湖，诏发楼船万舳舻。投笔将军因笑我，迂儒，帕首腰刀是丈夫。

粉泪怨离居，喜子垂窗报捷书。试问伏波三万语，何如，一斛明珠换绿珠。

◎舳，船后持柂处也。舻，船前头刺棹处也。言其船多，前后相衔，千里不绝也。（《汉书·武帝纪》“舳舻千里”注）

◎（班超）为人有志，不修细节。与母随兄固至洛阳，家贫，常为官佣书以供养，久劳苦。尝辍业投笔叹曰：“大丈夫无他志略，犹当效傅介子、张骞立功异域，以取封侯，安能久事笔砚间乎？”左右皆笑之。超曰：“小子安知壮士志哉！”（《后汉书·班超传》）

◎岭南节度为大府，其馀四府亦各置帅，然大府帅或过其府，府帅必戎服，左握刀，右属弓矢，帕首袴靴迎于郊。及既至，大府帅入据馆，帅守若将趋拜，大府与之为让，至一至再，乃敢改服，以宾主见焉。（唐韩愈《送郑尚书序》）

◎蜘蛛集而百事喜，故俗以蜘蛛为喜子。（《西京杂记》）

◎建武十七年，交趾女子徵侧及女弟徵贰反，攻没其郡。九真、日南、合浦蛮夷皆应之，寇略岭外六十馀城。侧自立为王。于是玺书拜援伏波将军，缘海而进，随山刊道千馀里，斩徵侧、徵贰，传首洛阳，峤南悉平。援奏言：西于县户有三万二千，远界去庭千馀里，请分为封溪、望海二县。许之。（《后汉书·马援传》）

◎绿珠井在白水双角山下。昔梁氏之女有容貌，石季伦为交趾采访使，以真珠三斛买之。梁氏之居，旧井存焉。耆老传云，汲饮此井者，生女必多美丽。闾里有识者以美色无益于时，遂以巨石填之。尔后虽时有产或端严，则七窍四肢多不完具。异哉！（唐刘恂《岭表异录》）

定风波送元素

今古风流阮步兵，平生游宦爱东平。千里远来还不住，归去，空留风韵照人清。

红粉尊前添懊恼，休道，如何留得许多情。记取明年花絮乱，看泛，西湖总是断肠声。

◎（阮）籍容貌瑰杰，志气宏放，傲然独得，任性不羁，而喜怒不形于色。本有济世志，属魏晋之际，天下多故，名士少有全者。籍由是不与世事，遂酣饮为常。及文帝辅政，籍尝从容言于帝曰：“籍平生曾游东平，乐其风土。”帝大悦，即拜东平相。籍乘驴到郡，坏府舍屏障，使内外相望，法令清简，旬日而还。帝引为大将军从事中郎。籍闻步兵营厨人善酿，有贮酒三百斛，乃求为步兵校尉。遗落世事，虽去佐职，恒游府内，朝宴必与焉。（《晋书·阮籍传》）

减字木兰花

秘阁古《笑林》云：晋元帝生子，宴百官，赐束帛。殷羡谢曰：“臣等无功受赏。”帝曰：“此事岂容卿有功乎？”同舍每以为笑。余过吴兴，而李公择适生子三日会客，求歌辞。乃为作此戏之，举坐皆绝倒。

惟熊佳梦，释氏老君亲抱送。壮气横秋，未满三朝已食牛。

犀钱玉果，利市平分沾四坐。多谢无功，此事如何着得侬。

◎大人占之，维熊维罴，男子之祥。（《诗经·小雅·斯干》）

◎虎豹之驹，虽未成文，已有食牛之气。（《尸子》）

◎徐卿二子生绝奇，感应吉梦相追随。孔子释氏亲抱送，尽是天上麒麟儿。大儿九龄色清澈，秋水为神玉为骨。小儿五岁气食牛，满堂宾客皆回头。（唐杜甫《徐卿二子歌》）

◎犀钱：即洗儿钱，以犀角为之者也。

◎腊月二十四日，市井迎傩，以锣鼓遍至人家乞求利市。（《乾淳岁时记》）

◆甲寅（1074）九月，访李常于湖州作。（清王文诰《苏诗总案》）

河满子湖州寄南守冯当世

见说岷峨凄怆，旋闻江汉澄清。但觉秋来归梦好，西南自有长城。东府三人最少，西山八国初平。

莫负花溪纵赏，何妨药市微行。试问当垆人在否，空教是处闻名。唱着子渊新曲，应须分外含情。

◎（司马）相如与临邛令王吉饮富人卓王孙家，相如酒酣弄琴，卓氏女文君新寡，窃从户窥，心悦而好之，乃夜奔相如。相如乃与驰归成都，家徒四壁。久之，相如与俱之临邛，尽卖车骑，置一酒舍酤酒。令文君当垆，相如身着犊鼻裈，与佣保杂作，涤器于市。王孙耻之，诸公更谓王孙曰：“司马长卿故倦游，虽贫而人材足依也，且又令客，奈何相辱如此？”王孙不得已，分与僮仆财物。文君乃与相如归成都，买田宅，而为富人矣。（《汉书·司马相如传》）

◎汉王褒字子渊，蜀人。王襄为益州刺史，闻有俊才，请与相见。使褒作《中和》、《乐职》、《宣布》诗，选好事者，令依《鹿鸣》之声，习而歌之。下传而上闻，宣帝召见，悦之，擢褒为谏大夫，使侍太子。太子喜褒所为《甘泉》及《洞箫颂》，令后宫贵人左右皆诵读之。（宋傅干《注坡词》）

菩萨蛮席上和陈令举

天怜豪俊腰金晚，故教月向松江满。清景为淹留，从君都占秋。

身闲惟有酒，试问遨游首。帝梦已遥思，匆匆归去时。

◎有客言志，一愿为扬州刺史，一愿多赀财，一愿骑鹤上升。其一人曰：“愿腰缠十万贯，骑鹤上扬州。”欲兼三者。（《殷芸小说》）

◎成都风俗，以遨游相尚。绮罗珠翠，杂沓衢巷，所集之地，行肆毕备，须得太守一往后方盛，土人因目太守为“遨头”云。

鹊桥仙七夕送陈令举

缑山仙子，高情云渺，不学痴牛騃女。凤箫声断月明中，举手谢时人欲去。

客槎曾犯，银河波浪，尚带天风海雨。相逢一醉是前缘，风雨散飘然何处。

◎陈舜俞字令举，乌程人。博学强记，登进士，又举制科第一。熙宁中，知山阴县。青苗法行，舜俞不奉令，上疏自劾，谪监南康军酒税，卒。苏轼为文哭之，称其学术才能，兼百人之器。（《一统志·湖州府·人物》）

◎王子晋，周灵王太子也。好吹笙作凤鸣。游伊洛间，道士浮丘公接上山，三十馀年。后来于山上告桓良曰：“我家七月七日，待我缑氏山。”至日果乘白鹤驻山头，望之不得到，举手谢时人而去。（《列仙传》）

◎天河之东有织女，天帝之子也。年年机杼劳役，织成云锦天衣。天帝怜其独处，许嫁河西牵牛郎，遂废织纴。天帝怒，责令归河东，唯每年七月七日夜渡河一会。（南朝宗懔《荆楚岁时记》）

◎痴牛与騃女，不肯勤农桑。徒劳含淫思，夕旦遥相望。（唐卢仝《月蚀》）

◎客槎：注见本卷《南歌子》“海上乘槎侣”。

◎风流云散，一别如雨。（三国魏王粲《赠蔡子笃》）

阮郎归

一年三过苏，最后赴密州，时有问这回来不来，其色凄然。太守王规父嘉之，令作此词。

一年三度过苏台，清尊长是开。佳人相问苦相猜，这回来不来。

情未尽，老先催，人生真可咍。他年桃李阿谁栽，刘郎双鬓衰。

◎阖闾起姑苏台，三年聚材，五年乃成，高可见五百里。（《越绝书》）

◎咍，蚩笑也。（《说文解字》）

◎刘尚书禹锡自屯田员外左迁朗州司马，凡十年，始征还。方春，作《赠看花诸君子》诗曰：“紫陌红尘拂面来，无人不道看花回。玄都观里桃千树，尽是刘郎去后栽。”其诗一出，传于都下。有素嫉其名者，白于执政，又诬其有怨愤。他日见时宰，与坐，慰问甚厚。既辞，即曰：“近有新诗，未免为累，奈何？”不数日，出为连州刺史。其自叙云：“贞元十一年春，余为屯田员外，时此观未有花。是岁出牧连州，至荆南，又贬朗州司马。居十年，诏至京师，人人皆言有道士手植仙桃满观，盛如红霞，遂有前篇，以记一时之事。旋又出牧，于今十四年，始为主客郎中，重游玄都，荡然无复一树，唯兔葵燕麦动摇于春风耳。因再题二十八字，以俟后再游。”时大和二年三月也。诗曰：“百亩庭中半是苔，桃花净尽菜花开。种桃道士归何处，前度刘郎今又来。”（唐孟棨《本事诗》）

◆甲寅（1074）十月，至金阊，饮于王诲席上作。（清王文诰《苏诗总案》）

醉落魄苏州阊门留别

苍颜华发，故山归计何时决？旧交新贵音书绝，惟有佳人，犹作殷勤别。

离亭欲去歌声咽，潇潇细雨凉吹颊。泪珠不用罗巾裛，弹在罗衫，图得见时说。

◎阖闾城西，阊、胥二门。（《一统志·苏州府》）

◎翟公云：“一死一生，乃知交情。一贫一富，乃知交态。一贵一贱，交情乃见。”（《汉书·郑当时传》）

◎厚禄故人书断绝，恒饥稚子色凄凉。（唐杜甫《狂夫》）

菩萨蛮润州和元素

玉笙不受珠唇暖，离声凄咽胸填满。遗恨几千秋，心留人不留。

他年京国酒，堕泪攀枯柳。莫唱短因缘，长安远似天。

◎温自江陵北伐，行经金城，见少为琅邪时所种柳皆已十围，慨然曰：“木犹如此，人何以堪！”攀枝执条，泫然流涕。（《晋书·桓温传》）

◎鲍生者，有妾二人，遇外弟韦生有良马，鲍出妾为酒劝韦。韦请以马换妾，鲍许以抱胡琴者，仍命歌以送韦酒。既而妾又歌以送鲍酒，歌曰：“风飐荷珠难暂圆，多生信有短因缘。西楼今夜三更月，还照离人泣断弦。”（《太平广记》卷三四九《韦鲍生妓》）

◎长安远：注见本卷《江城子》“翠蛾羞黛怯人看”。

◆甲寅（1074），和元素。（宋傅《东坡纪年录》）

减字木兰花

赠润守许仲涂，且以郑容落籍、高莹从良为句首。

郑庄好客，容我尊前先堕帻。落笔生风，籍籍声名不负公。

高山白早，莹骨冰肤那解老。从此南徐，良夜清风月满湖。

◎郑当时字庄，为汉太子舍人。每五日洗沐，常置驿马长安诸郊，请谢宾客，夜以继日，至明旦，常恐不遍。（宋傅干《注坡词》）

◎（庾）峻子敳，字子嵩，为陈留相。参东海王越太傅军事，有重名，为搢绅所推，而聚敛积实，谈者讥之。时刘舆见任于越，人士多为所构，惟敳纵心事外，无迹可间。后以其性俭家富，说越令就换钱千万，冀其有吝，因此可乘。越于众坐中问于敳，而敳乃颓然已醉，帻堕机上，以头就穿取。徐答曰：“下官家有二千万，随公所取矣。”舆于是乃服。越甚悦，因曰：“不可以小人之虑，度君子之心。”（《晋书·庾峻传》）

◎高名动京师，天下皆籍籍。（唐李白《赠韦秘书子春》）

◎雪里高山头白早。（唐刘禹锡《苏州白舍人寄新诗有叹早白无儿之句因以赠之》）

◆甲寅（1074）作。（宋傅《东坡纪年录》）

◆东坡自钱塘被召，过京口，林子中作郡守，有宴会，座中营妓出牒，郑容求落籍，高莹求从良。子中命呈牒东坡，坡索笔题《减字木兰花》于牒后云云，暗用“郑容落籍、高莹从良”八字于句端也。一作润守许仲远。（宋孙宗鉴《东皋杂录》）

南歌子别润守许仲涂

欲执河梁手，还升月旦堂。酒阑人散月侵廊，北客明朝归去雁南翔。

窈窕高明玉，风流郑季庄。一时分散水云乡，惟有落花芳草断人肠。

◎携手上河梁，游子暮何之。（汉李陵《与苏武三首》）

◎（许）劭与从兄靖俱有高名，好共核论乡党人物，每月辄更其品题。故汝南俗有月旦评焉。（《后汉书·许劭传》）

◎高明玉，莹也。郑季庄，容也。高莹、郑容，皆南徐之名妓。（宋傅干《注坡词》）

采桑子

润州甘露寺多景楼，天下之殊景也。甲寅仲冬，余同孙巨源、王正仲参会于此，有胡琴者姿色尤好。三公皆一时英秀，景之秀，妓之妙，真为希遇。饮阑，巨源请于余曰：“残霞晚照，非奇才不尽。”余作此词。

多情多感仍多病，多景楼中，尊酒相逢，乐事回头一笑空。

停杯且听琵琶语，细捻轻拢，醉脸春融，斜照江天一抹红。

◎多景楼在今江苏北固山甘露寺内，北面大江，颇据形势。始建于宋郡守陈天麟，即唐临江亭故址。（《清一统志》）

◎尊酒相逢十载前，君为壮夫我少年。（唐韩愈《赠郑兵曹》）

◆甲寅（1074），多景楼与孙巨源相遇作。（宋傅《东坡纪年录》）

◆润州甘露寺多景楼，天下之殊景。甲寅仲冬，苏子瞻、孙巨源、王正仲参会于此，有胡琴者姿色尤好。三公皆一时英秀，景之秀，妓之妙，真为希遇。饮阑，巨源请于子瞻曰：“残霞晚照，非奇才不尽。”子瞻作此词。（《本事集》）

更漏子送孙巨源

水涵空，山照市，西汉二疏乡里。新白发，旧黄金，故人恩义深。

海东头，山尽处，自古客槎来去。槎有信，赴秋期，使君行不归。

◎疏广、疏受，东海人。广为太子太傅，受为少傅。并乞骸骨归乡里，宣帝赐黄金二十斤，太子赠五十斤。公卿大夫、故人邑子设祖道，供帐东都门外，观者皆曰：“贤哉，二大夫！”广既归乡里，日与故旧宾客相与饮乐。问其家金馀有几所，趣卖以共具，曰：“此圣主所以惠养老臣也。”于是乡党族人悦服焉。（《汉书·疏广传》）

◎客槎：注见本卷《南歌子》“海上乘槎侣”。

◆甲寅（1074）十月作。（清王文诰《苏诗总案》）

醉落魄席上呈杨元素

分携如昨，人生到处萍飘泊。偶然相聚还离索。多病多愁，须信从来错。

尊前一笑休辞却，天涯同是伤沦落。故山犹负平生约。西望峨嵋，长羡归飞鹤。

◎同是天涯沦落人，相逢何必曾相识。（唐白居易《琵琶行》）

◎丁令威学道于灵虚山，后化鹤归辽，集华表柱云：“有鸟有鸟丁令威，去家千年今始归。城郭如故人民非，何不学仙冢累累。”（《搜神后记》）

◆甲寅（1074），离京口，呈元素作。（宋傅《东坡纪年录》）

浣溪沙

赠陈海州。陈尝为眉令，有声。

长记鸣琴子贱堂，朱颜绿发映垂杨。如今秋鬓数茎霜。

聚散交游如梦寐，升沉闲事莫思量。仲卿终不忘桐乡。

◎子贱宰单父，鸣琴而治。巫马期亦宰单父，以星出，以星入，日夜不处，以身亲之，而单父亦治。（《说苑·政理》）

◎朱邑字仲卿，庐江舒人。少时为舒桐乡啬夫，廉平不苛，以爱利为行，未尝笞辱人，存问耆老孤寡，遇之有恩，所部吏民爱敬焉。后官至大司农，病且死，属其子曰：“我故为桐乡吏，其民爱我，必葬我桐乡。后世子孙奉尝我，不如桐乡民。”及死，其子葬之桐乡西郭外。民果然共为邑起冢立祠，岁时祠祭，至今不绝。（《汉书·循吏传》）

沁园春

赴密州，早行，马上寄子由。

孤馆灯青，野店鸡号，旅枕梦残。渐月华收练，晨霜耿耿，云山摛锦，朝露团团。世路无穷，劳生有限，似此区区长鲜欢。微吟罢，凭征鞍无语，往事千端。

当时共客长安，似二陆初来俱少年。有笔头千字，胸中万卷，致君尧舜，此事何难。用舍由时，行藏在我，袖手何妨闲处看。身长健，但优游卒岁，且斗尊前。

◎鸡声茅店月，人迹板桥霜。（唐温庭筠《商山早行》）

◎秋河曙耿耿。（南朝谢朓《暂使下都夜发新林至京邑赠府同僚》）

◎野有蔓草，零露漙兮。（《诗经·郑风·野有蔓草》。“漙”通“团”。）

◎陆机字士衡，吴郡人。抗子。少有异才，文章冠世。抗卒，领父兵为牙门将。年二十而吴灭。太康末，与弟云俱入洛，造太常张华。华素重其名，如旧相识，曰：“伐吴之役，利获二俊。”云字士龙，六岁能属文。性清正，有才理。少与机齐名，虽文章不及机，而持论过之，号曰“二陆”。年十六，吴平，入洛。机初诣张华，华问云何在，机曰：“云有笑疾，未敢自见。”俄而云至，华为人多姿制，又好帛绳缠须，云见而大笑，不能自已。（《晋书·陆机传》）

◎伊尹曰：“吾安能使是君为尧舜之君哉？”（《孟子·万章上》）

◎用之则行，舍之则藏，惟我与尔有是夫。（《论语·述而》）

◎且斗尊前见在身。（唐牛僧孺《席上赠刘梦得》）

◆甲寅（1074）十月作。（宋傅《东坡纪年录》）

◆公时由海州赴密，不复绕道至齐一视子由，故其词如此耳。（清王文诰《苏诗总案》）

◆绛人孙安常注坡词，参以汝南文伯起《小雪堂诗话》，删去他人所作《无愁可解》之类五十六首，其所是正亦无虑数十百处，坡词遂为完本，不可谓无功。然尚有可论者，如“古岸开青葑”《南柯子》以末后二句倒入前篇。此等犹为未尽，然特其小小者耳。就中“野店鸡号”一篇，极害义理，不知谁所作，世人误为东坡，而小说家又以神宗之言实之，云神宗闻此词不能平，乃贬坡黄州，且言“教苏某闲处袖手，看朕与王安石治天下”。安常不能辨，复收之集中。如“当时共客长安，似二陆初来俱妙年。有胸中万卷，笔头千字，致君尧舜，此事何难。用舍由时，行藏在我，袖手何妨闲处看”之句，其鄙俚浅近，叫呼衒鬻，殆市驵之雄醉饱而后发之，虽鲁直家婢仆且羞道，而谓东坡作者，误矣。又前人诗文有一句或一二字异同，盖传写之久，不无讹谬，或是落笔之后，随有改定。而安常一切以别本为是，是亦好奇尚异之蔽也。就孙集录取七十五首，遇语句两出者，择而从之。自馀“玉龟山”一篇，予谓非东坡不能作，孙以为古词，删去之，当自别有所据。姑存卷末，以候更考。（元元好问《遗山文集·东坡乐府集选引》）

永遇乐

孙巨源以八月十五日离海州，坐别于景疏楼上。既而与余会于润州，至楚州乃别。余以十一月十五日至海州，与太守会于景疏楼上，作此词以寄巨源。

长忆别时，景疏楼上，明月如水。美酒清歌，留连不住，月随人千里。别来三度，孤光又满，冷落共谁同醉。卷珠帘、凄然顾影，共伊到明无寐。

今朝有客，来从濉上，能道使君深意。凭仗清淮，分明到海，中有相思泪。而今何在，西垣清禁，夜永露华侵被。此时看、回廊晓月，也应暗记。

◎三五二八时，千里与君同。（南朝鲍照《月》）

◎西垣：中书省。

◆甲寅（1074），海州寄巨源作。（宋傅《东坡纪年录》）

减字木兰花

空床响琢，花上春禽冰上雹。醉梦尊前，惊起湖风入坐寒。

《转关》《镬索》，春水流弦霜入拨。月堕更阑，更请宫高奏独弹。

◎正之云，《转关六么》、《濩索梁州》、《历弦薄媚》、《醉吟商胡渭州》，此四曲承平时专入琵琶，今不复有能传者。（宋范成大《复作韵记昨日坐中剧谈及赵家琵琶之妙呈王正之提刑二绝》自注）

◎间关莺语花底滑，幽咽流泉水下滩。（唐白居易《琵琶行》）

蝶恋花密州上元

灯火钱塘三五夜，明月如霜，照见人如画。帐底吹笙香吐麝，更无一点尘随马。

寂寞山城人老也，击鼓吹箫，却入农桑社。火冷灯稀霜露下，昏昏雪意云垂野。

◎正月十五日为上元。（《白氏六帖》）

◎暗尘随马去。（唐苏味道《正月十五夜》）

◆乙卯（1075）正月十五日作。（清王文诰《苏诗总案》）

江城子

乙卯正月二十日夜记梦。

十年生死两茫茫。不思量，自难忘。千里孤坟，无处话凄凉。纵使相逢应不识，尘满面，鬓如霜。

夜来幽梦忽还乡。小轩窗，正梳妆。相顾无言，惟有泪千行。料得年年肠断处，明月夜，短松冈。

◆词注谓公悼亡之作，考通义君卒于治平二年（1065）乙巳，至是熙宁八月乙卯（1075），正十年也。本集《亡妻王氏墓志铭》：治平二年五月丁亥，赵郡苏轼之妻卒于京师。其明年六月壬子，葬于眉之东北彭山县安镇乡可龙里先君先夫人墓之西北。（清王文诰《苏诗总案》）

雨中花慢

初至密州，以累年旱蝗，斋素累月。方春牡丹盛开，遂不获一赏。至九月，忽开千叶一朵，雨中特为置酒，遂作。

今岁花时深院，尽日东风，轻飏茶烟。但有绿苔芳草，柳絮榆钱。闻道城西，长廊古寺，甲第名园。有国艳带酒，天香染袂，为我留连。

清明过了，残红无处，对此泪洒尊前。秋向晚、一枝何事，向我依然。高会聊追短景，清商不假馀妍。不如留取，十分春态，付与明年。

◎明皇内殿赏牡丹，问侍臣牡丹诗谁为首。奏云，李正封诗曰：“国色朝酣酒，天香夜染衣。”（唐李浚《松窗杂录》）

◆乙卯（1075）九月作。（宋傅《东坡纪年录》）

江城子密州出猎

老夫聊发少年狂。左牵黄，右擎苍。锦帽貂裘，千骑卷平冈。为报倾城随太守，亲射虎，看孙郎。

酒酣胸胆尚开张。鬓微霜，又何妨。持节云中，何日遣冯唐。会挽雕弓如满月，西北望，射天狼。

◎（冯）唐事文帝，帝曰：“公何以言吾不能用颇、牧也？”唐对曰：“今臣窃闻魏尚为云中守，军市租尽以给士卒，出私养钱，五日壹杀牛，以飨宾客军吏舍人，是以匈奴远避，不近云中之塞。虏尝一入，尚帅车骑击之，所杀甚众。夫士卒尽家人子，起田中从军，安知尺籍伍符。终日力战，斩首捕虏，上功莫府，一言不相应，文吏以法绳之。其赏不行，吏奉法必用。愚以为陛下法太明，赏太轻，罚太重。且云中守尚坐上功首虏差六级，陛下下之吏，削其爵，罚作之。繇此言之，陛下虽得李牧，不能用也。臣诚愚，触忌讳，死罪！”文帝说，是日令唐持节赦魏尚，复以为云中守，而拜唐为车骑都尉。（《汉书·冯唐传》）

◎举长矢兮射天狼。（《楚辞·九歌·东君》）

◆乙卯（1075）冬，祭常山回，与同官习射放鹰作。（宋傅《东坡纪年录》）

水龙吟赠赵晦之吹笛侍儿

楚山修竹如云，异材秀出千林表。龙须半剪，凤膺微涨，玉肌匀绕。木落淮南，雨晴云梦，月明风袅。自中郎不见，桓伊去后，知孤负，秋多少。

闻道岭南太守，后堂深、绿珠娇小。绮窗学弄，《梁州》初遍，《霓裳》未了。嚼徵含宫，泛商流羽，一声云杪。为使君洗尽，蛮风瘴雨，作《霜天晓》。

◎（蔡）邕告吴人曰：吾昔尝经会稽高迁亭，见屋椽竹东间第十六可以为笛。取用果有异声。（《后汉书》注引张骘《文士传》）

◎桓伊：注见本卷《昭君怨》“谁作桓伊三弄”。

◎绿珠：石崇家妓名也。素善吹笛。另参见本卷《南乡子》“旌旆满江湖”注。

◎《梁州》，乃开元间西凉州所献之曲也。其词则贵妃为之。天宝初，罗公远侍明皇中秋宴，公远奏曰：“陛下能从臣月宫游乎？”命取桂枝杖，向空掷之为大桥，色如白金。上同行数十里，至大城阙，公远曰：“此月宫也。”仙女数百，素衣飘然，舞于广庭中。上问：“此为何曲？”曰：“《霓裳羽衣曲》也。”上密记其声节，及回，即喻伶人象其音调，制为《霓裳羽衣》之曲。初遍者，今乐府诸大曲，凡数十解，于攧前则有排遍，攧后则有延遍。此谓之初遍，岂非排遍之首谓乎？（《杨妃外传》）

《水龙吟》（楚山修竹如云）词意图

◆乙卯（1075）作。（宋傅《东坡纪年录》）

◆东坡《水龙吟》咏笛词，传有八字谥：“楚山修竹如云，异材秀出千林表”，此笛之质也；“龙须半剪，凤膺微涨，玉肌匀绕”，此笛之状也；“木落淮南，雨晴云梦，月明风袅”，此笛之时也；“自中郎不见，将军去后，知孤负，秋多少”，此笛之事也；“闻道岭南太守，后堂深、绿珠娇小”，此笛之人也；“绮窗学弄，《凉州》初试，《霓裳》未了”，此笛之曲也；“嚼徵含宫，泛商流羽，一声云杪”，此笛之音也；“为使君洗尽，蛮烟瘴雨，作《霜天晓》”，此笛之功也。嚼徵、含宫、泛商、流羽，五音已用其四，唯少一“角”字。末句作“《霜天晓》”，歇后一“角”字。（宋张端义《贵耳录》）

◆东坡词如《水龙吟》咏杨花、咏闻笛，又如《过秦楼》、《洞仙歌》、《卜算子》等作，皆清丽舒徐，高出人表。（宋张炎《词源》）

◆岭南太守闾丘公显致仕，居姑苏，东坡每过必留连。坡尝言，过姑苏不游虎丘，不谒闾丘，乃二欠事。其重之如此。一日，出其后房佐酒，有懿卿者，善吹笛，坡作《水龙吟》赠之，“楚山修竹如云”是也。词见《草堂诗馀》，而不知其事，故著之。（明杨慎《词品》卷三）

◆二百馀字，堪与马融《长笛赋》抗衡。（明卓人月《古今词统》）

◆非无字面芜累处，然丰骨毕竟超凡。玉田云“清丽舒徐”，未敢轻议也。（清先著、程洪《词洁》）

◆愚溪云：“笛制，取良竿，首存一节，节间留纤枝，剪而束之，节以下当膺处则微张，全体皆须白净。”此词上阕“龙须”三句形容尽致，“木落”三句咏笛而兼状景物，中郎桓伊，更悠然怀友，可谓句意并到。结句一奏霜天之曲，瘴雨蛮风，一时尽扫，见笛韵之高也。（俞陛云《唐五代两宋词选释》）

减字木兰花

送东武令赵昶失官归海州

贤哉令尹，三仕已之无喜愠。我独何人，犹把虚名玷搢绅。

不如归去，二顷良田无觅处。归去来兮，待有良田是几时？

◎令尹子文三仕为令尹，无喜色；三已之，无愠色。（《论语·公冶长》）

◎苏秦曰：“使我有洛阳负郭田二顷，吾岂能佩六国相印乎？”（《史记·苏秦列传》）

◆乙卯（1075）作。（宋傅《东坡纪年录》）

蝶恋花

微雪，客有善吹笛击鼓者，方醉中，有人送《苦寒诗》求和，遂以此答之。

帘外东风交雨霰。帘里佳人，笑语如莺燕。深惜今年正月暖，灯光酒色摇金盏。

掺鼓《渔阳》挝未遍。舞褪琼钗，汗湿香罗软。今夜何人吟古怨，清诗未了冰生砚。

◎曹操闻衡善击鼓，乃召为鼓史。因大会宾客，阅试音节。诸史过者，令脱其故衣，更着岑牟单绞之服。次至衡，衡方为渔阳掺挝，蹀而前，容态有异，声节悲壮，听者莫不慷慨。（《后汉书·祢衡传》）

◆丙辰（1076）春夜，文勋席上作。（清王文诰《苏诗总案》）

满江红

正月十三日，雪中送文安国还朝。

天岂无情，天也解、多情留客。春向暖、朝来底事，尚飘轻雪。君遇时来纡组绶，我应老去寻泉石。恐异时、杯酒复相思，云山隔。

浮世事，俱难必。人纵健，头应白。何辞更一醉，此欢难觅。不用向佳人诉离恨，泪珠先已凝双睫。但莫遣、新燕却来时，音书绝。

◎袖中有短诗，愿寄双飞燕。（南朝江淹《杂体诗》）

殢人娇戏邦直

别驾来时，灯火荧煌无数。向青琐、隙中偷觑，元来便是，共彩鸾仙侣。方见了、管须低声说与。

百子流苏，千枝宝炬，人间有、洞房烟雾。春来何事，故抛人别处。坐望断、楼中远山归路。

◎大和末，有书生文箫游锺陵，因中秋许仙君上升日，吴、蜀、楚、越士女骈集，生亦往焉。忽遇一姝，风韵出尘，吟诗曰：“若能相伴陟仙坛，应得文箫驾彩鸾。自有绣襦并甲帐，琼台不怕雪霜寒。”生曰：“吾姓名其兆乎？此必神仙之俦侣也。”夜四鼓，姝与三四辈独秉烛登山，生潜蹑其后。姝觉，回首曰：“岂非文箫耶？”至绝顶，乃知其为女仙矣。彩鸾与生有夙契，遂同归锺陵，仅十载。后至会昌间，遂入越王山，各乘一虎，登仙而去。（《传奇集》）

望江南超然台作

春未老，风细柳斜斜。试上超然台上看，半壕春水一城花，烟雨暗千家。

寒食后，酒醒却咨嗟。休对故人思故国，且将新火试新茶，诗酒趁年华。

◎冬节一百五日，即有疾风甚雨，谓之寒食，禁火三日。（南朝宗懔《荆楚岁时记》）

◎新火：《周官》以季春出火，则寒食后乃其时尔，故曰“新火”。

又

春已老，春服几时成？曲水浪低蕉叶稳，舞雩风软纻罗轻，酣咏乐升平。

微雨过，何处不催耕。百舌无言桃李尽，柘林深处鹁鸪鸣，春色属芜菁。

◎莫春者，春服既成，冠者五六人，童子六七人，浴乎沂，风乎舞雩，咏而归。（《论语·先进》）

◎晋武帝问尚书挚虞曰：“三月曲水，其义何？”答曰：“汉章帝时，平原徐肇以三月初生三女，至三日而俱亡，一村以为怪，乃招携至水滨盥洗，遂因水以泛觞。曲水之义起于此。”帝曰：“若所谈非好事。”尚书郎束皙曰：“仲治小生，不足以知。臣请说其始。昔周公成洛邑，因流水以泛酒，故逸诗曰：‘羽觞随流波。’又秦昭王三日置酒河曲，见有金人出奉水心剑曰：‘令君制有西夏。’乃因其处立为曲水。二汉相沿，皆为盛集。”帝曰：“善。”赐金五十斤，左迁仲治为阳城令。（南朝吴均《续齐谐记》）

◎蕉叶：杯名。

满江红

东武会流杯亭，上巳日作。城南有坡，土色如丹，其下有堤，壅邞淇水入城。

东武南城，新堤就、邞淇初溢。微雨过、长林翠阜，卧红堆碧。枝上残花吹尽也，与君试向江头觅。问向前、犹有几多春，三之一。

官里事，何时毕？风雨外，无多日。相将泛曲水，满城争出。君不见兰亭修禊事，当时坐上皆豪逸。到如今、修竹满山阴，空陈迹。

◎三月三日，都人并出水渚，为流杯曲水之饮。（南朝宗懔《荆楚岁时记》。另参见本卷《望江南》“春已老”注。）

◆丙辰（1076）上巳日，流觞于南禅小亭作。（宋傅《东坡纪年录》）

水调歌头

丙辰中秋，欢饮达旦，大醉，作此篇，兼怀子由。

明月几时有，把酒问青天。不知天上宫阙，今夕是何年。我欲乘风归去，惟恐琼楼玉宇，高处不胜寒。起舞弄清影，何似在人间。

转朱阁，低绮户，照无眠。不应有恨，何事长向别时圆。人有悲欢离合，月有阴晴圆缺，此事古难全。但愿人长久，千里共婵娟。

《水调歌头》（明月几时有）词意图

◎青天有月来几时，我今停杯一问之。（唐李白《把酒问月》）

◎八月十五夜，叶静能邀上游月宫，将行，请上衣裘而往。及至月宫，寒凛特异，上不能禁。静能出丹二粒进，上服之，乃止。（唐郑处诲《明皇杂录》）

◆此词清空中有意趣，无笔力者未易到。（宋张炎《词源》）

◆“人有”三句，大开大阖之笔，他人所不能。（王闿运《湘绮楼词选》）

◆发端从太白仙心脱化，顿成奇逸之笔。湘绮诵此词，以为此全字韵，可当三语掾，自来未经人道。（郑文焯手批《东坡乐府》）

◆苏轼于中秋夜宿金山寺，作《水调歌头》寄子由云云。神宗读至“琼楼玉宇”二句，乃叹曰：“苏轼终是爱君。”即量移汝州。（《坡仙集外纪》）

◆歌者袁绹，乃天宝之李龟年也，宣和间供奉九重。尝为吾言：东坡公昔与客游金山，适中秋夕，天宇四垂，一碧无际，加江流澒涌，俄月色如昼。遂共登金山山顶之妙高台，命绹歌其《水调歌头》曰：“明月几时有，把酒问青天。”歌罢，坡为起舞而顾问曰：“此便是神仙矣。”吾谓文章人物，诚千载一时，后世安所得乎？（宋蔡絛《铁围山丛谈》）

画堂春寄子由

柳花飞处麦摇波，晚湖净，鉴新磨。小舟飞棹去如梭，齐唱采菱歌。

平野水云溶漾，小楼风日晴和。济南何在暮云多，归去奈愁何。

江城子

前瞻马耳九仙山。碧连天，晚云闲。城上高台，真个是超然。莫使匆匆云雨散，今夜里，月婵娟。

小溪鸥鹭静联拳。去翩翩，点轻烟。人事凄凉，回首便他年。莫忘使君歌笑处，垂柳下，矮槐前。

◎马耳山高百丈，上有二石并举，望齐马耳，故世取名焉。（北朝郦道元《水经注》）

◎子瞻守高密，因其城上之废台而增葺之，以告辙曰：“将何以名之？”辙曰：“天下之士，奔走于是非之场，浮沉于荣辱之海，嚣然尽力而忘反，亦莫自知也。而达者哀之，非以其超然不累于物耶？老子曰：‘虽有荣观，燕处超然。’试以‘超然’名之，可乎？”乃为之赋云云。（宋苏辙《超然台赋叙》）

◎沙头宿鹭联拳静，船尾跳鱼拨剌鸣。（唐杜甫《漫成一绝》）

◆丙辰（1076）十月，晚登超然台望月作。（清王文诰《苏诗总案》）

又东武雪中送客

相从不觉又初寒。对尊前，惜流年。风紧离亭，冰结泪珠圆。雪意留君君不住，从此去，少清欢。

转头山上转头看。路漫漫，玉花翻。云海光宽，何处是超然。知道故人想念否，携翠袖，倚朱阑。

◎转头山在诸城县南四十里。（《一统志·青州府》）

◆丙辰（1076）十二月，东武雪中送章传道作。（宋傅《东坡纪年录》）

南乡子席上劝李公择酒

不到谢公台，明月清风好在哉。旧日髯孙何处去，重来，短李风流更上才。

秋色渐摧颓，满院黄英映酒杯。看取桃花春二月，争开，尽是刘郎去后栽。

◎张辽问吴降人：“向有紫髯将军，长上短下，是谁？”答曰：“是孙会稽仲谋也。”（《三国志·吴书·吴主传》裴松之注）

◎短李：唐李绅为人短小精悍，于诗最有名，时号“短李”。

◎刘郎：注见本卷《阮郎归》“一年三度过苏台”。

◆丁巳（1077），过齐，时公择守齐，席上作。（宋傅《东坡纪年录》）

阳关曲答李公择

济南春好雪初晴，才到龙山马足轻。使君莫忘霅溪女，还作《阳关》肠断声。

◎霅溪在府治南，即诸水所汇也。（《一统志·湖州府》）

◎断肠声里唱《阳关》。（唐李商隐《赠歌妓二首》）

◆是阕第三句第五字，以入声为协律，盖昉于“劝君更尽一杯酒”也。（郑文焯手批《东坡乐府》）

蝶恋花暮春别李公择

簌簌无风花自堕。寂寞园林，柳老樱桃过。落日有情还照坐，山青一点横云破。

路尽河回人转柁。系缆渔村，月暗孤灯火。凭仗飞魂招楚些，我思君处君思我。

◆丁巳（1077）作。（宋傅《东坡纪年录》）

殢人娇小王都尉席上赠侍人

满院桃花，尽是刘郎未见。于中更、一枝纤软。仙家日月，笑人间春晚。浓睡起、惊飞乱红千片。

密意难传，羞容易变。平白地、为伊肠断。问君终日，怎安排心眼？须信道、司空自来见惯。

◎刘郎：见本卷《阮郎归》“一年三度过苏台”注。

◎刘尚书禹锡罢和州，为主客郎中，集贤殿学士。李司空罢镇在京，慕刘名，尝邀至第中，厚设饮馔。酒酣，命妙妓歌以送之。刘于席上赋诗曰：“鬌梳头宫样妆，春风一曲《杜韦娘》。司空见惯浑闲事，断尽江南刺史肠。”李因以妓赠之。（唐孟棨《本事诗·情感》）

◆丁巳（1077）二月，告下，以尚书祠部员外郎直史馆，徙知徐州军州事。三月二日寒食，与王诜饮于四照亭上作。（清王文诰《苏诗总案》）

洞仙歌

江南腊尽，早梅花开后。分付新春与垂柳。细腰肢、自有入格风流，仍更是，骨体清英雅秀。

永丰坊那畔，尽日无人，谁见金丝弄晴昼。断肠是飞絮时，绿叶成阴，无个事、一成消瘦。又莫是东风逐君来，便吹散眉间，一点春皱。

◎隔户垂杨弱袅袅，恰如十五女儿腰。（唐杜甫《绝句漫兴九首》）

◎永丰坊西南角园中有垂柳一株，柔条极茂。白尚书曾赋诗，传入乐府，流遍京都。近有诏旨，取两枝植于禁苑，乃知一顾增十倍之价，非虚语也。（唐白居易《河南卢贞和乐天诗序》）

阳关曲中秋作

暮云收尽溢清寒，银汉无声转玉盘。此生此夜不长好，明月明年何处看？

◆不字律，妙句天成。（郑文焯手批《东坡乐府》）

水调歌头

余去岁在东武，作《水调歌头》以寄子由。今年子由相从彭门百馀日，过中秋而去，作此曲以别。余以其语过悲，乃为和之，其意以不早退为戒，以退而相从之乐为慰云。

安石在东海，从事鬓惊秋。中年亲友难别，丝竹缓离愁。一旦功成名遂，准拟东还海道，扶病入西州。雅志困轩冕，遗恨寄沧洲。

岁云暮，须早计，要褐裘。故乡归去千里，佳处辄迟留。我醉歌时君和，醉倒须君扶我，惟酒可忘忧。一任刘玄德，相对卧高楼。

◎（谢）安字安石，少有重名，栖迟东土，放情丘壑。安妻，刘惔妹也，既见家门富贵，而安独静退，乃谓曰：“丈夫不如此也。”安掩鼻曰：“恐不免耳。”及万黜废，安始有仕进志，时年已四十馀矣。（《晋书·谢安传》）

◎谢安尝谓（王）羲之曰：“中年以来，伤于哀乐，与亲友别，辄作数日恶。”羲之曰：“年在桑榆，自然至此。顷正赖丝竹陶写，恒恐儿辈觉，损其欢乐之趣。”（《晋书·王羲之传》）

◎（谢）安虽受朝寄，然东山之志，始末不渝，每形于言色。及镇新城，尽室而行，造泛海之装，欲须经略粗定，自江道还东。雅志未就，遂遇疾笃，上疏请量宜旋旆。诏遣侍中慰劳，遂还都。闻当舆入西州门，自以本志不遂，深自慨失，因怅然谓所亲曰：“吾病殆不起乎！”（《晋书·谢安传》）

◎今之所谓得志者，轩冕之谓也。轩冕在身，物之傥来寄也。（《庄子·缮性》）

◎（顾荣）谓张翰曰：“惟酒可以忘忧，但无如作病何耳。”（《晋书·顾荣传》）

◎陈登字元龙。许汜曰：“陈元龙湖海之士，豪气未除。”刘备（字玄德）谓汜曰：“君言豪，宁有事耶？”汜曰：“昔过下邳，见元龙。元龙无主客之意，久不与语，自上大床卧，使客卧下床。”备曰：“天下大乱，望君有救世之意，而君求田问舍，言无可采，如小人，欲卧百尺楼，而卧君于地，何但上下床之间耶？”（《三国志·魏书·陈登传》）

◆丁巳（1077），子由过中秋而别作。（宋傅《东坡纪年录》）

浣溪沙

赠闾丘朝议，时还徐州。

一别姑苏已四年，秋风南浦送归船。画帘重见水中仙。

霜鬓不须催我老，杏丹依旧驻君颜。夜阑相对梦魂间。

◎春草碧色，春水绿波，送君南浦，伤如之何。（南朝江淹《别赋》）

◎郑生晨出，渡洛桥，遇艳丽，载而与俱，号曰泛人。居岁满，无以久留，生持泣留之不能，竟去。后十馀年，生之兄为岳州刺史，上巳日与家徒登岳阳楼，望岳渚，张乐宴酣。生愁思，吟诗曰：“情无限兮荡洋洋，怀佳期兮属三湘。”声未终，有画舻浮漾而来，中有彩楼，高百尺，其上施帷帐栏笼，画饰帏褰。有弹弦鼓吹者，皆神仙蛾眉，被服烟霞，裾袖皆广尺。中有一人起舞，含颦怨望，形类泛人，舞而歌曰：“泝青春兮江之隅，拖湖波兮袅绿裾。荷拳拳兮未舒，非同归兮焉如。”舞毕，敛袖翔然，凝望楼中。纵观方临槛，须臾风涛崩怒，遂迷所往。（《湘中怨》）

◎董奉居庐山，为人治病，重者种杏五株，轻者种一株，号董仙杏林。（《神仙传》）

◆丁巳（1077）八月，闾丘公显过彭城作。（清王文诰《苏诗总案》）

临江仙送李公恕

自古相从休务日，何妨低唱微吟。天垂云重作春阴。坐中人半醉，帘外雪将深。

闻道分司狂御史，紫云无路追寻。凄风寒雨更骎骎。问囚长损气，见鹤忽惊心。

◎杜牧为御史，分务洛阳。时李司徒罢镇闲居，声伎豪华，为当时第一，洛中名士咸谒见之。李乃大开筵席，当时朝客高流，无不臻赴。以杜持宪，不敢邀置。杜遣座客达意，愿与斯会。李不得已驰书。方对花独酌，亦已酣畅，闻命遽来。时会中已饮酒，女奴百馀人，皆绝艺殊色。杜独坐南行，瞪目注视。引满三卮，问李云：“闻有紫云者，孰是？”李指示之。杜凝睇良久，曰：“名不虚得，宜以见惠。”李俯而笑，诸妓亦皆回首破颜。杜又自饮三爵，朗吟而起曰：“华堂今日绮筵开，谁唤分司御史来。忽发狂言惊满座，两行红粉一时回。”意殊闲逸，傍若无人。（唐孟棨《本事诗·高逸》）

◎龟言此地之寒，鹤讶今年之雪。（北朝庾信《小园赋》）

浣溪沙

徐门石潭谢雨，道上作五首。潭在城东二十里，常与泗水增减，清浊相应。

照日深红暖见鱼，连村绿暗晚藏乌。黄童白叟聚睢盱。

麋鹿逢人虽未惯，猿猱闻鼓不须呼。归来说与采桑姑。

◎暂出白门前，杨柳可藏乌。（古乐府）

◎盱者，睢盱。睢盱者，喜悦之貌。（《易·豫》：“六三，盱豫，悔。迟，有悔。”孔颖达疏）

又

旋抹红妆看使君，三三五五棘篱门。相排踏破蒨罗裙。

老幼扶携收麦社，乌鸢翔舞赛神村。道逢醉叟卧黄昏。

又

麻叶层层檾叶光，谁家煮茧一村香。隔篱娇语络丝娘。

垂白杖藜抬醉眼，捋青捣麨软肌肠。问言豆叶几时黄。

◎檾高四五尺，或六七尺，叶似苎而薄，实如大麻子。今人绩为布。（《尔雅翼》）

◎莎鸡以六月振羽作声，连夜札札不止，其声如纺丝之声，故一名梭鸡，一名络纬。今俗人谓之络丝娘。（《尔雅翼》）

◎杖藜从白首。（唐杜甫《屏迹三首》）

◎“小麦青青大麦枯”。则青者已足捋，而枯者可为麨矣。（《汉书》）

又

簌簌衣巾落枣花，村南村北响缲车。牛衣古柳卖黄瓜。

酒困路长惟欲睡，日高人渴漫思茶。敲门试问野人家。

又

软草平莎过雨新，轻沙走马路无尘。何时收拾耦耕身。

日暖桑麻光似泼，风来蒿艾气如熏。使君元是此中人。

◆戊午（1078）作。（宋傅《东坡纪年录》）

又徐州藏春阁园中

惭愧今年二麦丰，千歧细浪舞晴空。化工馀力染夭红。

归去山公应倒载，阑街拍手笑儿童。甚时名作锦熏笼。

◎瑞香一名锦熏笼，一名锦被堆。（清高士奇《天禄识馀》）

◆戊午（1078），藏春阁作。（宋傅《东坡纪年录》）

又

缥缈红妆照浅溪，薄云疏雨不成泥。送君何处古台西。

废沼夜来秋水满，茂林深处晚莺啼。行人肠断草凄迷。

◆戊午（1078），送颜、梁，作《浣溪沙》。（宋傅《东坡纪年录》）

永遇乐

彭城夜宿燕子楼，梦盼盼，因作此词。

明月如霜，好风如水，清景无限。曲港跳鱼，圆荷泻露，寂寞无人见。紞如三鼓，铿然一叶，黯黯梦云惊断。夜茫茫、重寻无处，觉来小园行遍。

天涯倦客，山中归路，望断故园心眼。燕子楼空，佳人何在，空锁楼中燕。古今如梦，何曾梦觉，但有旧欢新怨。异时对、黄楼夜景，为余浩叹。

◎燕子楼：张建封镇武宁，盼盼乃徐府奇色，公纳之于燕子楼，三日乐不息。后别为新燕子楼，独安盼盼，以宠嬖焉。暨公薨，盼盼感激深恩，誓不他适。后往往不食，遂卒。

◎徐州张尚书有爱妓盼盼，善歌舞，雅多风态。予为校书郎时，游淮、泗间，张尚书宴予。酒酣，出盼盼佐欢。予因赠诗，落句云：“醉娇胜不得，风袅牡丹花。”（唐白居易《和燕子楼诗序》）

◎紞：击鼓声。

◎天畔登楼眼，随春入故园。（唐杜甫《春日梓州登楼二首》）

◎黄楼在铜山县城东门，宋郡守苏轼建。（《一统志》）

◆戊午（1078）十月，梦登燕子楼，翼日往寻其地作。（清王文诰《苏诗总案》）

◆公以“燕子楼空”三句语秦淮海，殆以示咏古之超宕，贵神情，不贵迹象也。余尝深味是言，若发奥悟。昨赋吴小城观梅《水龙吟》，有句云：“对此茫茫，何曾西子，能倾一顾。又水漂花出，无人见也，回阑绕，空怀古。”自信得清空之致，即从此词悟得法门。以视旧咏吴小城词，竟有仙凡之别。（郑文焯手批《东坡乐府》）

◆东坡守徐州，作燕子楼乐章，方具稿，人未知之。一日，忽哄传于城中，东坡讶焉。诘其所从来，乃谓发端于逻卒。东坡召而问之，对曰：“某稍知音律，尝夜宿张建封庙，闻有歌声，细听乃此词也，记而传之，初不知何谓。”东坡笑而遣之。（宋曾敏行《独醒杂志》）

千秋岁徐州重阳作

浅霜侵绿，发少仍新沐。冠直缝，巾横幅。美人怜我老，玉手簪金菊。秋露重，真珠满袖沾馀馥。

坐上人如玉，花映花奴肉。蜂蝶乱，飞相逐。明年人纵健，此会应难复。须细看，晚来明月和银烛。

◎汉末王公名士好服幅巾，盖裂取幅缣而横着之也。（《晋书·舆服志》）

◎花奴，汝阳王琎小字也。善羯鼓，明皇极钟爱焉，尝曰：“花奴姿质明莹，肌发光细，非人间人，必神仙谪堕也。”（《羯鼓录》）

◎红颜白面花映肉。（唐杜甫《暮秋忆枉裴道州手札》）

◎明年人纵健：注见本卷《浣溪沙》“白雪清词出坐间”。

◆戊午（1078）九月作。（宋傅《东坡纪年录》）

阳关曲赠张继愿

受降城下紫髯郎，戏马台南旧战场。恨君不取契丹首，金甲牙旗归故乡。

◎神龙三年，张仁愿于河北筑三受降城，首尾相应，以绝南寇之路。以拂云祠为中城，与东西两城相去各四百馀里。北拓地三百馀里，置烽堆一千八百所。自是突厥不敢度山放牧。（《旧唐书·张仁愿传》）

◎紫髯郎：注见本卷《南乡子》“不到谢公台”。

◎戏马台在彭城县南三里。（《太平寰宇记》）

◆戊午（1078）作。（宋傅《东坡纪年录》）

江城子别徐州

天涯流落思无穷。既相逢，却匆匆。携手佳人，和泪折残红。为问东风馀几许，春纵在，与谁同？

隋堤三月水溶溶。背归鸿，去吴中。回首彭城，清泗与淮通。欲寄相思千点泪，流不到，楚江东。

《江城子》（天涯流落思无穷）词意图

◆己未（1079）三月，告下，以祠部员外郎直史馆知湖州军州事。留别田叔通、寇元弼、石坦夫作。（清王文诰《苏诗总案》）

减字木兰花彭门留别

玉觞无味，中有佳人千点泪。学道忘忧，一念还成不自由。

如今未见，归去东园花似霰。一语相开，匹似当初本不来。

◎君子游道，乐以忘忧。（《汉书·杨恽传》）

西江月平山堂

三过平山堂下，半生弹指声中。十年不见老仙翁，壁上龙蛇飞动。

欲吊文章太守，仍歌杨柳春风。休言万事转头空，未转头时是梦。

◎平山堂：欧阳文忠公守扬州，于僧舍建平山堂，颇得观览之胜。《舆地纪胜》：在大明寺侧。负堂而望，江南诸山拱列檐下，故名，为士女游观之所。

◎二十瞬为一弹指。（《吕氏春秋》）

◎老仙翁：谓欧阳修。

◎百年随手过，万事转头空。（唐白居易《自咏》）

◆己未（1079）四月，同张大亨游平山堂。公倅杭、赴密、守湖，三过扬。熙宁辛亥，见欧阳公（修）于汝阴，至是元丰己未（1079），凡九年。词云“十年”，举成数也。（清王文诰《苏诗总案》）

南歌子湖州作

山雨萧萧过，溪风浏浏清。小园幽榭枕蘋汀，门外月华如水彩舟横。

苕岸霜花尽，江湖雪阵平。两山遥指海门青，回首水云何处觅孤城。

◎苕溪在安吉县西南七十五里，北流径长兴县东四十五里，乌程县南五十步。以其两岸多生芦苇，故曰苕溪。（宋乐史《太平寰宇记》）

◆己未（1079）五月十三日，钱氏园送刘撝赴馀姚作。（清王文诰《苏诗总案》）

又送行甫赴馀姚

日出西山雨，无晴又有晴。乱山深处过清明，不见彩绳花板细腰轻。

尽日行桑野，无人与目成。且将新句琢琼英，我是世间闲客此闲行。

◎东边日出西边雨，道是无晴还有晴。（唐刘禹锡《竹枝》）

◎彩绳花板：秋千戏也。

◎景物登临闲始见，愿为闲客此闲行。（唐杜牧《八月十二日得替后移居霅溪馆因题长句四韵》）

又

雨暗初疑夜，风回便报晴。淡云斜照着山明，细草软沙溪路马蹄轻。

卯酒醒还困，仙村梦不成。蓝桥何处觅云英，只有多情流水伴人行。

◎明日早花应更好，心期同醉卯时杯。（唐白居易《蔷薇正开春酒初熟因招刘十九张大夫崔二十四同饮》）

◎唐长庆中，有裴航秀才下第游襄汉，与樊夫人同舟。樊赠诗：“一饮琼浆百感生，玄霜捣尽见云英。蓝桥便是神仙宅，何必崎岖上玉京。”后经蓝桥驿，道渴，求浆，见女子云英，愿纳厚礼娶之。访得玉杵臼，更为捣药百日。仙姬迎航往一大第就礼，遂遣航将妻入玉峰洞中，饵绛雪琼英之丹，神化自在，超为上仙。（唐裴硎《传奇》）

又

带酒冲山雨，和衣睡晚晴。不知钟鼓报天明，梦里栩然胡蝶一身轻。

老去才都尽，归来计未成。求田问舍笑豪英，自爱湖边沙路免泥行。

◎睡美不闻钟鼓传。（唐杜甫《偪侧行赠毕曜》）

◎昔者庄周梦为胡蝶，栩栩然胡蝶也。自喻适志与，不知周也。俄然觉，则蘧蘧然周也。不知周之梦为胡蝶与，胡蝶之梦为周与？周与胡蝶则必有分矣，此之谓物化。（《庄子·齐物论》）

◎老去才虽尽，愁来兴甚长。（唐杜甫《寄彭州高三十五使君适虢州岑二十七长史参三十韵》）

◎向蜀还秦计未成。（唐郑谷《兴州江馆》）

◎求田问舍：注见本卷《水调歌头》“安石在东海”。

双荷叶

湖州贾耘老小妓名双荷叶。

双溪月，清光偏照双荷叶。双荷叶。红心未偶，绿衣偷结。

背风迎雨流珠滑，轻舟短棹先秋折。先秋折。烟鬟未上，玉杯微缺。

◎双溪：谓苕、霅二溪。

◎庐山上有三石梁，长数十丈，广不盈尺。吴猛将弟子登山，见一老公坐桂树下，以玉杯承甘露与猛，猛遍与弟子饮之。（《述异记》）

◆己未（1079）作。（宋傅《东坡纪年录》）

渔家傲七夕

皎皎牵牛河汉女，盈盈临水无由语。望断碧云空日暮。无寻处，梦回芳草生春浦。

鸟散馀花纷似雨，汀洲蘋老香风度。明月多情来照户。但揽取，清光长送人归去。

◎迢迢牵牛星，皎皎河汉女。河汉清且浅，相去复几许。盈盈一水间，脉脉不得语。（《古诗十九首》）

◎日暮碧云合，佳人殊未来。（南朝江淹《休上人怨别》）

◎鱼戏新荷动，鸟散馀花落。（南朝谢朓《游东田》）

◎照之有馀辉，揽之不盈手。（晋陆机《拟明月何皎皎》）

临江仙

龙丘子自洛之蜀，载二侍女，戎装骏马，至溪山佳处辄留数日，见者以为异人。其后十年，筑室黄冈之北，号曰静安居士，作此词赠之。

细马远驮双侍女，青巾玉带红靴。溪山好处便为家。谁知巴峡路，却见洛城花。

面旋落英飞玉蕊，人间春日初斜。十年不见紫云车。龙丘新洞府，铅鼎养丹砂。

◎吴姬十五细马驮，青黛画眉红锦靴。（唐李白《对酒》）

◎是山皆有寺，何处不为家。（唐僧可士《送僧》）

◎繁英飞面旋，艳舞起翩跹。（宋曾巩《亳州雪》）

◎七月七日夜，帝于寻真台见王母乘紫云辇来。（《汉武外传》）

◆己未（1079）八月，送御史台根勘。十二月，责授检校尚书水部员外郎，充黄州团练副使，本州安置。庚申（1080）正月，赠故人陈慥季常作。（清王文诰《苏诗总案》）

◆词句亦飘飘欲仙。（郑文焯手批《东坡乐府》）

◆东坡云：龙丘子自洛之蜀，载二侍女，戎装骏马，至溪山佳处辄留数日，见者以为异人。后十年，筑室黄冈之北，号静庵居士，作《临江仙》赠之云云。龙丘子即陈季常也。《西清诗话》云：季常自以为饱禅学，妻柳，颇悍忌，季常畏之，故东坡因诗戏之，有“忽闻河东狮子吼，拄杖落手心茫然”之句。观此，则知季常载二侍女以远游，及暮年甘于枯寂，盖有所制而然，亦可悯笑也。（宋胡仔《苕溪渔隐丛话》）

西江月黄州中秋

世事一场大梦，人生几度新凉。夜来风叶已鸣廊，看取眉头鬓上。

酒贱常愁客少，月明多被云妨。中秋谁与共孤光，把盏凄然北望。

◆庚申（1080）八月十五日作。（清王文诰《苏诗总案》）

◆《古今词话》：东坡在黄州，中秋夜对月独酌，作《西江月》词云云。坡以谗言谪居黄州，郁郁不得志，凡赋诗缀词，必写其所怀，然一日不负朝廷。其怀君之心，末句可见矣。苕溪渔隐曰：《聚兰集》载此词，注曰“寄子由”，故后句云：“中秋谁与共孤光，把酒凄凉北望。”则兄弟之情，见于句意之间矣。疑是在钱唐作，时子由为睢阳幕客。若《词话》所云，则非也。（宋胡仔《苕溪渔隐丛话》）

定风波

十月九日，孟亨之置酒秋香亭。有双拒霜独向君猷而开，坐客喜笑，以为非使君莫可当此花，故作是篇。

两两轻红半晕腮，依依独为使君回。若道使君无此意，何为，双花不向别人开？

但看低昂烟雨里，不已，劝君休诉十分杯。更问尊前狂副使，来岁，花开时节与谁来？

◎芙蓉一名拒霜，艳如荷花。八九月始开，故名拒霜。（《本草》）

◆庚申（1080），孟亨之置酒西风亭作。（宋傅《东坡纪年录》）

少年游

黄之侨人郭氏，每岁正月迎紫姑神，以箕为腹，箸为口，画灰盘中为诗，敏捷立成。余往观之，神请余作《少年游》，乃以此戏之。

玉肌铅粉傲秋霜，准拟凤呼凰。伶伦不见，清香未吐，且糠粃吹扬。

到处成双君独只，空无数、烂文章。一点香檀，谁能借箸，无复似张良。

◎世有紫姑神，云是人家妾，为大妇所嫉，每以秽事相次役。正月十五日，感激而死。故世人以其日作其形，夜于厕间迎之。（南朝刘敬叔《异苑》）

◎郦食其劝汉王（刘邦）立六国后，张良从外来谒汉王，方食，曰：“子房前，客有为我计挠楚权者。”具以郦生语告于子房，曰：“何如？”良曰：“谁为陛下画此计者？陛下事去矣。”汉王曰：“何哉？”张良曰：“臣请藉前箸为大王筹之。”（《史记·留侯世家》）

又端午赠黄守徐君猷

银塘朱槛曲尘波，圆绿卷新荷。兰条荐浴，菖花酿酒，天气尚清和。

好将沉醉酬佳节，十分酒、一分歌。狱草烟深，讼庭人悄，无吝宴游过。

◎五月五，蓄兰沐浴。（《大戴礼记·夏小正》）

◎端午，以菖蒲一寸九节者泛酒，以辟瘟气。（南朝宗懔《荆楚岁时记》）

◆辛酉（1081）五月五日，过徐大受饮作。（清王文诰《苏诗总案》）

浣溪沙

十二月二日雨后微雪，太守徐君猷携酒见过，坐上作《浣溪沙》三首。明日酒醒，雪大作，又作二首。

覆块青青麦未苏，江南云叶暗随车。临皋烟景世间无。

雨脚半收檐断线，雪床初下瓦跳珠。归来冰颗乱黏须。

◎入风衣暂敛，随车盖转轻。作叶还依树，为楼欲近城。（陈蔡凝《春云》）

又

醉梦昏昏晓未苏，门前轣辘使君车。扶头一盏怎生无？

废圃寒蔬挑翠羽，小槽春酒滴真珠。清香细细嚼梅须。

◎一榼扶头酒，泓澄泻玉壶。十分蘸甲酌，潋滟满银盂。（唐白居易《早饮湖州酒寄崔使君》）

◎琉璃钟，琥珀秾，小槽酒滴真珠浓。（唐李贺《将进酒》）

又

雪里餐毡例姓苏，使君载酒为回车。天寒酒色转头无。

荐士已闻飞鹗表，报恩应不用蛇珠。醉中还许揽桓须。

◎（苏）武使匈奴，胁使降，武不可。匈奴乃幽武，置大窖中，绝其饮食。天雨雪，武卧啮雪，与毡毛并咽之，数日不死。匈奴以为神。徙武北海上，使牧羝，羝乳乃得归。（《汉书·苏武传》）

◎鸷鸟累百，不如一鹗。（汉孔融《荐祢衡表》）

◎隋侯见大蛇伤断，以药傅而涂之。后蛇于夜中衔大珠以报之，因曰隋侯之珠。（《淮南子》高诱注）

◎谢安女婿王国宝专利无检行，安恶其为人，每抑制之。及孝武末年，嗜酒好内，而会稽王道子昏醟尤甚，惟狎昵谄邪，于是国宝谗谀之计，稍行于主相之间。而好利险诐之徒，以安功名盛极而构会之，嫌隙遂成。帝召伊饮燕，安侍坐。帝命伊吹笛，伊神色无迕，即吹为一弄。乃放笛云：“臣于筝，分乃不及笛，然自足以韵合歌管，请以筝歌，并请一吹笛人。”帝善其调达，乃敕御妓奏笛。伊又云：“御府人于臣必自不合。臣有一奴，善相便串。”帝弥赏其放率，乃许召之。奴既吹笛，伊便抚筝而歌怨诗曰：“为君既不易，为臣良独难。忠信事不显，乃有见疑患。周旦佐文武，《金縢》功不刊。推心辅王政，二叔反流言。”声节慷慨，俯仰可观。安泣下沾衿，乃越席而就之，捋其须曰：“使君于此不凡。”帝甚有愧色。（《晋书·桓伊传》）

◆辛酉（1081），微雪作。（宋傅《东坡纪年录》）

又

半夜银山上积苏，朝来九陌带随车。涛江烟渚一时无。

空腹有诗衣有结，湿薪如桂米如珠。冻吟谁伴捻髭须。

◎穆王游化人之宫，实以为清都紫微，钧天广乐，帝之所居。王俯而视之，其宫榭若累瑰积苏焉。（《列子·周穆王》）

◎随车翻缟带，逐马散银杯。（唐韩愈《咏雪赠张籍》）

◎董京能诗，逍遥吟咏，常宿白社中。时丐于市，得残碎缯絮，结以自覆，全帛佳绵，则不肯受。（《晋书·隐逸传》）

◎苏秦谓楚王曰：“楚国食贵于玉，薪贵于桂。”（《战国策·楚策》）

又

万顷风涛不记苏，雪晴江上麦千车。但令人饱我愁无。

翠袖倚风萦柳絮，绛唇得酒烂樱珠。尊前呵手镊霜须。

◎翠袖低徊真蹀躞，朱唇得酒假樱桃。（唐方干《赠美人四首》）

◆辛酉（1081）大雪，又作。（宋傅《东坡纪年录》）

江城子

大雪，有怀朱康叔使君，亦知使君之念我也，作此以寄之。

黄昏犹是雨纤纤。晓开帘，欲平檐。江阔天低，无处认青帘。孤坐冻吟谁伴我，揩病目，捻衰髯。

使君留客醉厌厌。水晶盐，为谁甜。手把梅花，东望忆陶潜。雪似故人人似雪，虽可爱，有人嫌。

◎白鸟窥鱼网，青帘认酒家。（唐郑谷《旅寓洛南村舍》）

◎厌厌夜饮，不醉无归。（《诗经·小雅·湛露》）

◎帝语至中夜，赐浩缥醪酒十斛，水晶戎盐一两，曰：“朕味卿言，若此盐酒，故与卿同其味也。”（《北史·崔浩传》）

◆辛酉（1081）十二月，雪中有怀朱寿昌作。（清王文诰《苏诗总案》）

满江红寄鄂州朱使君寿昌

江汉西来，高楼下、蒲萄深碧。犹自带、岷峨雪浪，锦江春色。君是南山遗爱守，我为剑外思归客。对此间、风物岂无情，殷勤说。

《江表传》，君休读。狂处士，真堪惜。空洲对鹦鹉，苇花萧瑟。独笑书生争底事，曹公黄祖俱飘忽。愿使君、还赋谪仙诗，追黄鹤。

◎江带岷峨雪，川横山峡流。（唐李白《经乱离后天恩流夜郎忆旧游书怀赠江夏韦太守良宰》）

◎《江表传》：《江表传》载江左吴时事，多见汉末群雄角逐之义，《三国志》每引以为证也。

◎祢衡字正平，平原般人。少有才辩，而气尚刚傲，好矫时慢物。孔融既爱衡才，数称述于曹操，操喜，敕门者有客便通，待之极晏。衡乃着布单衣疏巾，手持三尺棁杖，坐大营门，以杖棰地大骂。吏白：“外有狂生，坐于营门，言语悖逆，请收案罪。”操怒，谓融曰：“祢衡竖子，孤杀之犹鼠雀耳。顾此人素有虚名，远近将谓孤不能容之。今送与刘表，视当何如。”于是遣人骑送之。表及荆州士大夫先服其才名，甚宾礼之。后复侮慢于表，表耻不能容，以江夏太守黄祖性急，故送衡与之。祖亦善待焉。衡为作书记，轻重疏密，各得体宜。祖持其手曰：“处士，此正得祖意，如祖腹中之所欲言也。”后黄祖在蒙冲船上大会宾客，而衡言不逊顺。祖惭，乃诃之。衡更熟视曰：“死公，云等道？”祖大怒，令五百将出，欲加棰，衡方大骂。祖恚，遂令杀之。（《后汉书·文苑传》）

◎鹦鹉洲：祢衡死，埋于沙洲之上，后人因号其洲曰鹦鹉洲，以衡尝为《鹦鹉赋》故也。

◎晴川历历汉阳树，芳草萋萋鹦鹉洲。（唐崔灏《黄鹤楼》）

◎鹦鹉洲在江夏县西南二里。（《一统志》）

◎李太白初自蜀至京师，舍于逆旅。贺监知章闻其名，首访之。既奇其姿，复请所为文，出《蜀道难》以示之。读未竟，称叹者数四，号为谪仙。解金龟换酒，与倾尽醉，期不间日。由是称誉光赫。（唐孟棨《本事诗·高逸》）

苏轼词集卷二

水龙吟

闾丘大夫孝终公显尝守黄州，作栖霞楼，为郡中绝胜。元丰五年，余谪居黄，正月十七日，梦扁舟渡江，中流回望，楼中歌乐杂作，舟中人言公显方会客也。觉而异之，乃作此曲，盖越调《鼓笛慢》。公显时已致仕，在苏州。

小舟横截春江，卧看翠壁红楼起。云间笑语，使君高会，佳人半醉。危柱哀弦，艳歌馀响，绕云萦水。念故人老大，风流未减，空回首，烟波里。

推枕惘然不见，但空江、月明千里。五湖闻道，扁舟归去，仍携西子。云梦南州，武昌东岸，昔游应记。料多情梦里，端来见我，也参差是。

◎《水龙吟》，姜夔词注无射商，俗名越调。吕渭老词名《鼓笛慢》。（《钦定词谱》）

◎薛谭学讴于秦青，未穷青之技，自谓尽之，遂辞归。秦青弗止，饯于郊衢，抚节悲歌，声振林木，响遏行云。薛谭乃谢求反，终身不敢言归。（《列子·汤问》）

◎五湖三句：注见卷一《菩萨蛮》“玉童西迓浮丘伯”。

◆壬戌（1082）作。（宋傅《东坡纪年录》）

◆突兀而起，仙乎，仙乎！“翠壁”句，奇崭不露雕琢痕。上阕全写梦境，空灵中杂以凄丽。过片始言情，有沧波浩渺之致。真高格也。“云梦”二句，妙能写闲中情景。煞拍不说梦，偏说梦来见我，正是词笔高浑不犹人处。读东坡先生词，于气韵格律，并有悟到，空灵妙境，匪可以词家目之，亦不得不目为词家。世每谓其以诗入词，岂知言哉？董文敏论画曰：同能不如独诣。吾于坡仙词亦云。（郑文焯手批《东坡乐府》）

江城子

陶渊明以正月五日游斜川，临流班坐，顾瞻南阜，爱曾城之独秀，乃作《斜川诗》，至今使人想见其处。元丰壬戌之春，余躬耕于东坡，筑雪堂居之。南挹四望亭之后丘，西控北山之微泉。慨然而叹，此亦斜川之游也。乃作长短句，以《江城子》歌之。

梦中了了醉中醒。只渊明，是前生。走遍人间，依旧却躬耕。昨夜东坡春雨足，乌鹊喜，报新晴。

雪堂西畔暗泉鸣。北山倾，小溪横。南望亭丘，孤秀耸曾城。都是斜川当日境，吾老矣，寄馀龄。

◎吾其寄馀龄。（唐韩愈《过南阳》）

◆壬戌（1082）二月作。（清王文诰《苏诗总案》）

定风波

三月七日，沙湖道中遇雨，雨具先去，同行皆狼狈，余独不觉。已而遂晴，故作此。

莫听穿林打叶声，何妨吟啸且徐行。竹杖芒鞋轻胜马，谁怕？一蓑烟雨任平生。

料峭春风吹酒醒，微冷，山头斜照却相迎。回首向来萧瑟处，归去，也无风雨也无晴。

◎登山临水，啸咏自若。（《晋书·阮籍传》）

◆壬戌（1082），相田至沙湖，道中遇雨作。（清王文诰《苏诗总案》）

◆此足征是翁坦荡之怀，任天而动。句亦瘦逸，能道眼前景，以曲笔直写胸臆，倚声能事尽之矣。（郑文焯手批《东坡乐府》）

浣溪沙

游蕲水清泉寺。寺临兰溪，溪水西流。

山下兰芽短浸溪，松间沙路净无泥。萧萧暮雨子规啼。

谁道人生无再少，门前流水尚能西。休将白发唱黄鸡。

◎淮南蕲春郡，领县四。其一蕲水，在州西北，本汉蕲春县地，唐武德四年，改曰兰溪，天宝中，改蕲水。（宋乐史《太平寰宇记》）

◎花有重开日，人无再少年。（《古诗》）

◎罢胡琴，掩秦瑟，玲珑再拜歌初毕。谁道使君不解歌，听唱黄鸡与白日。黄鸡催晓丑时鸣，白日催年酉前没。腰间红绶系未稳，镜里朱颜看已失。玲珑玲珑奈老何，使君歌了汝更歌。（唐白居易《醉歌示妓人商玲珑》）

◆壬戌（1082）三月，与庞医游清泉寺，饮王羲之洗笔泉，徜徉兰溪之上作。（清王文诰《苏诗总案》）

西江月

顷在黄州，春夜行蕲水中，过酒家，饮酒醉。乘月至一溪桥上，解鞍，曲肱醉卧少休。及觉已晓，乱山攒拥，流水锵然，疑非尘世也。书此语桥柱上。

照野弥弥浅浪，横空隐隐层霄。障泥未解玉骢骄，我欲醉眠芳草。

可惜一溪风月，莫教蹋碎琼瑶。解鞍攲枕绿杨桥，杜宇一声春晓。

◎王济善解马性，常乘一马，着连干障泥，前有一水，终不肯渡。济曰：“此必是惜障泥。”使人解去，便渡。故当时谓济有马癖。（《晋书·王济传》）

◆壬戌（1082）三月作。（《苏轼年谱》）

满江红

董毅夫名钺，自梓漕得罪，罢官东川。归鄱阳，过东坡于齐安。怪其丰暇自得，余问之，曰：“吾再娶柳氏，三日而去官。吾固不戚戚，而忧柳氏不能忘怀于进退也。已而欣然，同忧患若处富贵，吾是以益安焉。”命其侍儿歌其所作《满江红》。嗟叹之不足，乃次其韵。

忧喜相寻，风雨过、一江春绿。巫峡梦、至今空有，乱山屏簇。何似伯鸾携德耀，箪瓢未足清欢足。渐粲然、光彩照阶庭，生兰玉。

幽梦里，传心曲。肠断处，凭他续。文君婿知否，笑君卑辱。君不见《周南》歌《汉广》，天教夫子休乔木。便相将、左手抱琴书，云间宿。

◎梁鸿字伯鸾，扶风平陵人。邻里势家慕其高节，多欲女之，鸿并绝不娶。同县孟氏有女，状肥丑而黑，力举石臼，择对不嫁，至年三十。父母问其故，女曰：“欲得贤如梁伯鸾者。”鸿闻而聘之。女求作布衣麻屦，织作筐缉绩之具。及嫁，始以装饰入门，七日而鸿不答。妻乃跪床下，请曰：“窃闻夫子高义，简斥数妇，妾亦偃蹇数夫矣。今而见择，敢不请罪。”鸿曰：“吾欲裘褐之人，可与俱隐深山者尔。今又衣绮缟，傅粉墨，岂鸿所愿哉？”妻曰：“以观夫子之志耳。妾自有隐居之服。”乃更为椎髻，着布衣，操作而前。鸿大喜曰：“此真梁鸿妻也，能奉我矣。”字之曰德曜，名孟光。居有顷，妻曰：“常闻夫子欲隐居避患，今何为默默，无乃欲低头就之乎？”鸿曰：“诺。”乃共入霸陵山中，以耕织为业，咏诗书，弹琴以自娱。东出关，过京师，作《五噫》之歌。肃宗闻而非之，求鸿不得。乃易姓名，遂至吴，依大家皋伯通，居庑下，为人赁舂。每归，妻为具食，不敢于鸿前仰视，举案齐眉。伯通察而异之，曰：“彼佣能使其妻敬之如此，非凡人也。”乃方舍之于家。（《后汉书·逸民传》）

◎一箪食，一瓢饮，在陋巷，人不堪其忧，回也不改其乐。贤哉回也。（《论语·雍也》）

◎（谢）安尝戒约子侄，因曰：“子弟亦何豫人家事，而正欲使其佳？”诸人莫有言者。谢玄答曰：“譬如芝兰玉树，欲使其生于庭阶耳。”安大悦。（《晋书·谢安传》）

◎南有乔木，不可休思。汉有游女，不可求思。（《诗经·周南·汉广》）

◎左手引妻子，右手抱琴书，终老于斯，以成就平生之志。清泉白石，实闻斯言。（唐白居易《庐山草堂记》）

◆壬戌（1082）三月，和董钺。（清王文诰《苏诗总案》）

◆东坡为董毅夫作长短句：“文君婿知否，笑君卑辱。”奇语也。文君婿犹虞姬婿云。今刻本者不知有自，改“文君细知否”，可笑耳。（宋邵博《邵氏闻见后录》）

哨遍

陶渊明赋《归去来》，有其词而无其声。余既治东坡，筑雪堂于上，人俱笑其陋，独鄱阳董毅夫过而悦之，有卜邻之意。乃取《归去来词》，稍加櫽括，使就声律，以遗毅夫。使家僮歌之，时相从于东坡，释耒而和之，扣牛角而为之节，不亦乐乎？

为米折腰，因酒弃家，口体交相累。归去来，谁不遣君归？觉从前皆非今是。露未晞，征夫指余归路，门前笑语喧童稚。嗟旧菊都荒，新松暗老，吾年今已如此。但小窗容膝闭柴扉，策杖看孤云暮鸿飞。云出无心，鸟倦知还，本非有意。

噫！归去来兮，我今忘我兼忘世。亲戚无浪语，琴书中有真味。步翠麓崎岖，泛溪窈窕，涓涓暗谷流春水。观草木欣荣，幽人自感，吾生行且休矣。念寓形宇内复几时，不自觉皇皇欲何之。委吾心、去留谁计？神仙知在何处，富贵非吾志。但知临水登山啸咏，自引壶觞自醉。此生天命更何疑，且乘流、遇坎还止。

◎乘流则逝兮，遇坎则止。（汉贾谊《鵩鸟赋》）

◆壬戌（1082）春，以渊明《归去来辞》櫽括为《哨遍》。（宋傅《东坡纪年录》）

渔家傲赠曹光州

些小白须何用染，几人得见星星点。作郡浮光虽似箭。君莫厌，也应胜我三年贬。

我欲自嗟还不敢，向来三郡宁非忝。婚嫁事稀年冉冉。知有渐，千钧重担从头减。

◎近来时世轻前辈，好染髭须事后生。（唐刘禹锡《与歌者米嘉荣》）

◆壬戌（1082）六月，曹焕来谒。为《渔家傲》，使焕寄其父九章。（清王文诰《苏诗总案》）

定风波

元丰五年七月六日，王文甫家饮酿白酒，大醉。集古句作墨竹词。

雨洗娟娟嫩叶光，风吹细细绿筠香。秀色乱侵书帙晚，帘卷，清阴微过酒尊凉。

人画竹身肥拥肿，何用？先生落笔胜萧郎。记得小轩岑寂夜，廊下，月和疏影上东墙。

◎绿竹半含箨，新梢才出墙。色侵书帙晚，阴过酒尊凉。雨洗娟娟静，风吹细细香。但令无剪伐，会见拂云长。（唐杜甫《严郑公咏竹》）

◎萧郎：唐协律郎萧悦善画竹，举世无伦。白乐天尝为《画竹歌》曰：“萧郎下笔独逼真，丹青已来惟一人。人画竹身肥拥肿，萧画茎瘦节节竦。”

◆壬戌（1082）作。（宋傅《东坡纪年录》）

洞仙歌

余七岁时，见眉山老尼，姓朱，忘其名，年九十岁。自言尝随其师入蜀主孟昶宫中。一日大热，蜀主与花蕊夫人夜纳凉摩诃池上，作一词，朱具能记之。今四十年，朱已死久矣，人无知此词者。但记其首两句，暇日寻味，岂《洞仙歌令》乎？乃为足之云。

冰肌玉骨，自清凉无汗。水殿风来暗香满。绣帘开、一点明月窥人，人未寝，攲枕钗横鬓乱。

《洞仙歌》（冰肌玉骨）词意图

起来携素手，庭户无声，时见疏星渡河汉。试问夜如何？夜已三更，金波淡、玉绳低转。但屈指西风几时来，又不道流年，暗中偷换。

◎徐匡璋纳女于孟昶，拜贵妃，别号花蕊夫人，意花不足拟其色，似花蕊翾轻也。又升号慧妃，如其性也。王师下蜀，太祖闻其名，命别护送。陈无己云姓费，误矣。（宋吴曾《能改斋漫录》）

◎玉衡北两星为玉绳。（《春秋元命苞》）

◆东坡作长短句《洞仙歌》，所谓“冰肌玉骨，自清凉无汗”者，公自叙云：予幼时见一老人，年九十馀，能言孟蜀主时事，云“蜀主尝与花蕊夫人夜起，纳凉于摩诃池上，作《洞仙歌令》”。老人能歌之。予今但记其首两句，乃为足之。近见李公彦《季成诗话》，乃云：“杨元素作《本事》记《洞仙歌》：‘冰肌玉骨，自清凉无汗。’钱塘有老尼能诵后主诗首章两句，后人为足其意，以填此词。”其说不同。予友陈兴祖德昭云：“顷见一诗话，亦题云李季成作。乃全载孟蜀主一诗：‘冰肌玉骨清无汗，水殿风来暗香满。帘间明月独窥人，攲枕钗横云鬓乱。三更庭院悄无声，时见疏星渡河汉。屈指西风几时来，只恐流年暗中换。’云：‘东坡少年遇美人，喜《洞仙歌》，又邂逅处景色暗相似，故檃括稍协律以赠之也。’予以谓此说乃近之。”据此，乃诗耳，而东坡自序乃云《洞仙歌令》，盖公以此叙自晦耳。《洞仙歌》腔出近世，五代及国初未之有也。（宋张邦基《墨庄漫录》）

◆《漫叟诗话》云，杨元素作《本事曲》，记《洞仙歌》云云。钱塘有老尼，能诵后主诗首章两句，后人为足其意，以填此词。余尝见一士人诵全篇云：“冰肌玉骨清无汗，水殿风来暗香满。帘开明月独窥人，攲枕钗横云鬓乱。起来琼户启无声，时见疏星渡河汉。屈指西风几时来，只恐流年暗中换。”又东坡《洞仙歌》序云云。苕溪渔隐曰：《漫叟诗话》所载《本事曲》云钱塘一老尼，能诵后主诗首章两句，与东坡《洞仙歌》序全然不同，当以序为正也。（宋胡仔《苕溪渔隐丛话》）

◆子瞻佳词最多，其间杰出者，如……“冰肌玉骨，自清凉无汗”。夏夜词（略）凡此十馀词，皆绝去笔墨畦径间，直造古人不到处，真可使人一唱而三叹。（宋胡仔《苕溪渔隐丛话》）

◆蜀主孟昶令罗城上尽种芙蓉，盛开四十里。语左右曰：“古以蜀为锦城，今观之，真锦城也。”尝夜同花蕊夫人避暑摩诃池上，作《玉楼春》词云：“冰肌玉骨清无汗，水殿风来暗香满。绣帘一点月窥人，攲枕钗横云鬓乱。起来琼户启无声，时见疏星渡河汉。屈指西风几时来，只恐流年暗中换。”（《温叟诗话》）

◆孟蜀主水殿诗，东坡续为长短句。一云昶与花蕊夫人避暑摩诃池上所咏《玉楼春》词也。一云东坡少年遇美人，喜《洞仙歌》，又邂逅处景色暗相似，故櫽括稍协律以赠之也。然考东坡《洞仙歌》序云云，惟朱尼作宋尼，与诸本异。（宋姚宽《西溪丛话》）

◆词以意趣为主，要不蹈袭前人语意。如：……夏夜《洞仙歌》云：（略）。此数词皆清空中有意趣，无笔力者未易到。（宋张炎《词源》）

◆杜诗“关山同一点”，“点”字绝妙。东坡亦极爱之，作《洞仙歌》云：“一点明月窥人。”用其语也。（明杨慎《词品》）

◆东坡墨迹行书《洞仙歌》词一首，字如当三钱大，丰茂多姿，全法徐季海。此词首语“冰肌玉骨，自清凉无汗”，旧传蜀花蕊夫人句，后皆坡翁续成之，豪华婉逸，如出一手，亦公自所得意者。染翰洒洒，想见其轩渠满志也。（明李日华《味水轩日记》）

◆坡老改添此词数字，诚觉气象万千，其声亦如空山鸣泉，琴筑竞奏。（郑文焯手批《东坡乐府》）

念奴娇赤壁怀古

大江东去，浪淘尽、千古风流人物。故垒西边，人道是、三国周郎赤壁。乱石崩云，惊涛裂岸，卷起千堆雪。江山如画，一时多少豪杰。

遥想公瑾当年，小乔初嫁了，雄姿英发。羽扇纶巾，谈笑间、强虏灰飞烟灭。故国神游，多情应笑我，早生华发。人间如梦，一尊还酹江月。

◆壬戌（1082）七月作。（宋傅《东坡纪年录》）

◆东坡在玉堂日，有幕士善歌，因问：“我词何如柳七？”对曰：“柳郎中词，只合十七八女郎，执红牙板，歌‘杨柳岸、晓风残月’。学士词须关西大汉，铜琵琶，铁绰板，唱‘大江东去’。”东坡为之绝倒。（宋俞文豹《吹剑录》）

《念奴娇》（大江东去）词意图

◆昔人谓铜将军，铁绰板，唱苏学士“大江东去”，十八九岁好女子，唱柳屯田“杨柳岸晓风残月”，为词家三昧。然学士此词，亦自雄壮，感慨千古，果令铜将军于大江奏之，必能使江波鼎沸。至咏杨花《水龙吟慢》，又进柳妙处一层矣。（明王世贞《艺苑卮言》）

又中秋

凭高眺远，见长空万里，云无留迹。桂魄飞来光射处，冷浸一天秋碧。玉宇琼楼，乘鸾来去，人在清凉国。江山如画，望中烟树历历。

我醉拍手狂歌，举杯邀月，对影成三客。起舞徘徊风露下，今夕不知何夕。便欲乘风，翻然归去，何用骑鹏翼。水晶宫里，一声吹断横笛。

◎开元中，明皇与申天师游月中，见素娥十馀人，皓衣，乘白鸾，笑舞于广庭大桂树下，乐音嘈杂清丽。明皇归，制《霓裳羽衣曲》。（《异闻录》）

◎举杯邀明月，对影成三人。（唐李白《月下独酌》）

◎鹏之背，不知其几千里也，怒而飞，其翼若垂天之云。（《庄子·逍遥游》）

◆壬戌（1082）八月十五日作。（清王文诰《苏诗总案》）

南乡子

重九涵辉楼呈徐君猷。

霜降水痕收，浅碧鳞鳞露远洲。酒力渐消风力软，飕飕。破帽多情却恋头。

佳节若为酬，但把清尊断送秋。万事到头都是梦，休休。明日黄花蝶也愁。

◆壬戌（1082）作。（宋傅《东坡纪年录》）

◆从来九日用落帽事，东坡独云“破帽多情却恋头”，语为奇特，不知东坡用杜子美诗：“羞将短发还吹帽，笑倩旁人为整冠。”（宋胡舜陟《三山老人语录》）

临江仙夜归临皋

夜饮东坡醒复醉，归来仿佛三更。家童鼻息已雷鸣。敲门都不应，倚杖听江声。

长恨此身非我有，何时忘却营营。夜阑风静縠纹平。小舟从此逝，江海寄馀生。

◎舜问乎丞曰：“道可得而有乎？”曰：“汝身非汝有也，女何得有夫道？”舜曰：“吾身非吾有也，孰有之哉？”曰：“是天地之委形也。”（《庄子·知北游》）

《南乡子》（霜降水痕收）词意图

◎无使汝思虑营营。（《庄子·庚桑楚》）

◎寸心仍有适，江海一扁舟。（唐高适《奉酬睢阳李太守》）

◆壬戌（1082）九月，雪堂夜饮，醉归临皋作。（清王文诰《苏诗总案》）

◆子瞻在黄州，与数客饮江上。夜归，江面际天，风露浩然，有当其意，乃作歌词，所谓“小舟从此逝，江海寄馀生”者，与客大歌数过而散。翼日喧传子瞻夜作此词，挂冠服江边，拏舟长啸去矣。郡守徐君猷闻之惊且惧，以为州失罪人，急命驾往谒，则子瞻鼻鼾如雷，犹未兴也。然此语卒传至京师，裕陵亦闻而疑之。（宋叶梦得《避暑录话》）

减字木兰花

赠徐君猷三侍人，一妩卿。

娇多媚杀，体柳轻盈千万态。殢主尤宾，敛黛含颦喜又瞋。

徐君乐饮，笑谑从伊情意恁。脸嫩肤红，花倚朱阑裹住风。

又胜之

双鬟绿坠，娇眼横波眉黛翠。妙舞蹁跹，掌上身轻意态妍。

曲穷力困，笑倚人旁香喘喷。老大逢欢，昏眼犹能子细看。

◎飞燕体轻，能为掌上舞。（《赵飞燕外传》）

又庆姬

天真雅丽，容态温柔心性慧。响亮歌喉，遏住行云翠不收。

妙词佳曲，啭出新声能断续。重客多情，满劝金卮玉手擎。

◎遏云：注见本卷《水龙吟》“小舟横截春江”。

◆壬戌（1082）十二月，张商英过黄州，会于徐大受席上作。（清王文诰《苏诗总案》）

又赠君猷家姬

柔和性气，雅称佳名呼懿懿。解舞能讴，绝妙年中有品流。

眉长眼细，淡淡梳妆新绾髻。懊恼风情，春着花枝百态生。

又赠胜之

天然宅院，赛了千千并万万。说与贤知，表德元来是胜之。

今来十四，海里猴儿奴子是。要赌休痴，六只骰儿六点儿。

◎闲草甚多，丛者束兮，靡者杳兮。仰风猎日，如立如笑兮，千千万万之容兮，不可得而状也。（唐杜牧《晚晴赋》）

◎海猴儿：言好孩儿也。

西江月

送建溪双井茶、谷帘泉与胜之。徐君猷家后房，甚慧丽，自陈叙本贵种也。

龙焙今年绝品，谷帘自古珍泉。雪芽双井散神仙，苗裔来从北苑。

汤发云腴酽白，盏浮花乳轻圆。人间谁敢更争妍，斗取红窗粉面。

◎建宁府建安县，有北苑茶龙焙监库，及石舍、永兴、丁地三银场。（《宋史·地理志》）

◎陆羽第水高下，有二十品，庐山谷帘水居第一。（唐陆羽《茶经》）

◎北苑茶正所产为曾坑，谓之正焙，非曾坑为沙溪，谓之外焙。二地相去不远，而茶种悬绝。沙溪色白过于曾坑，但味短而微涩，识茶者一啜，如别泾渭也。（宋叶梦得《避暑录话》）

◎枉压云腴为酪奴。（唐陆龟蒙《茶》）

菩萨蛮赠徐君猷笙妓

碧纱微露纤掺玉，朱唇渐暖参差竹。越调变新声，龙吟彻骨清。

夜阑残酒醒，惟觉霜袍冷。不见敛眉人，胭脂觅旧痕。

◎筠管参差排凤翅，月堂凄戚胜龙吟。最宜稍动纤纤玉，醉送当歌滟滟春。（唐罗邺《笙》）

醉翁操

琅琊幽谷，山川奇丽，泉鸣空涧，若中音会。醉翁喜之，把酒临听，辄欣然忘归。既去十馀年，而好奇之士沈遵闻之往游，以琴写其声，曰《醉翁操》。节奏疏宕而音指华畅，知琴者以为绝伦。然有其声而无其辞，翁虽为作歌，而与琴声不合。又依《楚词》作《醉翁引》，好事者亦倚其辞以制曲，虽粗合韵度，而琴声为词所绳约，非天成也。后三十馀年，翁既捐馆舍，遵亦没久矣。有庐山玉涧道人崔闲，特妙于琴，恨此曲之无词，乃谱其声，而请东坡居士以补之云。

琅然，清圜，谁弹？响空山，无言，惟翁醉中知其天。月明风露娟娟，人未眠。荷蒉过山前，曰有心也哉此贤。

醉翁啸咏，声和流泉。醉翁去后，空有朝吟夜怨。山有时而童巅，水有时而回川，思翁无岁年。翁今为飞仙，此意在人间，试听徽外三两弦。

◎环滁皆山也。其西南诸峰，林壑尤美，望之蔚然而深秀者，琅琊也。（宋欧阳修《醉翁亭记》）

◎余作醉翁亭于滁州，太常博士沈遵，好奇之士也，闻而往游焉。爱其山水，归而以琴写之，作《醉翁吟》三叠。去年秋，余奉使契丹，沈君会余恩、冀之间。夜阑酒半，援琴而作之，有其声而无其辞，乃为之辞以赠之。其辞曰云云。（宋欧阳修《醉翁吟》）

◎子击磬于卫，有荷蒉而过孔氏之门者，曰：“有心哉，击磬乎！”既而曰：“鄙哉，硁硁乎！莫己知也，斯己而已矣。深则厉，浅则揭。”子曰：“果哉，末之难矣。”（《论语·宪问》）

◎山无草木曰童，若童子未冠然。（《释名》）

◆壬戌（1082），为崔闲作。（清王文诰《苏诗总案》）

◆人谓东坡作此文，因难以见巧，故极工。余则以为不然。彼其老于文章，故落笔皆超逸绝尘耳。（宋黄庭坚《跋子瞻醉翁操》）

◆庆历中，欧阳文忠公谪守滁州。有琅琊幽谷，山川奇丽，鸣泉飞瀑，声若环佩，公临听忘归。僧智仙作亭其上，公刻石为记，以遗州人。既去十年，太常博士沈遵，好奇之士，闻而往游。爱其山水秀绝，以琴写其声，为《醉翁吟》，盖宫声三叠。后会公河朔，遵援琴作之，公歌以遗遵，并为《醉翁引》以叙其事。然调不主声，为知琴者所惜。后三十馀年，公薨，遵亦殁。其后庐山道人崔闲，遵客也，妙于琴理，常恨此曲无词，乃谱其声，请于东坡居士子瞻，以补其阙。然后声词皆备，遂为琴中绝妙，好事者争传。词不具录，“惟翁醉中”作“惟有醉翁”，“此贤”作“此弦”，下注“第二叠泛声同此”七字，“童巅”作“同巅”，“回川”作“回渊”。方其补词，闲为弦其声，居士倚为词，顷刻而就，无所点窜。遵之子为比丘，号本觉真禅师，居士书以与之云：二水同器，有不相入；二琴同手，有不相应。沈君信手弹琴而与泉合，居士纵笔作词而与琴会，此必有真同者矣。（宋王辟之《渑水燕谈录》）

◆读此词，髯苏之深于律可知。（郑文焯手批《东坡乐府》）

卜算子黄州定慧院寓居作

缺月挂疏桐，漏断人初静。谁见幽人独往来，缥缈孤鸿影。

惊起却回头，有恨无人省。拣尽寒枝不肯栖，寂寞沙洲冷。

◆壬戌（1082）十二月作。（清王文诰《苏诗总案》）

◆东坡雁词云“拣尽寒枝不肯栖”，以其不栖木，故云尔。盖激诡之致，词人正贵其如此，而或者以为语病，是尚可与言哉？近日张吉甫复以“鸿渐于木”为辨，而怪昔人之寡闻，此益可笑。易象之言，不当援引为证也。其实雁何尝栖木哉？（元王若虚《滹南遗老集诗话》）

《卜算子》（缺月挂疏桐）词意图

◆东坡道人在黄州时作，语意高妙，似非吃烟火食人语。非胸中有万卷书，笔下无一点尘俗气，孰能至此？（宋黄庭坚《跋东坡乐府》）

◆此东坡在黄州时作。鲖阳居士云：缺月，刺明微也。漏断，暗时也。幽人，不得志也。独往来，无助也。惊鸿，贤人不安也。回头，爱君不忘也。无人省，君不察也。拣尽寒枝不肯栖，不偷安于高位也。寂寞沙洲冷，非所安也。此词与《考槃》诗极相似。（清张惠言《词选》）

◆以《考槃》为比，其言非河汉也。此亦鄙人所谓作者未必然，读者何必不然。（2谭献《复堂词话》）

◆此亦有所感触，不必附会温都监女故事，自成馨逸。（郑文焯手批《东坡乐府》）

◆东坡先生谪居黄州，作《卜算子》云云，“漏断”作“梦断”，其属意盖为王氏女子也，读者不能解。张右史文潜继贬黄州，访潘邠老，尝得其详，题诗以志之：“空江月明鱼龙眠，月中孤鸿影翩翩。有人清吟立江边，葛巾藜杖眼窥天。夜冷月堕幽虫泣，鸿影翘沙衣露湿。仙人采诗作步虚，玉皇饮之碧琳腴。”（宋吴曾《能改斋漫录》）

◆《女红馀志》云，惠州温氏女超超，年及笄，不肯字人。闻东坡至，喜曰：“我婿也。”日徘徊窗外，听公吟咏，觉则亟去。东坡知之，乃曰：“吾将呼王郎与子为姻。”及东坡渡海归，超超已卒，葬于沙际。公因作《卜算子》词，有“拣尽寒枝不肯栖”之句。按词为咏雁，当别有寄托，何得以俗情傅会也。（清沈雄《古今词话》）

◆东坡《贺新郎》词“乳燕飞华屋”云云，后段“石榴半吐红巾蹙”以下皆咏榴，《卜算子》“缺月挂疏桐”云云，“缥缈孤鸿影”以下皆说鸿，别一格也。（元吴师道《吴礼部诗话》）

满庭芳

有王长官者，弃官黄州，三十三年，黄人谓之王先生。因送陈慥来过余，因为赋此。

三十三年，今谁存者？算只君与长江。凛然苍桧，霜干苦难双。闻道司州古县，云溪上、竹坞松窗。江南岸，不因送子，宁肯过吾邦。

摐摐，疏雨过，风林舞破，烟盖云幢。愿持此邀君，一饮空缸。居士先生老矣，真梦里、相对残釭。歌声断，行人未起，船鼓已逢逢。

◎摐，撞也。（《博雅》）

◆癸亥（1083）五月，陈慥报荆南庄田，同王长官来作。（清王文诰《苏诗总案》）

◆健句入词更奇峰，此境匪稼轩所能梦到。不事雕凿，字字苍寒，如空岩霜干，天风吹堕颇黎地上，铿然作碎玉声。（郑文焯手批《东坡乐府》）

水调歌头

黄州快哉亭赠张偓佺。

落日绣帘卷，亭下水连空。知君为我新作，窗户湿青红。长记平山堂上，攲枕江南烟雨，渺渺没孤鸿。认得醉翁语，山色有无中。

一千顷，都镜净，倒碧峰。忽然浪起，掀舞一叶白头翁。堪笑兰台公子，未解庄生天籁，刚道有雌雄。一点浩然气，千里快哉风。

◎平山栏槛倚晴空，山色有无中。（宋欧阳修《醉偎香》）

◎楚襄王游于兰台之宫，宋玉、景差侍。有风飒然而至，王乃披襟而当之，曰：“快哉此风，寡人所与庶人共者邪？”宋玉对曰：“此独大王之风耳，庶人安得而共之。”又：“清凉雄风，清清泠泠，愈病析酲，发明耳目，宁体便人。此所谓大王之雄风也。庶人之风，中心惨怛，生病造热，中唇为胗，得目为蔑，啗齰嗽获，死生不卒。此所谓庶人之雌风也。”（战国宋玉《风赋》）

◎颜成子游曰：“地籁则众窍是已，人籁则比竹是已，敢问天籁。”南郭子綦曰：“夫吹万不同，而使其自已也，咸其自取，怒者其谁邪？”（《庄子·齐物论》）

◎我知言，我善养吾浩然之气。其为气也，至大至刚，以直养而无害，则塞于天地之间。（《孟子·公孙丑上》）

◆此等句法，使作者稍稍矜才使气，便流入粗豪一派。妙能写景中人，用生出无限情思。（郑文焯手批《东坡乐府》）

《水调歌头》（落日绣帘卷）词意图

蝶恋花送潘大临

别酒劝君君一醉。清润潘郎，又是何郎婿。记取钗头新利市，莫将分付东邻子。

回首长安佳丽地。三十年前，我是风流帅。为向青楼寻旧事，花枝缺处馀名字。

◎（潘）岳字安仁，举秀才为郎。少时常挟弹出洛阳道，妇人遇之者，皆连手萦绕，投之以果，遂满车而归。徐陵《洛阳道》乐府：“潘郎车欲满，争奈掷花何。”（《晋书·潘岳传》）

◎何平叔晏美姿仪，面纯白，魏明帝疑其傅粉，夏日以汤饼食之，汗出，以朱衣拭面，色转皎然。（明何良俊《何氏语林》）

◆《蝶恋花》词，东坡在黄时，送潘邠老赴省试作也，今集不载。（宋吴曾《能改斋漫录》）

醉蓬莱

余谪居黄州，三见重九，每岁与太守徐君猷会于栖霞楼。今年公将去，乞郡湖南。念此惘然，故作是词。

笑劳生一梦，羁旅三年，又还重九。华发萧萧，对荒园搔首。赖有多情，好饮无事，似古人贤守。岁岁登高，年年落帽，物华依旧。

此会应须烂醉，仍把紫菊红萸，细看重嗅。摇落霜风，有手栽双柳。来岁今朝，为我西顾，酹羽觞江口。会与州人，饮公遗爱，一江醇酎。

◎处世若大梦，胡为劳其生。（唐李白《春日醉起言志》）

◎陈轸为楚使秦，过梁，欲见犀首，谢弗见。已乃见之。陈轸曰：“公何好饮也？”犀首曰：“无事也。”曰：“吾请令公餍事可也。”（《史记·陈轸传》）

◎孟嘉为征西将军桓温参军事，温甚礼之。及九月九日，温宴龙门山，参寮毕至。有风吹嘉帽落，温令左右勿言，以观其举止也。（《世说新语·识鉴》）

◎九月九日，佩茱萸，饮菊花酒，令人长寿。（《西京杂记》）

◎悲哉秋之为气也，萧瑟兮草木摇落而变衰。（战国宋玉《九辩》）

◆癸亥（1083）君猷将去作。（宋傅《东坡纪年录》）

◆结处掉入苍茫，便有无限离景。（郑文焯手批《东坡乐府》）

好事近黄州送君猷

红粉莫悲啼，俯仰半年离别。看取雪堂坡下，老农夫凄切。

明年春水漾桃花，柳岸隘舟楫。从此满城歌吹，看黄州阗咽。

◆癸亥（1083），君猷将去作。（宋傅《东坡纪年录》）

西江月重阳栖霞楼作

点点楼头细雨，重重江外平湖。当年戏马会东徐，今日凄凉南浦。

莫恨黄花未吐，且教红粉相扶。酒阑不必看茱萸，俯仰人间今古。

◎宋武帝为宋公，在彭城，九月九日出项羽戏马台，至今相承，以为故事。（《南史》）

定风波

王定国歌儿曰柔奴，姓宇文氏，眉目娟丽，善应对，家世住京师。定国南迁归，余问柔：“广南风土应是不好？”柔对曰：“此心安处，便是吾乡。”因为缀词云。

常羡人间琢玉郎，天应乞与点酥娘。自作清歌传皓齿，风起，雪飞炎海变清凉。

万里归来年愈少，微笑，笑时犹带岭梅香。试问岭南应不好，却道，此心安处是吾乡。

◎佳人绝代歌，独立发皓齿。（唐杜甫《听杨氏歌》）

◎安处是吾乡。（唐白居易《四十五》）

◆王定国自岭表归，出歌者柔奴，劝东坡饮。坡问：“广南风土应不好？”柔奴曰：“此心安处，便是吾乡。”东坡喜其语，作《定风波》词以记之。（宋孙宗鉴《东皋杂录》）

鹧鸪天

林断山明竹隐墙，乱蝉衰草小池塘。翻空白鸟时时见，照水红蕖细细香。

村舍外，古城旁，杖藜徐步转斜阳。殷勤昨夜三更雨，又得浮生一日凉。

◎杖藜徐步立芳洲。（唐杜甫《绝句漫兴九首》）

◆渊明诗：“啸傲东轩下，聊复得此生。”此词从陶诗中得来，逾觉清异。较“浮生半日闲”句，自是诗词异调。论者每谓坡公以诗笔入词，岂审音知言者？（郑文焯手批《东坡乐府》）

十拍子

白酒新开九酝，黄花已过重阳。身外傥来都似梦，醉里无何即是乡。东坡日月长。

玉粉旋烹茶乳，金虀新捣橙香。强染霜髭扶翠袖，莫道狂夫不解狂。狂夫老更狂。

◎陶潜盈把，既浮九酝之欢；毕卓持螯，须尽一生之兴。（唐中宗《九日登高诗序》）

◎物之傥来，寄也。（《庄子·缮性》）

◎庄子曰：“今子有大树，患其无用，何不树之于无何有之乡，广漠之野，彷徨乎无为其侧，逍遥乎寝卧其下。不夭斤斧，物无害者。无所可用，安所困苦哉？”（《庄子·逍遥游》）

◎无事日月长。（唐白居易《偶作二首》）

◎泛之白花如粉乳，乍见紫面生光华。（宋欧阳修《茶歌》）

◎染髭：注见本卷《渔家傲》“些小白须何用染”。

◎欲填沟壑惟疏放，自笑狂夫老更狂。（唐杜甫《狂夫》）

◆癸亥（1083）九月作。（清王文诰《苏诗总案》）

南歌子

黄州腊八日饮怀民小阁。

卫霍元勋后，韦平外族贤。吹笙只合在缑山，同驾彩鸾归去趁新年。

烘暖烧香阁，轻寒浴佛天。他时一醉画堂前，莫忘故人憔悴老江边。

◎卫霍：卫青、霍去病。

◎韦平：韦贤、平当。

◆癸亥（1083），饮张梦得小阁作。（清王文诰《苏诗总案》）

瑶池燕

闺怨，寄陈季常。

飞花成阵，春心困。寸寸，别肠多少愁闷。无人问，偷啼自揾，残妆粉。

抱瑶琴、寻出新韵，玉纤趁，《南风》来解幽愠。低云鬓，眉峰敛晕，娇和恨。

◎舜作五弦之琴，以歌《南风》诗曰：“南风之熏兮，可以解吾民之愠兮。”（《史记·五帝纪》）

◆东坡云：琴曲有《瑶池燕》，其词不协，而声亦怨咽。变其词作《闺怨》，寄陈季常去。此曲奇妙，勿妄与人云。（宋赵令畤《侯鲭录》）

满庭芳

元丰七年四月一日，余将去黄移汝，留别雪堂邻里二三君子。会李仲览自江东来别，遂书以遗之。

归去来兮，吾归何处，万里家在岷峨。百年强半，来日苦无多。坐见黄州再闰，儿童尽楚语吴歌。山中友，鸡豚社酒，相劝老东坡。

云何，当此去，人生底事，来往如梭？待闲看秋风，洛水清波。好在堂前细柳，应念我、莫剪柔柯。仍传语，江南父老，时与晒渔蓑。

◎杨朱曰：“百年寿之大齐，得百年者，千无一焉。设有一者，孩抱以逮昏老，几居其半矣。”（《列子·杨朱》）

◎年皆过半百，来日苦无多。（唐韩愈《除官赴阙至江州寄鄂岳李大夫》）

◎秋风吹洛水，落叶满长安。（唐吕洞宾《促拍满路花》）

◆甲子三月，告下，特授检校尚书水部员外郎，汝州团练副使，本州安置。（清王文诰《苏诗总案》）

◆使君抱负不凡。（郑文焯手批《东坡乐府》）

西江月

姑熟再见胜之，次前韵。

别梦已随流水，泪巾犹裛香泉。相如依旧是臞仙，人在瑶台阆苑。

花雾萦风缥缈，歌珠滴水清圆。蛾眉新作十分妍，走马归来便面。

◎（司马）相如见上好仙，因曰：“上林之事，未足美也，尚有靡者。臣尝为《大人赋》，未就，请具而奏之。”相如以为列仙之儒，居山泽间，形容甚臞，此非帝王之仙意也，乃遂奏《大人赋》。（《汉书·司马相如传》）

◎瑶台、阆苑：昆仑之别名。

◎珠唱铺圆袅袅长。（唐杜牧《羊栏浦夜陪宴会》）

◎（张）敞无威仪，时罢朝会，过走马章台街，使御吏驱，自以便面拊马。又为妇画眉，长安中传张京兆眉妩。有司以奏敞，上问之，对曰：“臣闻闺房之内，夫妇之私，有过于画眉者。”上爱其能，弗备责也。（《汉书·张敞传》。师古注：便面，所以障面，盖扇之类也。不欲见人，以此自障面，则得其便，故曰便面，亦曰屏面。）

◆徐君猷后房甚盛，东坡尝闻堂上丝竹，词中所谓“表德原来字胜之”者，所最宠也。东坡北归过南都，其人已归张乐全之子厚之恕矣。东坡复见之，不觉掩面号恸，妾乃顾其徒而大笑。东坡每以语人，为蓄婢之戒。（宋王明清《挥麈后录》）

渔家傲

金陵赏心亭送王胜之龙图。王守金陵，视事一日，移南郡。

千古龙蟠并虎踞，从公一吊兴亡处。渺渺斜风吹细雨。芳草渡，江南父老留公住。

公驾风车凌彩雾，红鸾骖乘青鸾驭。却讶此洲名白鹭。非吾侣，翩然欲下还飞去。

◎赏心亭在江宁县西下水门城上。（《一统志》）

◎青箬笠，绿蓑衣，斜风细雨不须归。（唐张志和《渔父》）

◎奇肱氏能为飞车，从风远行。（《括地图》）

◎三山半落青天外，二水中分白鹭洲。（唐李白《登金陵凤凰台》）

◆甲子（1084）八月，与王益柔游蒋山作。（清王文诰《苏诗总案》）

◆东坡自黄移汝，过金陵，见舒王，适陈和叔作守，多同饮会。一日游蒋山，和叔被召将行，舒王顾江山曰：“子瞻可作歌。”坡醉中书云云。（宋赵令畤《侯鲭录》）

浣溪沙席上赠楚守田待问小鬟

学画鸦儿正妙年，阳城下蔡困嫣然。凭君莫唱短因缘。

雾帐吹笙香袅袅，霜庭按舞月娟娟。曲终红袖落双缠。

◎东家之子，增之一分则太长，减之一分则太短，着粉则太白，施朱则太赤。眉如翠羽，肌如白雪，腰如束素，齿如含贝。嫣然一笑，惑阳城，迷下蔡。（战国宋玉《登徒子好色赋》）

又

一梦江湖费五年，归来风物故依然。相逢一醉是前缘。

迁客不应常眊矂，使君为出小婵娟。翠鬟聊着小诗缠。

◎进士不捷而饮，谓之打眊矂。（唐李肇《唐国史补》）

虞美人

波声拍枕长淮晓，隙月窥人小。无情汴水自东流，只载一船离恨向西州。

竹溪花浦曾同醉，酒味多于泪。谁教风鉴在尘埃，酝造一场烦恼送人来。

◆甲子（1084）十一月，与秦观淮上饮别作。（清王文诰《苏诗总案》）

◆东坡长短句云：“无情汴水自东流，只载一船离恨向西州。”张文潜用其意以为诗云：“亭亭画舸系东潭，只待行人酒半酣。不管烟波与风雨，载将离恨过江南。”王平甫尝爱而诵之，彼不知其出于东坡也。（宋吴曾《能改斋漫录》）

行香子

与泗守过南山晚归作。

北望平川，野水荒湾，共寻春、飞步孱颜。和风弄袖，香雾萦鬟。正酒酣时，人语笑，白云间。

飞鸿落照，相将归去。澹娟娟、玉宇清闲。何人无事，宴坐空山。望长桥上，灯火乱，使君还。

◎放散畔岸，骧以孱颜。（汉司马相如《大人赋》。注：孱颜，不齐也。）

◆甲子（1084），与刘士彦山行晚归作。（清王文诰《苏诗总案》）

◆东坡自黄州移汝州，舟次泗上，偶作词云：“何人无事，宴坐空山。望长桥上，灯火闹，使君还。”太守刘士彦，本出法家，山东木强人也。闻之，亟谒东坡，曰：“知有新词。学士名满天下，京师便传。在法，泗州夜过长桥者徒二年，况知州耶？”切告收起，勿以示人。（宋王明清《挥麈后录》）

◆人外之游，澹然仙趣。（郑文焯手批《东坡乐府》）

如梦令

元丰七年十二月十八日，浴泗州雍熙塔下，戏作《如梦令》两阕。此曲本唐庄宗制，名《忆仙姿》，嫌其名不雅，故改为《如梦令》。庄宗作此词，卒章云：“如梦，如梦，和泪出门相送。”因取以为名云。

《行香子》（北望平川）词意图

水垢何曾相受，细看两俱无有。寄语揩背人，尽日劳君挥肘。轻手，轻手，居士本来无垢。

◎泗州塔，人传下藏真身，后阁上碑道兴国中塑僧伽事甚详。塔本喻都料造，极工巧，俗谓塔顶为天门。（宋刘攽《中山诗话》）

又

自净方能净彼，我自汗流呀气。寄语澡浴人，且共肉身游戏。但洗，但洗，俯为人间一切。

◆甲子（1084）作。（宋傅《东坡纪年录》）

浣溪沙

元丰七年十二月二十四日，从泗州刘倩叔游南山。

细雨斜风作小寒，淡烟疏柳媚晴滩。入淮清洛渐漫漫。

雪沫乳花浮午盏，蓼茸蒿笋试春盘。人间有味是清欢。

◆甲子（1084）同刘倩叔游都梁山作。（清王文诰《苏诗总案》）

满庭芳

余年十七，始与刘仲达往来于眉山。今年四十九，相逢于泗上。淮水浅冻，久留郡中。晦日同游南山，话旧感叹，因作《满庭芳》云。

三十三年，飘流江海，万里烟浪云帆。故人惊怪，憔悴老青衫。我自疏狂异趣，君何事、奔走尘凡。流年尽，穷途坐守，船尾冻相衔。

巉巉，淮浦外，层楼翠壁，古寺空岩。步携手林间，笑挽攕攕。莫上孤峰尽处，萦望眼、云海相搀。家何在，因君问我，归梦绕松杉。

◎疏狂属年少，闲散为官卑。（唐白居易《代书诗一百韵寄微之》）

◆甲子（1084）作。（宋傅《东坡纪年录》）

水龙吟

昔谢自然欲过海求师蓬莱，至海中，或谓自然：“蓬莱隔弱水三十万里，不可到。天台有司马子微，身居赤城，名在绛阙，可往从之。”自然乃还，受道于子微，白日仙去。子微著《坐忘论》七篇，《枢》一篇。年百馀，将终，谓弟子曰：“吾居玉霄峰，东望蓬莱，尝有真灵降焉。今为东海青童君所召。”乃蝉脱而去。其后李太白作《大鹏赋》云：“尝见子微于江陵，谓余有仙风道骨，可与神游八极之表。”元丰七年冬，余过临淮，而湛然先生梁公在焉，童颜清彻，如二三十许人，然人亦有自少见之者。善吹铁笛，嘹然有穿云裂石之声。乃作《水龙吟》一首，记子微、太白之事，倚其声而歌之。

古来云海茫茫，道山绛阙知何处？人间自有，赤城居士，龙蟠凤翥。清净无为，《坐忘》遗照，八篇奇语。向玉霄东望，蓬莱晻霭，有云驾，骖风驭。

行尽九州四海，笑纷纷、落花飞絮。临江一见，谪仙风采，无言心许。八表神游，浩然相对，酒酣箕踞。待垂天赋就，骑鲸路稳，约相将去。

◎果州南充县，寒女谢自然。童騃无所识，但闻有神仙。轻生学其术，乃在金泉山。繁华荣慕绝，父母慈爱捐。凝心感魑魅，慌惚难具言。一朝坐空室，云雾生其间。如聆笙竽韵，来自冥冥天。白日变幽晦，萧萧风景寒。檐楹暂明灭，五色光属联。观者徒倾骇，踯躅讵敢前。须臾自轻举，飘若风中烟。茫茫八弦大，影响无由缘。（唐韩愈《谢自然》）

◎赤城山，天台之南门也。（《天台山图》）

◎司马承祯字子微，隐于天台山，自号白云子，有服饵之术。则天、中宗朝，频征不起。睿宗雅尚道教，稍加尊异，承祯方赴召。无何，苦辞归，乃赐宝琴花帔以遣之。（《大唐新语》）

◎玉霄峰在天台山，司马子微隐处。有蜀女谢自然，将诣蓬莱求师，遇一叟，指言司马承祯者，名在赤台，身居赤城，真良师也。遂从承祯得道，白日冲举。（《一统志》）

◎余昔于江陵见天台司马子微，谓余有仙风道骨，可与神游八极之表。因著《大鹏遇希有鸟赋》以自广。此赋已传于世，往往人间见之。悔其少作，未穷宏达之旨，中年弃之。及读《晋书》，睹阮宣子《大鹏赞》，鄙心陋之，遂更记忆，多将旧本不同，今复存手集。岂敢传诸作者，庶可示之子弟而已。（唐李白《大鹏赋序》）

◎晻霭，旌旗蔽日貌。（《文选·离骚》五臣注）

◆甲子（1084）冬作。（宋傅《东坡纪年录》）

满庭芳

余谪居黄州五年，将赴临汝，作《满庭芳》一篇别黄人。既至南都，蒙恩放归阳羡，复作一篇。

归去来兮，清溪无底，上有千仞嵯峨。画楼东畔，天远夕阳多。老去君恩未报，空回首、弹铗悲歌。船头转，长风万里，归马驻平坡。

无何，何处有，银潢尽处，天女停梭。问何事人间，久戏风波。顾谓同来稚子，应烂汝、腰下长柯。青衫破，群仙笑我，千缕挂烟蓑。

◎初冯驩闻孟尝君好客，蹑屩而见之，置传舍十日。孟尝君问传舍长曰：“客何所为？”答曰：“冯先生甚贫，犹有一剑耳，又蒯缑，弹其剑而歌曰：‘长铗归来乎，食无鱼。’”孟尝君迁之幸舍，食有鱼矣。五日，又问传舍长，答曰：“客又弹剑而歌曰：‘长铗归来乎，出无舆。’”孟尝君迁之代舍，出入乘舆车矣。五日，孟尝君复问传舍长，舍长答曰：“先生又尝弹剑而歌曰：‘长铗归来乎，无以为家。’”孟尝君不悦。（《史记·孟尝君列传》）

◎王良旁有八星，绝汉曰天潢。（《史记·天官书》）

◎晋中朝时，有民王质伐木至石室中，见童子四人，弹琴而歌，质倚柯听之。童子以一物如枣核与质，质含之，不复饥。俄顷，童子曰：“其归。”承声而去，斧柯漼然烂尽。既归，质去家已数十年，亲戚凋落，无复向时比矣。（北魏郦道元《水经注》）

◆乙丑（1085）二月，告下，仍以检校尚书水部员外郎、团练副使，不得签书公事，常州居住，再作《满庭芳》词。（清王文诰《苏诗总案》）

◆《桃溪客语》载：阳羡邵氏因东坡此词，遂名所居曰天远堂。余曾于吴市见一古砂壶，底有篆文，即此堂名，乃知为宋制邵家故物。惜未购致为憾耳。（郑文焯手批《东坡乐府》）

南乡子宿州上元

千骑试春游，小雨如酥落便收。能使江东归老客，迟留，白酒无声滑泻油。

飞火乱星球，浅黛横波翠欲流。不似白云乡外冷，温柔，此去淮南第一州。

◎天街小雨润如酥，草色遥看近却无。（唐韩愈《早春呈水部张十八员外》）

◎后进（赵）合德，帝大悦，以辅属体，无所不靡，谓为温柔乡，曰：“吾老是乡矣，不能效武皇帝求白云乡也。”（《飞燕外传》）

又

用前韵，赠田叔通舞鬟。

绣鞅玉镮游，灯晃帘疏笑却收。久立香车催欲上，还留，更且檀唇点杏油。

花遍《六幺》球，面旋回风带雪流。春入腰肢金缕细，轻柔，种柳应须柳柳州。

◎乐工进曲，录出要者名《录要》，误为《绿腰》、《六幺》。（《琵琶录》）

◎柳州柳刺史，种柳柳江边。（唐柳宗元《种柳戏题》）

◆乙丑（1085）四月作。（清王文诰《苏诗总案》）

又用韵和道辅

未倦长卿游，漫舞夭歌烂不收。不是使君能□世，谁留，教有琼梳脱麝油。

香粉缕金球，花艳红笺笔欲流。从此丹唇并皓齿，清柔，唱遍山东一百州。

◎发妙声于丹唇，激哀音于皓齿。（晋成公绥《啸赋》）

渔父

渔父饮，谁家去，鱼蟹一时分付。酒无多少醉为期，彼此不论钱数。

◎或置酒招之，造饮辄尽，期在必醉。（《南史·陶潜传》）

又

渔父醉，蓑衣舞，醉里却寻归路。轻舟短棹任横斜，醒后不知何处。

又

渔父醒，春江午，梦断落花飞絮。酒醒还醉醉还醒，一笑人间今古。

又

渔父笑，轻鸥举，漠漠一江风雨。江边骑马是官人，借我孤舟南渡。

◎江天漠漠鸟双去，风雨时时龙一吟。（唐杜甫《滟滪》）

菩萨蛮

买田阳羡吾将老，从来不为溪山好。来往一虚舟，聊从造物游。

有书仍懒著，且漫歌归去。筋力不辞诗，要须风雨时。

◎泛若不系之虚舟，而遨游者也。（《庄子·列御寇》）

◆乙丑（1085）五月，归宜兴作。（清王文诰《苏诗总案》）

蝶恋花

云水萦回溪上路。叠叠青山，环绕溪东注。月白沙汀翘宿鹭，更无一点尘来处。

溪叟相看私自语。底事区区，苦要为官去。尊酒不空田百亩，归来分取闲中趣。

◎坐上客常满，尊中酒不空。（《后汉书·孔融传》）

◆乙丑（1085）五月，起知登州，将行，有怀荆溪作。六月，告下，复朝奉郎，起知登州军州事。（清王文诰《苏诗总案》）

又

过涟水军赠赵晦之。

自古涟漪佳绝地。绕郭荷花，欲把吴兴比。倦客尘埃何处洗，真君堂下寒泉水。

左海门前鱼酒市。夜半潮来，月下孤舟起。倾盖相逢拚一醉，双凫飞去人千里。

◎河水清且涟漪。（《诗经·魏风·伐檀》。毛传：涟，风行水成文也。）

◎白头如新，倾盖如故。（汉邹阳《狱中上梁王书》）

◆乙丑（1085）十月作。以吴兴比涟水，故有“绕郭荷花”之句，非十月见荷花也。（清王文诰《苏诗总案》）

水调歌头

欧阳文忠公尝问余：“琴诗何者最善？”答以退之《听颖师琴》诗。公曰：“此诗固奇丽，然非听琴，乃听琵琶诗也。”余深然之。建安章质夫家善琵琶者乞为歌词，余久不作，特取退之词稍加櫽括，使就声律，以遗之云。

昵昵儿女语，灯火夜微明。恩怨尔汝来去，弹指泪和声。忽变轩昂勇士，一鼓填然作气，千里不留行。回首暮云远，飞絮搅青冥。

众禽里，真彩凤，独不鸣。跻攀寸步千险，一落百寻轻。烦子指间风雨，置我肠中冰炭，起坐不能平。推手从归去，无泪与君倾。

◎昵昵儿女语，恩怨相尔汝。划然变轩昂，勇士赴敌场。浮云柳絮无根蒂，天地阔远随飞扬。喧啾百鸟群，忽见孤凤凰。跻攀分寸不可上，失势一落千丈强。嗟予有两耳，未省听丝簧。自闻颖师琴，起坐在一旁。推手遽止之，湿衣泪滂滂。颖乎尔诚能，无以冰炭置我肠。（唐韩愈《听颖师琴》）

◎填然鼓之，或百步而后止，或五十步而后止。（《孟子·梁惠王上》）

◎臣之剑，十步一人，千里不留行。（《庄子·说剑》）

水龙吟

次韵章质夫《杨花》词。

似花还似非花，也无人惜从教坠。抛家傍路，思量却是，无情有思。萦损柔肠，困酣娇眼，欲开还闭。梦随风万里，寻郎去处，又还被，莺呼起。

不恨此花飞尽，恨西园、落红难缀。晓来雨过，遗踪何在，一池萍碎。春色三分，二分尘土，一分流水。细看来，不是杨花，点点是离人泪。

◎打起黄莺儿，莫教枝上啼。啼时惊妾梦，不得到辽西。（唐金昌绪《春怨》）

◆章楶质夫作《水龙吟》咏杨花，其命意用事，清丽可喜。东坡和之，若豪放不入律吕，徐而视之，声韵谐婉，便觉质夫词有织绣工夫。晁叔用云：“东坡如毛嫱、西施，净洗却面，与天下妇人斗好，质夫岂可比耶？”（宋朱弁《曲洧旧闻》）

◆东坡《和章质夫杨花词》云“思量却是，无情有思”，用老杜“落絮游丝亦有情”也。“梦随风万里，寻郎去处，依前被，莺呼起”，即唐人诗云：“打起黄莺儿，莫教枝上啼。几回惊妾梦，不得到辽西。”“细看来，不是杨花，点点是离人泪”，即唐人诗云：“时人有酒送张八，惟我无酒送张八。君看陌上梅花红，尽是离人眼中血。”皆夺胎换骨手。（宋曾季狸《艇斋诗话》）

《水龙吟》（似花还似非花）词意图

◆词不宜强和人韵。若倡者之曲韵宽平，庶可赓歌；倘韵险，又为人所先，则必牵强赓和，句意安能融贯。徒费苦思，未见有全章妥溜者。东坡“次章质夫杨花”《水龙吟》韵，机锋相摩，起句便合让东坡出一头地。后片愈出愈奇，真是压倒今古。（宋张炎《词源》）

◆如虢国夫人不施粉黛，而一段天姿，自是倾城。（明李攀龙《草堂诗馀隽》）

◆人谓“大江东去”之粗豪，不如“晓风残月”之细腻。如此词，又进柳妙处一尘矣。（明卓人月《古今词统》）

◆随风万里寻郎，悉杨花神魂。（明沈际飞《草堂诗馀正集》）

◆读他文字，精灵尚在文字里面。此老只见精灵，不见文字。（同上）

◆邻人之笛，怀旧者感之；斜谷之铃，溺爱者悲之。东坡《水龙吟·和章质夫咏杨花》云“细看来，不是杨花，点点是离人泪”，亦同此意。又东坡《水龙吟》起调云“似花还似非花”，此句可作全词评语，盖不离不即也。（清刘熙载《艺概》）

◆东坡此词虽和质夫作，而结句确不同章词读法。此十三字一气，大抵用一五两四句法者居多，而作一七两三者，亦非绝无之事也。苏词句法本是如此，语意何等明快。若依红友一定铁板，则既云“细看来不是”矣，下文当直云“点点是离人泪”耳，何复赘“杨花”二字也。且秃然于“是”字断句，语气亦拦拉不住。（清厉鹗手批《词律》）

◆煞拍画龙点睛，此亦词中一格。（郑文焯手批《东坡乐府》）

◆东坡《水龙吟》咏杨花，和韵而似原唱，章质夫词原唱而似和韵，才之不可强也如是。（王国维《人间词话》）

◆咏物之词，自以东坡《水龙吟》为最工。（王国维《人间词话》）

满庭芳

香雕盘，寒生冰筯，画堂别是风光。主人情重，开宴出红妆。腻玉圆搓素颈，藕丝嫩、新织仙裳。歌声罢，虚檐转月，馀韵尚悠扬。

人间何处有，司空见惯，应谓寻常。坐中有狂客，恼乱愁肠。报道金钗坠也，十指露、春笋纤长。亲曾见，全胜宋玉，想象赋高唐。

◆丁卯（1087）五月，集于王诜西园。（清王文诰《苏诗总案》）

◆程子山敦厚跋坡词《满庭芳》云：予闻苏仲虎云，有传此词以为先生作，东坡笑曰：“吾文章肯以藻绘一香篆槃乎？”其间如“画堂别是风光”及“十指露”之语，诚非先生肯云。子山之说，固人所共晓。（宋费衮《梁溪漫志》）

西江月送钱待制穆父

莫叹平齐落落，且应去鲁迟迟。与君各记少年时，须信人生如寄。

白发千茎相送，深杯百罚休辞。拍浮何用酒为池，我已为君德醉。

◎（耿）弇讨张步，步平散去。车驾至临淄劳军，群臣大会，帝谓弇曰：“将军前在南阳，建此大策，常以为落落难合，有志者事竟成也。”（《后汉书·耿弇传》）

◎孔子去鲁，迟迟吾行。（《孟子·万章下》）

◎人生如寄，多忧何为。（三国魏曹丕《善哉行》）

◎（毕）卓尝谓人曰：“得酒满数百斛船，四时甘味置两头，右手持酒杯，左手持蟹螯，拍浮酒船中，便足了一生矣。”（《晋书·毕卓传》）

定风波

余昔与张子野、刘孝叔、李公择、陈令举、杨元素会于吴兴，时子野作六客词，其卒章云：“见说贤人聚吴分，试问，也应旁有老人星。”凡十五年，再过吴兴，而五人者皆已亡矣。时张仲谋与曹子方、刘景文、苏伯固、张秉道为坐客，仲谋请作后六客词云。

月满苕溪照夜堂，五星一老斗光芒。十五年间真梦里，何事，长庚配月独凄凉。

绿发苍颜同一醉，还是，六人吟笑水云乡。宾主谈锋谁得似，看取，曹刘今对两苏张。

◎苕溪：注见卷一《南歌子》“山雨萧萧过”。

◎东方未明大星没，独有太白配残月。（唐韩愈《东方半明》。长庚，即太白星。）

◎曹刘、两苏张：即后六客。

◆己巳（1089）过吴兴作。（《苏轼年谱》）

点绛唇

己巳重九和苏坚。

我辈情钟，古来谁似龙山宴。而今楚甸，戏马馀飞观。

顾谓佳人，不觉秋强半。筝声远，鬓云撩乱，愁入参差雁。

◎（王）衍尝丧幼子，山简吊之，衍悲不自胜。简曰：“孩抱中物，何至如此？”衍曰：“圣人忘情，最下不及情。然则情之所钟，正在我辈。”简闻其言，更为之恸。（《晋书·王衍传》）

◎（孟）嘉为桓温参军，九月九日，温宴龙山，时佐吏并着戎服，有风至，吹嘉帽落，嘉不之觉。温命孙盛作文嘲嘉，嘉即答之，其文甚美，四坐嗟叹。（《晋书·孟嘉传》）

◆己巳（1089）作。（宋傅《东坡纪年录》）

◆苏伯固名坚，博学能诗，东坡与讲宗盟。自黄徙汝，同游庐山，有《归朝欢》词，以刘梦得比之。坡自翰林守杭，道吴兴，伯固以临濮县主簿、监杭州在城商税，自杭来会，作后六客词，伯固与焉。方经理开西湖，伯固建议，谓当参酌古今而用中策。湖成，其力为多。后一岁，又相从于广陵，有《和伯固韵送李学博》诗。坡归自海南，伯固在南华相待，有诗。黄鲁直谪死宜州，至大观间，伯固在岭外，护其丧归葬双井，其风义如此。（《苏轼诗集》施元之注）

临江仙

疾愈登望湖楼，赠项长官。

多病休文都瘦损，不堪金带垂腰。望湖楼上暗香飘。和风春弄袖，明月夜闻箫。

酒醒梦回清漏永，隐床无限更潮。佳人不见董娇娆。徘徊花上月，空度可怜宵。

◎沈约字休文。武帝立，累迁光禄大夫。初，约久处端揆，有志台司，而帝终不用。乃求外出，遂以书陈情于徐勉，言己老病，百日数旬，革带常应移孔，以手握臂，率计月小半分。欲谢事求归老之秩。（《宋书·沈约传》）

◆庚午（1090）正月作。（清王文诰《苏诗总案》）

南歌子杭州端午

山与歌眉敛，波同醉眼流。游人都上十三楼，不羡竹西歌吹古扬州。

菰黍连昌歜，琼彝倒玉舟。谁家《水调》唱歌头，声绕碧山飞去晚云留。

◎低翠蛾而敛色，睇横波而流光。（南朝谢偃《听歌赋》）

◎斜阳竹西路，歌吹是扬州。（唐杜牧《题扬州禅智寺》）

又

古岸开青葑，新渠走碧流。会看光满万家楼，记取他年扶病入西州。

佳节连梅雨，馀生寄叶舟。只将菱角与鸡头，更有月明千顷一时留。

◎（谢）安还都，闻当舆入西州门，自以本志不遂，深自慨失。羊昙者，太山人，知名士也，为安所爱重。安薨后，辍乐弥年，行不由西州路。尝游石头大醉，扶路唱乐，不觉至州门，左右白曰：“此西州门。”昙悲感不已，以马策扣扉，诵曹子建诗曰：“生存华屋处，零落归山丘。”恸哭而去。（《晋书·谢安传》）

《南歌子》（山与歌眉敛）词意图

减字木兰花

钱塘西湖有诗僧清顺，所居藏春坞，门前有二古松，各有凌霄花络其上，顺常昼卧其下。时余为郡，一日屏骑从过之，松风骚然。顺指落花求韵，余为赋此。

双龙对起，白甲苍髯烟雨里。疏影微香，下有幽人昼梦长。

湖风清软，双鹊飞来争噪晚。翠飐红轻，时上凌霄百尺英。

◆庚午（1090）五月作。（清王文诰《苏诗总案》）

◆西湖僧清顺字怡然，清苦多佳句，东坡亦与游，多唱和。（宋惠洪《冷斋夜话》）

鹊桥仙七夕和苏坚

乘槎归去，成都何在，万里江沱汉漾。与君各赋一篇诗，留织女、鸳鸯机上。

还将旧曲，重赓新韵，须信吾侪天放。人生何处不儿嬉，看乞巧、朱楼彩舫。

◎一而不党，命曰天放。（《庄子·马蹄》）

◎七夕，妇人结彩楼，穿七孔针，陈瓜果于中庭以乞巧。有蟢子网于瓜上，则以为得。今世七夕作小彩舫以乞巧。（南朝宗懔《荆楚岁时记》）

◆庚午（1090）七月七日和苏坚。（清王文诰《苏诗总案》）

点绛唇庚午重九

不用悲秋，今年身健还高宴。江村海甸，总作空花观。

尚想横汾，兰菊纷相半。楼船远，白云飞乱，空有年年雁。

◎空花：佛教以圆明达观，视世界如空中花。

◎上行幸河东，祠后土，顾视帝京欣然。中流与群臣饮燕，上欢甚，乃自作《秋风辞》曰：“秋风起兮白云飞，草木黄落兮雁南归。兰有秀兮菊有芳，携佳人兮不能忘。泛楼舡兮济汾河，横中流兮扬素波。箫鼓鸣兮发棹歌，欢乐极兮哀情多。少壮几时兮奈老何。”（汉武帝《秋风辞》）

◎不见只今汾水上，惟有年年秋雁飞。（唐李峤《汾阴行》）

◆庚午（1090）九月九日，和去岁重九。（清王文诰《苏诗总案》）

又再和送钱公永

莫唱《阳关》，风流公子方终宴。秦山禹甸，缥缈真奇观。

北望平原，落日山衔半。孤帆远，我歌君乱，一送西飞雁。

◎弈弈梁山，维禹甸之。（《诗经·大雅·韩奕》）

◎吴歌楚舞欢未毕，青山犹衔半边日。（唐李白《乌栖曲》）

好事近西湖夜归

湖上雨晴时，秋水半篙初没。朱槛俯窥寒鉴，照衰颜华发。

醉中吹堕白纶巾，溪风漾流月。独棹小舟归去，任烟波摇兀。

◆庚午（1090）九月泛湖作。（清王文诰《苏诗总案》）

渔家傲送吉守江郎中

送客归来灯火尽，西楼淡月凉生晕。明日潮来无定准。潮来稳，舟横渡口重城近。

江水似知孤客恨，南风为解佳人愠。莫学时流轻久困。频寄问，钱塘江上须忠信。

浣溪沙

雪颔霜髯不自惊，更将剪彩发春荣。羞颜未醉已先赪。

莫唱黄鸡并白发，且呼张丈唤殷兄。有人归去欲卿卿。

◎犹有夸张少年处，笑呼张丈唤殷兄。（唐白居易《元日内宴呈张侍御二十八丈殷判官二十三兄》）

又

料峭东风翠幕惊，云何不饮对公荣。水晶盘莹玉鳞赪。

花影莫孤三夜月，朱颜未称五年兄。翰林子墨主人卿。

◎（王）戎尝与阮籍饮，时兖州刺史刘昶字公荣在坐，籍以酒少，酌不及昶，昶无恨色。戎异之，他日问籍曰：“彼何如人也？”答曰：“胜公荣，不可不与饮；若减公荣，则不敢不共饮；惟公荣可不与饮。”（《晋书·王戎传》）

◎紫驼之峰出翠釜，水精之盘行素鳞。（唐杜甫《丽人行》）

◎年长以倍，则父事之。十年以长，则兄事之。五年以长，则肩随之。（《礼记·曲礼》）

◎雄从至射熊馆，还，上《长杨赋》。聊因笔墨成文章，故藉翰林以为主人，子墨为客卿以风。（汉扬雄《长杨赋序》）

◆辛未（1091）游伽蓝院，寄袁毂。（清王文诰《苏诗总案》）

又送叶淳老

阳羡姑苏已买田，相逢谁信是前缘。莫教便唱水如天。

我作洞霄君作守，白头相对故依然。西湖知有几同年？

◎独上江楼思渺然，月光如水水如天。同来望月人何处，风景依稀似去年。（唐赵嘏《江楼感旧》）

西江月宝云真觉院赏瑞香

公子眼花乱发，老夫鼻观先通。领巾飘下瑞香风，惊起谪仙春梦。

后土祠中玉蕊，蓬莱殿后鞓红。此花清绝更纤秾，把酒何人心动。

◎一比丘昼寝盘石上，梦中闻花香酷烈，及觉，求得之，因名睡香。四方奇之，谓为花中祥瑞，遂名瑞香。（《庐山记》）

◎乾元元年，贺怀智又上言曰：“昔上夏日与亲王棋，令臣独弹琵琶，贵妃立于局前观之。上数枰子将输，贵妃放康国猧子上局乱之，上大悦。时风吹贵妃领巾于臣巾上，良久回身，方落。及反归，觉满身香气，乃卸头帻贮于锦囊中。今辄进所贮幞头。”上皇发囊，且曰：“此瑞龙脑香，吾曾施于暖池玉莲朵，再幸尚有香气宛然，况乎丝缕润腻之物哉！”遂凄怆不已。（《杨太真外传》）

◎盛游西洛方年少，晚落南谯号醉翁。白首归来玉堂上，君王殿后见鞓红。（宋欧阳修《禁中见鞓红牡丹》）

◆辛未（1091）二月，诏下，以翰林学士承旨召还，罢杭州任。三月，和曹辅《龙山真觉院瑞香花》诗，再作《西江月》词。（清王文诰《苏诗总案》）

又

坐客见和，复次韵。

小院朱阑几曲，重城画鼓三通。更看微月转光风，归去香云入梦。

翠袖争浮大白，皂罗半插斜红。灯花零落酒花秾，妙语一时飞动。

◎重戴，唐士人多尚之，盖古大裁帽之遗制，以皂罗为之。（《宋史·舆服志》）

◆辛未（1091）三月，又次韵。（清王文诰《苏诗总案》）

又

再用前韵，戏曹子方。坐客云瑞香为紫丁香，遂以此曲辨证之。

怪此花枝怨泣，托君诗句名通。凭将草木记吴风，继取相如云梦。

点笔袖沾醉墨，谤花面有惭红。知君却是为情秾，怕见此花撩动。

◆辛未（1091）三月，又用前韵。（清王文诰《苏诗总案》）

木兰花令次马中玉韵

知君仙骨无寒暑，千载相逢犹旦暮。故将别语恼佳人，欲看梨花枝上雨。

落花已逐回风去，花本无心莺自诉。明朝归路下塘西，不见莺啼花落处。

◎玉容寂寞泪阑干，梨花一枝春带雨。（唐白居易《长恨歌》）

◆辛未（1091）三月，马瑊赋木兰花令送别，再和瑊词。（清王文诰《苏诗总案》）

虞美人送马中玉

归心正似三春草，试着莱衣小。橘怀几日向翁开，怀祖已瞋文度不归来。

禅心已断人间爱，只有平交在。笑论瓜葛一枰同，看取《灵光》新赋有家风。

◎慈母手中线，游子身上衣。临行密密缝，意恐迟迟归。谁言寸草心，报得三春晖。（唐孟郊《游子吟》）

◎老莱子孝奉二亲，行年七十，常身着五色斑斓之衣，为小儿戏啼，欲亲之喜也。（《高士传》）

◎（陆）绩字公纪，吴人也。父康，汉末为庐江太守。绩年六岁，于九江见袁术，术出橘，绩怀三枚去，拜辞堕地。术谓曰：“陆郎作宾客而怀橘乎？”绩跪答曰：“欲归遗母。”术大奇之。（《三国志·吴志·陆绩传》）

◎（王）湛孙述，字怀祖。子坦之，为桓温长史，温欲为子求婚于坦之。及还家省父，而述爱坦之，虽长大，犹抱置膝上。坦之因言温意，述大怒，遽排下曰：“汝竟痴耶？讵可畏温面而以女妻兵也。”坦之乃辞以他故。温曰：“此尊君不肯耳。”遂止。坦之字文度。（《晋书·王湛传》）

◎（王）导子悦，字长豫。弱冠有高名，事亲色养，导甚爱之。导尝共悦弈棋，争道，导笑曰：“相与有瓜葛，那得为尔耶？”（《晋书·王导传》）

◎看取句：后汉王逸工词赋，尝欲作《鲁灵光殿赋》，命其子延寿往录其状。延寿因韵之，以简其父。父曰：“吾无以加。”遂不复作。

临江仙送钱穆父

一别都门三改火，天涯蹋尽红尘。依然一笑作春温。无波真古井，有节是秋筠。

惆怅孤帆连夜发，送行淡月微云。尊前不用翠眉颦。人生如逆旅，我亦是行人。

◎无波古井水，有节青竹竿。（唐白居易《赠元稹》）

八声甘州寄参寥子

有情风万里卷潮来，无情送潮归。问钱塘江上，西兴浦口，几度斜晖。不用思量今古，俯仰昔人非。谁似东坡老，白首忘机。

记取西湖西畔，正春山好处，空翠烟霏。算诗人相得，如我与君稀。约他年、东还海道，愿谢公、雅志莫相违。西州路，不应回首、为我沾衣。

◎僧道潜字参寥，於潜人。能文章，尤喜为诗，尝有句云：“风蒲猎猎弄轻柔，欲立蜻蜓不自由。五月临平山下路，藕花无数满汀洲。”过东坡于彭坡，甚爱之，以书告文与可，谓其诗句清绝，与林逋上下，而通了道义，见之令人萧然。苏黄门每称其体制绝类储光羲，非近时诗僧所能及。坡守吴兴，会于松江。坡既谪居，不远二千里，相从于齐安。留期年，遇移汝海，同游庐山，有《次韵留别》诗。坡守钱塘，卜智果精舍居之，入院分韵赋诗，又作《参寥泉铭》。坡南迁，遂欲转海访之，以书力戒勿萌此意，自揣馀生必须相见。当路亦捃其诗语，谓有刺讥，得罪，反初服。建中靖国初，曾子开在翰苑，言其非罪，诏复矱发。《咸淳临安志》：参寥本姓何。幼不茹荤，以童子诵《法华经》为比丘，于内外典无所不窥。崇宁末示寂，赐号妙总大师。（《苏轼诗集》施元之注）

《八声甘州》（有情风万里卷潮来）词意图

◎谢公雅志：注见卷一《水调歌头》“安石在东海”。

◆突兀雪山，卷地而来，真似泉塘江上看潮时，添得此老胸中数万甲兵，是何气象雄且桀。妙在无一字豪宕，无一语险怪，又出之以闲逸感喟之情，所谓骨重神寒，不食人间烟火气者。词境至此观止矣。（郑文焯手批《东坡乐府》）

◆云锦成章，天衣无缝，是作从至情流出，不假熨贴之工。（郑文焯手批《东坡乐府》）

西江月

苏州交代，林子中席上作。

昨夜扁舟京口，今朝马首长安。旧官何物对新官，只有湖山公案。

此景百年几变，个中下语千难。使君才气卷波澜，与把新诗判断。

临江仙

辛未离杭至润，别张弼秉道。

我劝髯张归去好，从来自己忘情。尘心消尽道心平。江南与塞北，何处不堪行。

俎豆庚桑真过矣，凭君说与南荣。愿闻吴越报丰登。君王如有问，结袜赖王生。

◎老聃之役，有庚桑楚者，偏得老聃之道，以北居畏垒之山。其臣之画然知者去之，其妾之挈然仁者远之。拥肿之与居，鞅掌之为使。居三年，畏垒大壤，畏垒之民相与言曰：“庚桑子之始来，吾洒然异之。今吾日计之而不足，岁计之而有馀，庶几其圣人乎。子胡不相与尸而祝之，社而稷之乎？”庚桑子闻之，南面而不释然。弟子异之，庚桑子曰：“弟子何异于予？夫春气发而百草生，正得秋而万宝成。夫春与秋，岂无得而然哉？天道已行矣。吾闻至人尸居环堵之室，而百姓猖狂，不知所如往。今以畏垒之细民，而窃窃焉欲俎豆予于贤人之间，我其杓之人邪？吾是以不释于老聃之言。”南荣趎蹵然正坐曰：“若趎之年者已长矣，将恶乎托业，以及此言耶？”庚桑子曰：“全汝形，抱汝生，无使汝思虑营营。若此三年，则可以及此言也。”（《庄子·庚桑楚》）

◎（张）释之为公车令，太子与梁王共车入朝，释之劾不下公门，不敬。文帝崩，景帝立，释之恐，称疾欲免去，惧大诛至；欲见谢，则未知何如。用王生计，卒见谢，景帝不过也。王生者，善为黄老言，处士。尝召居廷中，公卿尽会立，王生老人曰：“吾袜解。”顾谓释之：“为我结袜。”释之跪而结之。既已，人或让王生：“独奈何廷辱张廷尉如此？”王生曰：“吾老且贱，自度终亡益于张廷尉。廷尉方天下名臣，吾故聊使结袜，欲以重之。”诸公闻之，贤王生而重释之。释之事景帝岁馀，为淮南相，犹尚以前过也。年老，病卒。（《汉书·张释之传》）

◆辛未（1091）四月作。（清王文诰《苏诗总案》）

木兰花令次欧公西湖韵

霜馀已失长淮阔，空听潺潺清颍咽。佳人犹唱醉翁词，四十三年如电抹。

草头秋露流珠滑，三五盈盈还二八。与余同是识翁人，惟有西湖波底月。

◎汝阴西湖胜绝名天下，盖自欧阳永叔（修）始。往岁子瞻自禁林出守，赏咏尤多，而去欧阳公时已久，故其继和《木兰花》有“四十三年如电抹”之句。二词俱奇峭雅丽，如出一人，此所以中间歌咏寂寥无闻也。（《本事曲集》）

◎三五二八时，千里与君同。（南朝鲍照《玩月城西门廨中》）

◆辛未（1091）五月到阙，八月告下，除龙图阁学士，知颍州军州事。到颍州，游西湖，闻唱《木兰花令》词，欧阳修所遗也，和韵。（清王文诰《苏诗总案》）

减字木兰花

二月十五日夜与赵德麟小酌聚星堂。

春庭月午，摇荡香醪光欲舞。步转回廊，半落梅花婉娩香。

轻烟薄雾，总是少年行乐处。不是秋光，只与离人照断肠。

◆元祐七年（1092）正月，东坡先生在汝阴州，堂前梅花大开，月色鲜霁。先生王夫人曰：“春月色胜如秋月色，秋月色令人凄惨，春月色令人和悦。何如召赵德麟辈来，饮此花下？”先生大喜曰：“吾不知子能诗耶，此真诗家语耳。”遂相召，与二欧饮，用是语作《减字木兰花》。（宋赵令畤《侯鲭录》）

满江红怀子由作

清颍东流，愁来送、征鸿去翮。情乱处、青山白浪，万重千叠。孤负当年林下语，对床夜雨听萧瑟。恨此生、长向别离中，雕华发。

一尊酒，黄河侧。无限事，从头说。相看怳如昨，许多年月。衣上旧痕馀苦泪，眉间喜气占黄色。便与君、池上觅残春，花如雪。

◎能来同宿否，听雨对床眠。（唐白居易《雨中招张司业宿》）

◆壬申（1092）二月作。（清王文诰《苏诗总案》）

浣溪沙

芍药樱桃两斗新，名园高会送芳辰。洛阳初夏广陵春。

红玉半开菩萨面，丹砂秾点柳枝唇。尊前还有个中人。

◎广陵芍药真奇美，名与洛花相上下。（宋韩琦《和袁陟节推龙兴寺芍药》）

◆壬申（1092）二月，告下，以龙图阁学士充淮南东路兵马钤辖，知扬州军州事。四月，赏芍药樱桃作。（清王文诰《苏诗总案》）

减字木兰花

五月二十四日，会于无咎之随斋。主人汲泉置大盆中，渍白芙蓉，坐客翛然，无复有病暑意。

回风落景，散乱东墙疏竹影。满座清微，入袖寒泉不湿衣。

梦回酒醒，百尺飞澜鸣碧井。雪洒冰麾，散落佳人白玉肌。

◎江东人呼荷华为芙蓉。（《尔雅疏》）

生查子送苏伯固

三度别君来，此别真迟暮。白尽老髭须，明日淮南去。

酒罢月随人，泪湿花如雾。后月送君时，梦绕湖边路。

青玉案

和贺方回韵，送伯固还吴中。

三年枕上吴中路，遣黄犬、随君去。若到松江呼小渡，莫惊鸳鹭。四桥尽是，老子经行处。

《辋川图》上看春暮，常记高人右丞句。作个归期天已许。春衫犹是，小蛮针线，曾湿西湖雨。

◎（陆）机有犬曰黄耳，甚爱之。既而羁寓京师，久无家问，笑语犬曰：“我家绝无书信，汝能赍书取消息否？”犬摇尾作声。机乃为书，以竹筒盛书而系其颈。犬寻路南走，遂至其家，得报还洛。其后因以为常。（《晋书·陆机传》）

◎不见高人王右丞，蓝田丘壑蔓寒藤。（唐杜甫《解闷十二首》）

◆壬申（1092）八月，诏以兵部尚书召还。（清王文诰《苏诗总案》）

◆东坡词《青玉案·用贺方回韵送伯固归吴中》歇拍云：“作个归期天已许。春衫犹是，小蛮针线，曾湿西湖雨。”上三句未为甚艳，“曾湿西湖雨”是清语，非艳语，与上三句相连属，遂成奇艳绝艳，令人爱不忍释。坡公天仙化人，此等词犹为非其至者，后学已未易模昉其万一。（况周颐《餐樱庑词话》）

戚氏

玉龟山，东皇灵姥统群仙。绛阙岧峣，翠房深迥倚霏烟。幽闲，志萧然，金城千里锁婵娟。当时穆满巡狩，翠华曾到海西边。风露明霁，鲸波极目，势浮舆盖方圆。正迢迢丽日，玄圃清寂，琼草芊绵。

争解绣勒香鞯，鸾辂驻跸，八马戏芝田。瑶池近、画楼隐隐，翠鸟翩翩。肆华筵，间作脆管鸣弦，宛若帝所钧天。稚颜皓齿，绿发方瞳圆极，恬淡高妍。

尽倒琼壶酒，献金鼎药，固大椿年。缥缈飞琼妙舞，命双成、奏曲醉留连，云璈韵响泻寒泉。浩歌畅饮，斜月低河汉。渐绮霞、天际红深浅。动归思、回首尘寰，烂漫游、玉辇东还。杏花风、数里响鸣鞭。望长安路，依稀柳色，翠点春妍。

◎灵姥：谓西王姥也。

◎昆仑去地一万一千里，上有层城九重。或上倍之，是为阆风。或上倍之，是谓玄圃。以次相及。（《淮南子·墬形训》）

◎吉日甲子，天子宾于西王母，乃执白圭玄璧，以见西王母，好献锦组百纯，组三百纯。西王母再拜受之。乙丑，天子觞西王母于瑶池之上。西王母为天子谣曰：“白云在天，山陵自出。道里悠远，山川间之。将子无死，尚能复来。”（《穆天子传》）

◎七月七日，忽有青鸟飞集殿前。东方朔曰：“此西王母欲来。”有顷，王母至，三青鸟夹侍王母旁。（《汉武故事》）

◎赵简子疾不知人，七日而寤，曰：“我之帝所，甚乐，与百神游于钧天，《广乐》九奏万舞，不类三代之乐，其声动心。”（《穆天子传》郭璞注引《史记》）

◎老聃居山，有父老五人，方瞳，握青筠杖，共谈天地五方五行之精。（《拾遗记》）

◎上古有大椿者，以八千岁为春，八千岁为秋。（《庄子·逍遥游》）

◎王母乃命侍女许飞琼鼓震灵之簧。（《汉武内传》）

◎王母命侍女王子登弹八琅之璈，董双成吹云和之笙。（《汉武内传》）

◎上元夫人自弹云林之璈，歌步玄之曲。（《汉武内传》）

◎馀霞散成绮，澄江静如练。（南朝谢朓《晚登三山还望京邑》）

◆癸酉（1093）八月，告下，公以两学士充河北西路安抚使，兼马步军都总管，出知定州军州事。甲戌（1094）正月，闻歌者歌《戚氏》，方论穆天子事，因依其声成《戚氏》词。（清王文诰《苏诗总案》）

◆东坡先生在中山，作《戚氏》乐府词，最得意。幕客李端叔跋三百四十馀字，叙述甚备，欲刻石传后，为定武盛事，会谪去不果。今乃不载集中，至有立论排诋，以为非公作者。识真之难如此哉！（宋陆游《老学庵笔记》）

◆东坡元祐末自礼部尚书帅定州日，官妓因宴，索公为《戚氏》。公方坐与客论穆天子事，颇讶其虚诞，遂资以应之，随声随写，歌竟篇就，才点定五六字。坐中随声击节，终席不间他词，亦不容别进一语。且曰：“足为中山一时盛事。”（宋吴曾《能改斋漫录》）

归朝欢和苏坚伯固

我梦扁舟浮震泽，雪浪摇空千顷白。觉来满眼是庐山，倚天无数开青壁。此生长接淅，与君同是江南客。梦中游，觉来清赏，同作飞梭掷。

明日西风还挂席，唱我新词泪沾臆。灵均去后楚山空，澧阳兰芷无颜色。君才如梦得，武陵更在西南极。《竹枝词》，莫傜新唱，谁谓古今隔。

◎今吴县南太湖，即震泽是也。（《尔雅》郭璞注）

◎将相功名终若何，不堪急景似奔梭。人间万事君休问，且向樽前听艳歌。（宋寇準《和倩桃》）

◎明晨挂帆席，离恨满沧波。（唐李白《金陵江上遇蓬池隐者》）

◎人生有情泪沾臆，江草江花岂终极。（唐杜甫《哀江头》）

◎灵均：屈原字。

◎《竹枝》本出于巴渝。唐贞元中，刘禹锡在沅湘，以俚歌鄙陋，乃依骚人《九歌》作《竹枝》新辞九章，教里中儿歌之，由是盛于贞元、元和之间。（《乐府诗集》）

◎长沙郡有夷蜑，名莫傜，自言其先祖有功，常免征役，故以为名。（《隋书·地理志》）

◆甲戌（1094）闰四月，告下，落端明殿学士，兼翰林侍读学士，依前左朝奉郎，知英州军州事。又告下，降充左承议郎，仍知英州。又告下合叙，复曰不得与叙，仍知英州。六月告下，落左承议郎，责授建昌军司马，惠州安置。七月，达九江，与苏坚别作。（清王文诰《苏诗总案》）

木兰花令

宿造口，闻夜雨，寄子由、才叔。

梧桐叶上三更雨，惊破梦魂无觅处。夜凉枕簟已知秋，更听寒蛩促机杼。

梦中历历来时路，犹在江亭醉歌舞。尊前必有问君人，为道别来心与绪。

◎梧桐树，三更雨，不道离情正苦。一叶叶，一声声，空阶滴到明。（唐温庭筠《更漏子》）

浣溪沙

绍圣元年十月二十三日，与程乡令侯晋叔、归善簿谭汲同游大云寺，野饮松下，仍设松黄汤，作此阕。余近酿酒，名之曰“万家春”，盖岭南万户酒也。

罗袜空飞洛浦尘，锦袍不见谪仙人。携壶藉草亦天真。

玉粉轻黄千岁药，雪花浮动万家春。醉归江路野梅新。

◎凌波微步，罗袜生尘。（三国魏曹植《洛神赋》）

临江仙惠州改前韵

九十日春都过了，贪忙何处追游。三分春色一分愁。雨翻榆荚阵，风转柳花球。

我与使君皆白首，休夸年少风流。佳人斜倚合江楼。水光都眼净，山色总眉愁。

◎三分春色，一分愁闷，一分风雨。（宋叶道卿《贺圣朝》）

殢人娇赠朝云

白发苍颜，正是维摩境界。空方丈、散花何碍。朱唇筯点，更髻鬟生彩。这些个、千生万生只在。

好事心肠，着人情态。闲窗下、敛云凝黛。明朝端午，待学纫兰为佩。寻一首好诗，要书裙带。

◎毗耶离城中，有长者名维摩诘，虽为白衣，持奉沙门清净律行，虽处居家，不着三界，亦有妻子，常修梵行。（《维摩诘经》）

◎天女以天花散诸菩萨，即皆堕落。至大弟子，便着不堕。天女曰：“结习未尽，故花着身。结习尽者，花不着身。”（《维摩诘经》）

◎纫秋兰以为佩。（战国屈原《离骚》）

西江月

玉骨那愁瘴雾，冰姿自有仙风。海仙时遣探芳丛，倒挂绿毛么凤。

素面常嫌粉涴，洗妆不褪唇红。高情已逐晓云空，不与梨花同梦。

《西江月》（玉骨那愁瘴雾）词意图

◎么凤，惠州梅花上珍禽，名倒挂子，似绿毛凤而小，其矢亦香，俗人蓄之帐中。东坡《西江月》云“倒挂绿毛么凤”是也。（清沈雄《古今词话》）

◆丙子（1096）十月，梅开作。（清王文诰《苏诗总案》）

◆东坡《蝶恋花》词云：“花褪残红青杏小。燕子飞时，绿水人家绕。枝上柳绵吹又少，天涯何处无芳草。墙里秋千墙外道。墙外行人，墙里佳人笑。笑渐不闻声渐悄，多情却被无情恼。”东坡渡海，惟朝云王氏随行，日诵“枝上柳绵”二句，为之流泪，病极犹不释口。东坡作《西江月》悼之。（宋惠洪《冷斋夜话》）

◆东坡贬惠州归，晁以道见公“海山时遣探芳丛，倒挂绿毛么凤”，便道：“此老须得过海，只为古今人不能道及，应教罚去。”（《古今词话》引《太平乐府》）

减字木兰花己卯儋耳春词

春牛春杖，无限春风来海上。便丐春工，染得桃红似肉红。

春旛春胜，一阵春风吹酒醒。不似天涯，卷起杨花似雪花。

◎立春之日，立青旛于门外。（《续汉礼仪志》）

◎人日造华胜相遗，象瑞图金胜之形，又象西王母戴胜。（晋贾充《典戒》）

◆己卯（1099）立春日作。（宋傅《东坡纪年录》）

鹧鸪天

陈公密出侍儿素娘，歌《紫玉箫》曲劝老人酒，老人饮尽，为赋此词。

笑捻红梅亸翠翘，扬州十里最妖娆。夜来绮席亲曾见，撮得精神滴滴娇。

娇后眼，舞时腰，刘郎几度欲魂消。明朝酒醒知何处，肠断云间《紫玉箫》。

◎春风十里扬州路，卷上珠帘总不如。（唐杜牧《赠别》）

◆元符三年（1100）庚辰五月，告下，仍以琼州别驾廉州安置。七月，迁舒州团练副使，永州居住。十一月，复朝奉郎，提举成都玉局观，在外州军任便居住。十二月，抵韶州，陈公密出素娘佐酒，为赋《鹧鸪天》词。（清王文诰《苏诗总案》）

苏轼词集卷三

水龙吟

小沟东接长江，柳堤苇岸连云际。烟村潇洒，人间一哄，渔樵早市。永昼端居，寸阴虚度，了成何事。但丝莼玉藕，珠秔锦鲤，相留恋，又经岁。

因念浮丘旧侣，惯瑶池、羽觞沉醉。青鸾歌舞，铢衣摇曳，壶中天地。飘堕人间，步虚声断，露寒风细。抱素琴独向，银蟾影里，此怀难寄。

◎秔，籼稻也。（《玉篇》）

◎昆仑阆风苑有玉楼十二，玄台九层，左瑶池，右翠水，有弱水九重，盖不可到。（《神仙传》）

◎贞观中，岑文本于山顶避暑，有叩门云上清童子。岑问曰：“衣服皆轻细，何土所出？”答云：“此上清五铢服。”又问曰：“比闻六铢者天人衣，何五铢之异？”答云：“尤细者则五铢也。”出门忽不见，惟见古钱一枚。（《博异志》）

◎（费）长房曾为市掾，市中有老翁卖药，悬一壶于肆头，及市罢，辄跳入壶中，市人莫之见。唯长房于楼上睹之，异焉，因往，再拜奉酒脯。翁知长房之意其神也，谓之曰：“子明日可更来。”长房旦日复诣翁，翁乃与俱入壶中，唯见玉堂严丽，旨酒甘肴盈衍其中。共饮毕而出，翁约不听与人言之。（《后汉书·费长房传》）

◆有声画，无声诗，胥在其中。（郑文焯手批《东坡乐府》）

又

露寒烟冷蒹葭老，天外征鸿寥唳。银河秋晚，长门灯悄，一声初至。应念潇湘，岸遥人静，水多菰米。□望极平田，徘徊欲下，依前被，风惊起。

须信衡阳万里，有谁家、锦书遥寄。万重云外，斜行横阵，才疏又缀。仙掌月明，石头城下，影摇寒水。念征衣未捣，佳人拂杵，有盈盈泪。

◎蒹葭苍苍，白露为霜。（《诗经·秦风·蒹葭》）

满庭芳

蜗角虚名，蝇头微利，算来着甚干忙。事皆前定，谁弱又谁强。且趁闲身未老，须放我、些子疏狂。百年里，浑教是醉，三万六千场。

思量，能几许，忧愁风雨，一半相妨。又何须抵死，说短论长。幸对清风皓月，苔茵展、云幕高张。江南好，千钟美酒，一曲《满庭芳》。

◎有国于蜗之左角者，曰触氏，有国于蜗之右角者，曰蛮氏。时相与战，伏尸数万，逐北旬有五日而后反。（《庄子·则阳》）

◎干忙：犹言空忙也。

◎昔平原君与子高饮，强子高酒，曰：“昔有遗谚：‘尧舜千钟，孔子百觚。子路嗑嗑，尚饮十榼。’古之圣贤，无不能饮也。”（《孔丛子·儒服》）

永遇乐

天末山横，半空箫鼓，楼观高起。指点裁成，东风满院，总是新桃李。纶巾羽扇，一尊饮罢，目送断鸿千里。揽清歌、馀音不断，缥缈尚萦流水。

年来自笑无情，何事犹有，多情遗思。绿鬓朱颜，匆匆拚了，却记花前醉。明年春到，重寻幽梦，应在乱莺声里。拍阑干、斜阳转处，有谁共倚。

《满庭芳》（蜗角虚名）词意图

◎伯牙鼓琴，锺子期听之，方鼓琴，志在山，锺子期曰：“善哉鼓琴，巍巍乎如太山。”志在流水，锺子期曰：“善哉鼓琴，洋洋乎若江河。”（《韩诗外传》）

雨中花慢

邃院重帘何处，惹得多情，愁对风光。睡起酒阑花谢，蝶乱蜂忙。今夜何人，吹笙北岭，待月西厢。空怅望处，一株红杏，斜倚低墙。

羞颜易变，傍人先觉，到处被着猜防。谁信道、些儿恩爱，无限凄凉。好事若无间阻，幽欢却是寻常。一般滋味，就中香美，除是偷尝。

◎待月西厢下，迎风户半开。拂墙花影动，疑是玉人来。（唐元稹《莺莺传》）

又

嫩脸羞蛾因甚，化作行云，却返巫阳。但有寒灯孤枕，皓月空床。长记当初，乍谐云雨，便学鸾凰。又岂料正好，三春桃李，一夜风霜。

丹青□画，无言无笑，看了漫结愁肠。襟袖上、犹存残黛，渐减馀香。一自醉中忘了，奈何酒后思量。算应负你，枕前珠泪，万点千行。

一丛花初春病起

今年春浅腊侵年，冰雪破春妍。东风有信无人见，露微意、柳际花边。寒夜纵长，孤衾易暖，钟鼓渐清圆。

朝来初日半衔山，楼阁淡疏烟。游人便作寻芳计，小桃杏、应已争先。衰病少悰，疏慵自放，惟爱日高眠。

三部乐

美人如月，乍见掩暮云，更增妍绝。算应无恨，安用阴晴圆缺。娇甚空只成愁，待下床又懒，未语先咽。数日不来，落尽一庭红叶。

今朝置酒强起，问为谁减动，一分香雪。何事散花却病，维摩无疾，却低眉、惨然不答。唱《金缕》、一声怨切。堪折便折，且惜取、年少花发。

◎不应有恨事，娇甚却成愁。（唐刘禹锡《三阁诗》）

◎自从别后减容光，万转千回懒下床。（唐元稹《莺莺传》）

◎维摩诘尝以方便现身有疾，以其疾故，无数千人，皆往问疾。（《维摩诘经》）

◎劝君莫惜金缕衣，劝君须惜少年时。花开堪折君须折，莫待无花空折枝。（唐杜秋娘《金缕衣》）

无愁可解

国工花日新作越调《解愁》，洛阳刘几伯寿闻而悦之，戏作俚语之词，天下传咏，以为几于达者。龙丘子犹笑之：“此虽免乎愁，犹有所解也。若夫游于自然而托于不得已，人乐亦乐，人愁亦愁，彼且恶乎解哉？”乃反其词，作《无愁可解》云。

光景百年，看便一世，生来不识愁味。问愁何处来，更开解个甚底。万事从来风过耳，何用不着心里。你唤做、展却眉头，便是达者，也则恐未。

此理，本不通言，何曾道、欢游胜如名利。道即浑是错，不道如何即是。这里元无我与你，甚唤做、物情之外？若须待醉了，方开解时，问无酒、怎生醉。

◎刘伯寿，洛阳九老之一也。筑室嵩山玉华峰下，号玉华庵主。（宋朱弁《风月堂诗话》）

◎刘几在神宗时，与范蜀公重定大乐。洛阳花品曰状元红，为一时之冠。乐工花日新能为新声，汴妓郜懿以色著，秘监致仕刘伯寿精音律。熙宁中，几携花日新就郜懿家赏花欢咏，乃撰此曲。（明陈耀文《花草粹编》）

贺新郎

乳燕飞华屋，悄无人、桐阴转午，晚凉新浴。手弄生绡白团扇，扇手一时似玉。渐困倚、孤眠清熟。帘外谁来推绣户，枉教人梦断瑶台曲。又却是，风敲竹。

石榴半吐红巾蹙。待浮花、浪蕊都尽，伴君幽独。秾艳一枝细看取，芳心千重似束。又恐被、秋风惊绿。若待得君来向此，花前对酒不忍触。共粉泪，两簌簌。

◎《团扇歌》者，中书令王珉与嫂婢有情，爱好甚笃。嫂捶挞婢过苦，婢素善歌，而珉好捉白团扇，故制此歌。乐府《团扇郎歌》：“白团扇，憔悴非昔容，羞与郎相见。”（《晋书·乐志》）

《贺新郎》（乳燕飞华屋）词意图

◎开门风动竹，疑是故人来。（唐李益《竹窗闻风寄苗发司空曙》）

◎山榴花似结红巾，容艳新妍占断春。（唐白居易《题孤山寺石榴花示众僧》）

◎浮花浪蕊镇长有，才开还落瘴雾中。（唐韩愈《杏花》）

◆《古今词话》云：苏子瞻守钱唐，有官妓秀兰天性黠慧，善于应对。湖中有宴会，群妓毕至，惟秀兰不来，遣人督之，须臾方至。子瞻问其故，具以发结沐浴，不觉困睡，忽有人叩门声，急起而问之，乃乐营将催督之。非敢怠忽，谨以实告。子瞻亦怒之。坐中倅车属意于兰，见其晚来，恚恨未已，责之曰：“必有他事，以此晚至。”秀兰力辩，不能止倅之怒。是时榴花盛开，秀兰以一枝藉手告倅，其怒愈甚，秀兰收泪无言。子瞻作《贺新凉》以解之，其怒始息。其词云云。子瞻之作，皆目前事，盖取其沐浴新凉，曲名《贺新凉》也。后人不知之，误为《贺新郎》，盖不得子瞻之意也。子瞻真所谓风流太守也，岂可与俗吏同日语哉？苕溪渔隐曰：野哉，杨湜之言，真可入《笑林》矣。东坡此词，冠绝古今，托意高远，宁为一娼而发耶？“帘外谁来推绣户，枉教人梦断瑶台曲。又却是，风敲竹”，用古诗“卷帘风动竹，疑是故人来”之意。今乃云忽有人叩门声，急起而问之，乃乐营将催督。此可笑者一也。“石榴半吐红巾蹙。待浮花、浪蕊都尽，伴君幽独。秾艳一枝细看取，芳意千重似束”，盖初夏之时，千花事退，榴花独芳，因以申写幽闺之情。今乃云是时榴花盛开，秀兰以一枝藉手告倅，其怒愈甚，此可笑者二也。此词腔调寄《贺新郎》，乃古曲名也。今乃云取其沐浴新凉，曲名《贺新凉》，后人不知之，误为《贺新郎》。此可笑者三也。《词话》中可笑者甚众，姑举其尤者。第东坡此词深为不幸，横遭点污，吾不可无一言雪其耻。宋子京云：江左有文拙而好刻石者，谓之詅痴符。今杨湜之言俚甚，而锓板行世，殆类是也。（宋胡仔《苕溪渔隐丛话》）

◆东坡《贺新郎》，在杭州万顷寺作。寺有榴花树，故词中云石榴。又是日有歌者昼寝，故词中云“渐困倚、孤眠清熟”。其真本云“乳燕栖华屋”，今本作“飞”字，非是。（宋曾季狸《艇斋诗话》）

◆东坡《贺新郎》词“乳燕飞华屋”云云，后段“石榴半吐红巾蹙”以下皆咏榴，别一格也。（元吴师道《吴礼部诗话》）

哨遍

睡起画堂，银蒜押帘，珠幕云垂地。初雨歇，洗出碧罗天，正溶溶养花天气。一霎暖风回芳草，荣光浮动，卷皱银塘水。方杏靥匀酥，花须吐绣，园林排比红翠。见乳燕捎蝶过繁枝，忽一线炉香逐游丝。昼永人闲，独立斜阳，晚来情味。

便乘兴携将佳丽，深入芳菲里。拨胡琴语，轻拢漫捻总伶俐。看紧约罗裙，急趣檀板，《霓裳》入破惊鸿起。颦月临眉，醉霞横脸，歌声悠扬云际。任满头红雨落花飞。渐鳷鹊楼西玉蟾低，尚徘徊、未尽欢意。君看今古悠悠，浮幻人间世。这些百岁光阴几日，三万六千而已。醉乡路稳不妨行，但人生、要适情耳。

◎幔绳金麦穗，帘钩银蒜条。（北朝庾信《梦入堂内》）

◎炉烟细细驻游丝。（唐杜甫《宣政殿退朝晚出左掖》）

◎纡修袂而将举，似惊鸿之欲翔。（唐谢偃《舞赋》）

◎况是青春日将暮，桃花乱落如红雨。（唐李贺《将进酒》）

◎三万六千：注见卷一《南乡子》“东武望馀杭”。

木兰花令

元宵似是欢游好，何况公庭民讼少。万家游赏上春台，十里神仙迷海岛。

平原不似高阳傲，促席雍容陪语笑。坐中有客最多情，不惜玉山拚醉倒。

◎众人熙熙，如登春台。（《老子》）

◎平原君赵胜者，赵之诸公子也。诸子中胜最贤，喜宾客，盖至者数千人。（《史记·平原君列传》）

◎沛公（刘邦）引兵过陈留，郦生踵军门上谒，使者入通，沛公曰：“为我谢之，言我方以天下为事，未暇见儒人也。”使者出谢，郦生瞋目按剑叱曰：“走！复入言而公，吾高阳酒徒也，非儒人也。”（《史记·郦生传》）

◎清风明月不用一钱买，玉山自倒非人推。（唐李白《襄阳歌》）

又

经旬未识东君信，一夕熏风来解愠。红绡衣薄麦秋寒，绿绮韵低梅雨润。

瓜头绿染山光嫩，弄色金桃新傅粉。日高慵卷水晶帘，犹带春醪红玉困。

◎楚王有琴曰绕梁，司马相如有绿绮，蔡邕有焦尾，皆名器也。（晋傅玄《弈琴赋序》）

又

高平四面开雄垒，三月风光初觉媚。园中桃李使君家，城上亭台游客醉。

歌翻《杨柳》金尊沸，饮散凭阑无限意。云深不见玉关遥，草细山重残照里。

◎古歌旧曲君休听，听取新翻杨柳枝。（唐白居易《杨柳枝》）

西江月

闻道双衔凤带，不妨单着鲛绡。夜香知与阿谁烧，怅望水沉烟袅。

云鬓风前绿卷，玉颜醉里红潮。莫教空度可怜宵，月与佳人共僚。

◎新人桥上着春衫，旧主江边侧帽檐。愿得化为红绶带，许教双凤一时衔。（唐李商隐《饮席代官妓赠两从事》）

◎南海之外有鲛人，水居，亦谓之泉客。织轻绡于泉室，出以卖之，价千金。（《搜神记》）

◎月出皎兮，佼人僚兮。（《诗经·陈风·月出》。毛传：僚，好貌。）

华清引

平时十月幸莲汤，玉甃琼梁。五家车马如水，珠玑满路旁。

翠华一去掩方床，独留烟树苍苍。至今清夜月，依前过缭墙。

◎华清宫有莲华汤，即贵妃沐浴之室也。以玉石为之。（《杨妃外传》）

◎每十月，帝幸华清宫，五宅车骑皆从。家别为队，队一色，俄五家队合，烂若万花川谷，团成锦绣。国忠导以剑南旌节，遗钿堕舄，琴瑟玑琲，狼籍于道，香闻数十里。（《杨妃外传》）

◎马太后曰：“前过濯龙门上，见外家门起居者，车如流水，马如游龙。顾视御者，不及远矣。虽不加谴怒，但绝岁用，冀以默愧其心耳。”（《后汉书·明德马皇后纪》）

◎绣岭明珠殿，层峦下缭墙。（唐杜牧《华清宫》）

苏幕遮咏选仙图

暑笼晴，风解愠，雨后馀清，暗袭衣裾润。一局选仙逃暑困，笑指尊前，谁向青霄近。

整金盆，轮玉笋。凤驾鸾车，谁敢争先进。重五休言升最紧。纵有碧油，到了输堂印。

◎今俗集古仙人作图为赌钱之戏，用骰子比色，先为散仙，次升上洞，以渐而至蓬莱、大罗等，列则众仙庆贺……此戏宋时已有。（清西厓《谈徵·事部·选仙图》）

◎重五、碧油、堂印：皆选仙彩名。

乌夜啼

莫怪归心速，西湖自有蛾眉。若见故人须细说，白发倍当时。

小郑非常强记，二南依旧能诗。更有鲈鱼堪切脍，儿辈莫教知。

◎郑述祖仕齐，与父皆为兖州刺史。歌曰：“大郑公，小郑公，相去五十载，风教犹尚同。”（《北史·郑述祖传》）

◎二南：湖妓有周、召者，号二南。

◎齐王辟（张翰）为大司马东曹掾，因秋风起，思吴中菰菜、莼羹、鲈鱼脍，曰：“人生贵得适意，何为羁宦数千里，以要名爵乎？”遂命驾归。（《晋书·张翰传》）

临江仙

诗句端来磨我钝，钝锥不解生铓。欢颜为我解冰霜。酒阑清梦觉，春草满池塘。

应念雪堂坡下老，昔年共采芸香。功成名遂早还乡。回车来过我，乔木拥千章。

◎梅陶及钟雅好谈辩，纳辄困之，因谓曰：“君汝颍之士，利如锥，我幽冀之士，钝如槌。持我钝槌，捶君利锥，皆当摧矣。”陶、雅并称有神锥，不可得捶。纳曰：“假有神锥，必有神槌。”雅无以对。（《晋书·祖纳传》）

又送王缄

忘却成都来十载，因君未免思量。凭将清泪洒江阳。故山知好在，孤客自悲凉。

坐上别愁君未见，归来欲断无肠。殷勤且更尽离觞。此身如传舍，何处是吾乡？

◎祖价遇鬼，鬼作思家诗云：“佳人应有梦，远客已无肠。”（《太平广记》）

◎平恩侯许伯入第，盖宽饶贺之。酒酣，（盖）宽饶仰视屋而叹曰：“美哉！然富贵无常，忽则易人。此如传舍，所阅多矣，惟谨慎为能得久。君侯可不戒哉？”（《汉书·盖宽饶传》）

又

夜到扬州，席上作。

尊酒何人怀李白，草堂遥指江东。珠帘十里卷香风。花开花谢，离恨几千重。

轻舸渡江连夜到，一时惊笑衰容。语音犹自带吴侬。夜阑对酒，依旧梦魂中。

◎何时一尊酒，重与细论文。（唐杜甫《春日忆李白》）

◎珠帘：注见卷一《江城子》“玉人家在凤凰山”。

又

冬夜夜寒冰合井，画堂明月侵帏。青釭明灭照悲啼。青釭挑欲尽，粉泪裛还垂。

未尽一尊先掩泪，歌声半带清悲。情声两尽莫相违。欲知肠断处，梁上暗尘飞。

◎唐武宗疾笃，迁便殿，孟才人以笙歌获宠者，密侍其右。上目之曰：“吾当不讳，尔何为哉？”指笙囊泣曰：“请以此就缢。”上恻然。复曰：“妾尝艺歌，愿对上歌一曲，以泄其愤。”上以其恳，许之。乃歌一声《河满子》，气亟立殒。上令医候之，曰：“脉尚温而肠已断。”（唐张祜《孟才子叹》）

◎冬夜夜寒觉夜长，沉吟久坐坐北堂。冰合井，月入闺，青釭明灭照悲啼。青釭灭，啼转多，掩妾泪，听君歌。歌有声，妾有情，情声相合两无违。一语不入意，从君万曲梁尘飞。（唐李白《夜坐吟》）

又赠王友道

谁道东阳都瘦损，凝然点漆精神。瑶林终自隔风尘。试看披鹤氅，仍是谪仙人。

省可清言挥玉麈，真须保器全真。风流何似道家纯。不应同蜀客，惟爱卓文君。

◎东阳：即沈约，曾为东阳太守。

◎为凭何逊休联句，瘦尽东阳姓沈人。（唐李商隐《韩冬郎即席为诗相送……因成二绝寄酬兼呈畏之员外》）

◎王羲之见而目之曰：“肤若凝脂，眼如点漆，此神仙人也。”（《晋书·杜乂传》）

◎王戎云：“太尉神姿高彻，如瑶林琼树，自然是风尘外物。”（《世说新语·赏誉》）

◎（王恭）尝披鹤氅裘，涉雪而行，孟昶窥见之，叹曰：“此真神仙中人也。”（《晋书·王恭传》）

又

昨夜渡江何处宿，望中疑是秦淮。月明谁起笛中哀。多情王谢女，相逐过江来。

云雨未成还又散，思量好事难谐。凭陵急桨两相催。想伊归去后，应似我情怀。

渔家傲送张元康省亲秦州

一曲《阳关》情几许，知君欲向秦川去。白马皂貂留不住。回首处，孤城不见天霏雾。

到日长安花似雨，故关杨柳初飞絮。渐见靴刀迎夹路。谁得似，风流膝上王文度。

◎孤城隐雾深。（唐杜甫《野望》）

又

临水纵横回晚鞚，归来转觉情怀动。梅笛烟中闻几弄。秋阴重，西山雪淡云凝冻。

美酒一杯谁与共，尊前舞雪狂歌送。腰跨金鱼旌旆拥。将何用，只堪妆点浮生梦。

定风波重阳括杜牧之诗

与客携壶上翠微，江涵秋影雁初飞。尘世难逢开口笑，年少，菊花须插满头归。

酩酊但酬佳节了，云峤，登临不用怨斜晖。古往今来谁不老，多少，牛山何必更沾衣。

◎山未半曰翠微。（《尔雅》）

◎齐景公游于牛山，北临其国城而流涕，曰：“美哉国乎！郁郁芊芊，若何滴滴去此国而死乎？使古无死者，寡人将去斯而之何？”史孔、梁丘据从之泣，晏子独笑于旁。公雪涕而顾晏子曰：“寡人今日之游悲，孔与据皆从而泣，子之独笑何也？”晏子对曰：“使贤者常守之，则太公、桓公将常守之矣。使有勇者而常守之，则庄公、灵公将常守之矣。数君者将守之，吾君方将被蓑笠而立乎畎亩之中，惟事之恤，何暇念死乎？此臣之所以独窃笑也。”景公惭焉。（《晏子春秋·内篇·谏上》）

◆江涵秋影雁初飞，与客携壶上翠微。尘世难逢开口笑，菊花须插满头归。但将酩酊酬佳节，不用登临怨落晖。古往今来只如此，牛山何必泪沾衣。（唐杜牧《九日齐安登高》）

又

莫怪鸳鸯绣带长，腰轻不胜舞衣裳。薄幸只贪游冶去，何处，垂杨系马恣轻狂。

花谢絮飞春又尽，堪恨，断弦尘管伴啼妆。不信归来但自看，怕见，为郎憔悴却羞郎。

◎新丰美酒斗十千，洛阳游侠多少年。相逢意气为君饮，系马高楼柳树边。（唐王维《年少行》）

◎桓帝元嘉中，妇女作愁眉啼妆。啼妆者，薄拭目下若啼处。（《后汉书·五行志》）

又咏红梅

好睡慵开莫厌迟，自怜冰脸不时宜。偶作小红桃杏色，闲雅，尚馀孤瘦雪霜姿。

休把闲心随物态，何事，酒生微晕沁瑶肌。诗老不知梅格在，吟咏，更看绿叶与青枝。

南乡子

冰雪透香肌，姑射仙人不似伊。濯锦江头新样锦，非宜，故着寻常淡薄衣。

暖日下重帏，春睡香凝索起迟。曼倩风流缘底事，当时，爱被西真唤作儿。

◎画罗金缕难相见，故着寻常淡薄衣。（唐张籍《倡女词》）

◎西王母尝见帝于承华殿，东方朔（字曼倩）从青琐窃窥之，王母笑指朔曰：“仙桃三熟，此儿已三偷之矣。”（《汉武帝故事》。西真，西王母。）

又双茘支

天与化工知，赐得衣裳总是绯。每向华堂深处见，怜伊，两个心肠一片儿。

自小便相随，绮席歌筵不暂离。苦恨人人分拆破，东西，怎得成双似旧时。

又集句

寒玉细凝肤吴融，清歌一曲倒金壶郑谷。冶叶倡条遍相识李商隐，争如，豆蔻花梢二月初杜牧。

年少即须臾白居易，芳时偷得醉工夫白居易。罗帐细垂银烛背韩偓，欢娱，豁得平生俊气无杜牧。

又

怅望送春杯杜牧，渐老逢春能几回杜甫。花满楚城愁远别许浑，伤怀，何况清丝急管催刘禹锡。

吟断望乡台李商隐，万里归心独上来许浑。景物登临闲始见杜牧，徘徊，一寸相思一寸灰李商隐。

又

何处倚阑干杜牧，弦管高楼月正圆杜牧。胡蝶梦中家万里崔涂，依然，老去愁来强自宽杜甫。

明镜借红颜李商隐，须着人间比梦间韩愈。蜡烛半笼金翡翠李商隐，更阑，绣被焚香独自眠李商隐。

菩萨蛮

七夕黄州朝天门上二首。

画檐初挂弯弯月，孤光未满先忧缺。遥认玉帘钩，天孙梳洗楼。

佳人言语好，不愿求新巧。此恨固应知，愿人无别离。

◎织女者，天孙女也。（《史记·天官书》）

又

风回仙驭云开扇，更阑月堕星河转。枕上梦魂惊，晓来疏雨零。

相逢虽草草，长共天难老。终不羡人间，人间日似年。

又

城隅静女何人见，先生日夜歌彤管。谁识蔡姬贤，江南顾彦先。

先生那久困，汤沐须名郡。惟有谢夫人，从来是拟伦。

◎静女其姝，俟我于城隅。爱而不见，搔首踟蹰。静女其娈，贻我彤管。彤管有炜，悦怿女美。（《诗经·邶风·静女》）

◎陈留董祀妻者，同郡蔡邕之女也，名琰，字文姬。博学有才辩，又妙于音律。适河东卫仲道，夫亡无子，归宁于家。兴平中，天下丧乱，文姬为胡骑所获，没于南匈奴左贤王。在胡中十二年，生二子。曹操素与邕善，痛其无嗣，乃遣使者以金璧赎之，而重嫁于祀。（《后汉书·列女传》）

◎（顾）荣字彦先，吴国吴人也，为南土著姓。机神朗悟，弱冠仕吴为黄门侍郎。吴平，与陆机兄弟同入洛，时人号为“三俊”。荣素好琴，及卒，家人常置琴于灵座。吴郡张翰哭之恸，既而上床，鼓琴数曲，抚琴而叹曰：“顾彦先，复能赏此不？”因又恸哭，不吊丧主而去。（《晋书·顾荣传》）

◎王凝之妻谢氏字道蕴，安西将军奕之女也，聪识有才辩。初，同郡张玄妹亦有才质，适于顾氏，玄每称之，以敌道蕴。有济尼者，游于二家，或问之，济尼答曰：“王夫人神情散朗，故有林下风气。顾家妇清心玉映，自是闺房之秀。”（《晋书·列女传》）

又

绣帘高卷倾城出，灯前潋滟横波溢。皓齿发清歌，春愁入翠蛾。

凄音休怨乱，我已无肠断。遗响下清虚，累累一串珠。

◎响下清虚里。（唐杜甫《听杨氏歌》）

◎歌者上如抗，下如坠，曲如折，止如槁木，倨中矩，句中钩，累累乎端如贯珠。（《礼记·乐记》）

又回文

落花闲院春衫薄，薄衫春院闲花落。迟日恨依依，依依恨日迟。

梦回莺舌弄，弄舌莺回梦。邮便问人羞，羞人问便邮。

又

火云凝汗挥珠颗，颗珠挥汗凝云火。琼暖碧纱轻，轻纱碧暖琼。

晕腮嫌枕印，印枕嫌腮晕。闲照晚妆残，残妆晚照闲。

又

峤南江浅红梅小，小梅红浅江南峤。窥我向疏篱，篱疏向我窥。

老人行即到，到即行人老。离别惜残枝，枝残惜别离。

又回文四时闺怨

翠鬟斜幔云垂耳，耳垂云幔斜鬟翠。春晚睡昏昏，昏昏睡晚春。

细花梨雪坠，坠雪梨花细。颦浅念谁人，人谁念浅颦。

又

柳庭风静人眠昼，昼眠人静风庭柳。香汗薄衫凉，凉衫薄汗香。

手红冰碗藕，藕碗冰红手。郎笑藕丝长，长丝藕笑郎。

又

井桐双照新妆冷，冷妆新照双桐井。羞对井花愁，愁花井对羞。

影孤怜夜永，永夜怜孤影。楼上不宜秋，秋宜不上楼。

又

雪花飞暖融香颊，颊香融暖飞花雪。欺雪任单衣，衣单任雪欺。

别时梅子结，结子梅时别。归不恨开迟，迟开恨不归。

又

娟娟侵鬓妆痕浅，双颦相媚弯如剪。一瞬百般宜，无论笑与啼。

酒阑思翠被，特故腾腾地。生怕促归轮，微波先泥人。

又咏足

涂香莫惜莲承步，长愁罗袜凌波去。只见舞回风，都无行处踪。

偷穿宫样稳，并立双趺困。纤妙说应难，须从掌上看。

◎东昏侯凿金为莲花以贴地，令潘妃行其上，曰：“此步步生莲花也。”（《南史·齐本纪下》）

又

玉镮坠耳黄金饰，轻衫罩体香罗碧。缓步困春醪，春融脸上桃。

花钿从委地，谁与郎为意。长爱月华清，此时憎月明。

浣溪沙重九

珠桧丝杉冷欲霜，山城歌舞助凄凉。且餐山色饮湖光。

共挽朱轓留半日，强揉青蕊作重阳。不知明日为谁黄。

◎檐前甘菊移时晚，青蕊重阳不堪摘。明日萧条尽醉醒，残花烂熳开何益。（唐杜甫《叹庭前甘菊花》）

又

霜鬓真堪插拒霜，哀弦危柱作《伊》《凉》。暂时流转为风光。

未遣清尊空北海，莫因长笛赋山阳。金钗玉腕泻鹅黄。

◎《伊》《凉》：唐开元二十四年，升胡部乐于堂上。而天宝乐曲，皆以边地名，《凉州》、《伊州》、《甘州》之类是也。

◎余与嵇康、吕安居止接近，其人并有不羁之才，然嵇志远而疏，吕心旷而放，其后各以事见法。余逝将西迈，经其旧庐，邻人有吹笛者，发声寥亮。追思曩昔游宴之好，感音而叹。赋云：“济黄河以泛舟兮，经山阳之旧居。”（晋向秀《思旧赋序》）

◎鹅黄：酒色。

又

傅粉郎君又粉奴，莫教施粉与施朱。自然冰玉照香酥。

有客能为《神女赋》，凭君送与雪儿书。梦魂东去觅桑榆。

◎韩定辞，不知何许人。为镇州王镕书记，聘燕帅刘仁裕女，舍于宾馆，命幕客马郁延接。一日燕会，韩即席有诗赠郁曰：“崇霞台上神仙客，学辨痴龙艺最多。盛德好将银管述，丽词堪与雪儿歌。”坐中诸宾靡不钦讶，称为妙句。他日郁从容问韩以雪儿之事，韩曰：“雪儿，孝密之爱姬（或云孝齐），能歌舞，每见宾僚文章有奇丽中意者，即付雪儿协音律以歌之。”（宋阮阅《诗话总龟》）

又咏橘

菊暗荷枯一夜霜，新苞绿叶照林光。竹篱茅舍出青黄。

香雾噀人惊半破，清泉流齿怯初尝。吴姬三日手犹香。

◎绿叶迎露滋，朱苞待霜润。（南朝沈约《橘》）

◎知君独卧思新橘，始摘犹酸亦未黄。书后欲题三百颗，洞庭须待满林霜。（唐韦应物《答郑骑曹求青橘》）

又

道字娇讹语未成，未应春阁梦多情。朝来何事绿鬟倾。

彩索身轻长趁燕，红窗睡重不闻莺。困人天气近清明。

◎道字不正娇唱歌。（唐李白《对酒》）

◎趁燕：戏秋千也。妇女体轻，高低往来如飞燕。

◆苏子瞻有“铜琶铁板”之讥，然其《浣溪沙》“春闺”曰：“彩索身轻常趁燕，红窗睡重不闻莺。”如此风调，令十七八女郎歌之，岂在“晓风残月”之下？（清贺裳《皱水轩词筌》）

又

桃李溪边驻画轮，鹧鸪声里倒清尊。夕阳虽好近黄昏。

香在衣裳妆在臂，水连芳草月连云。几时归去不销魂。

◎花月楼台近九衢，笙歌一曲倒金壶。坐中亦有江南客，莫向春风唱鹧鸪。（唐郑谷《席上贻歌者》）

◎夕阳无限好，只是近黄昏。（唐李商隐《乐游原》）

◎张生与崔氏谐遇，张生飘飘然，且疑神仙之徒，不为从人间至矣。有顷，寺钟鸣，红娘促起，崔氏娇啼宛转，红娘拥之而去。张生辨色而兴，自疑于心曰：“岂其梦耶？”所可明者，妆在臂，香在衣，泪光荧荧然，犹莹于茵席而已。（唐元稹《莺莺传》）

又

四面垂杨十里荷，问云何处最花多？画楼南畔夕阳过。

天气乍凉人寂寞，光阴须得酒消磨。且来花里听笙歌。

又彭门送梁左藏

怪见眉间一点黄，诏书催发羽书忙。从教娇泪洗红妆。

上殿云霄生羽翼，论兵齿颊带风霜。归来衫袖有天香。

又送梅庭老赴上党学官

门外东风雪洒裾，山头回首望三吴。不应弹铗为无鱼。

上党从来天下脊，先生元是古之儒。时平不用鲁连书。

◎弹铗：注见卷二《满庭芳》“归去来兮”。

◎燕将攻下聊城，聊城人或谗之燕，燕将惧诛，因保守聊城，不敢归。齐田单攻聊城，岁馀，士卒多死而聊城不下。鲁连乃为书，约之矢以射城中，遗燕将。（《史记·鲁仲连传》）

又端午

轻汗微微透碧纨，明朝端午浴芳兰。流香涨腻满晴川。

彩线轻缠红玉臂，小符斜挂绿云鬟。佳人相见一千年。

◎浴兰：注见卷一《少年游》“玉肌铅粉傲秋霜”。

◎五月五日，以五彩丝系臂，名之曰长命缕也。（汉应邵《风俗通》）

◎或问辟五兵之道，答以五月五日，作赤灵符着心前。（《抱朴子·内篇·杂应》）

又

徐邈能中酒圣贤，刘伶席地幕青天。潘郎白璧为谁连？

无可奈何新白发，不如归去旧青山。恨无人借买山钱。

◎（徐）邈字景山，燕国蓟人。魏国初建，为尚书郎。时科禁酒，而邈私饮，至于沉醉。校事赵达问以曹事，邈曰：“中圣人。”达白之太祖，太祖甚怒。度辽将军鲜于辅进曰：“平日醉客，谓酒清者为圣人，浊者为贤人。邈性修慎，偶醉言耳。”竟坐得免刑。文帝践阼，历官至中郎将，所在著称。车驾幸许昌，问邈曰：“颇复中圣人不？”邈对曰：“昔子反毙于谷阳，御叔罚于饮酒。臣嗜同二子，不能自惩，时复中之。然宿瘤以丑见传，而臣以醉见识。”帝大笑，顾左右曰：名不虚立。迁抚军大将军军师。（《三国志·魏志·徐邈传》）

◎幕天席地，纵意所如。（三国魏刘伶《酒德颂》）

◎（夏侯）湛幼有盛才，文章宏富，善构新词，而美容观。与潘岳友善，每行止同舆接茵，京都谓之连璧。（《晋书·夏侯湛传》）

◎支公（遁）因人就深公买卬山，深公曰：“未闻巢、由买山而隐。”（《世说新语·排调》）

又

倾盖相逢胜白头，故山空复梦松楸。此心安处是菟裘。

卖剑买牛吾欲老，乞浆得酒更何求。愿为同社宴春秋。

◎（龚）遂为渤海太守，民有带持刀剑者，使卖剑买牛，卖刀买犊。曰：“何为带牛佩犊？”（《汉书·龚遂传》）

◎愿为同社人，鸡豚燕春秋。（唐韩愈《南溪始泛三首》）

又

炙手无人傍屋头，萧萧晚雨脱梧楸。谁怜季子敝貂裘。

顾我已无当世望，似君须向古人求。岁寒松柏肯惊秋。

◎苏秦始将连横说秦王，书十上而说不行，黑貂之裘敝，黄金百觔尽。（《战国策·秦策》）

◎（王）衍字夷甫，幼而俊悟。武帝闻其名，问王戎曰：“夷甫当世谁比？”戎曰：“未见其比，当从古人中求耳。”（《晋书·王衍传》）

◎岁寒然后知松柏之后凋也。（《论语·子罕》）

又

画隼横江喜再游，老鱼跳槛识清讴。流年未肯付东流。

黄菊篱边无怅望，白云乡里有温柔。挽回霜鬓莫教休。

◎昔伯牙鼓琴，而渊鱼出听。（《韩诗外传》）

◎陶潜九日无酒，乃于宅篱边菊丛中，摘菊盈把而坐。怅望久之，见白衣人至，乃太守王弘送酒使也。即便就酌，醉而后归。（《续晋阳秋》）

又

入袂轻风不破尘，玉簪犀璧醉佳辰。一番红粉为谁新？

团扇不堪题往事，柳丝那解系行人。酒阑滋味似残春。

又

风卷珠帘自上钩，萧萧乱叶报新秋。独携纤手上高楼。

缺月向人舒窈窕，三星当户照绸缪。香生雾縠见纤柔。

◎月出皎兮，佼人僚兮。舒窈纠兮，劳心悄兮。（《诗经·陈风·月出》。毛传：窕纠，舒之姿也。）

◎绸缪束楚，三星在户。今夕何夕，见此粲者。（《诗经·唐风·绸缪》）

又

玄真子《渔父》词极清丽，恨其曲度不传，故加数语，令以《浣溪沙》歌之。

西塞山边白鹭飞，散花洲外片帆微。桃花流水鳜鱼肥。

自庇一身青箬笠，相随到处绿蓑衣。斜风细雨不须归。

◎志和居江湖，自称烟波钓叟。著《玄真子》，亦以自号。（《新唐书·张志和传》）

◎西塞山边白鹭飞，桃花流水鳜鱼肥。青箬笠，绿蓑衣，斜风细雨不须归。（唐张志和《渔父》）

又方响

花满银塘水漫流，犀槌玉板奏《凉州》。顺风环佩过秦楼。

远汉碧云轻漠漠，今宵人在鹊桥头。一声敲彻绛河秋。

◎木有拍板方响，以体金应石，而备八音。（《新唐书·礼乐志》）

◎有宫人沈阿翘，为上舞《河满子》，调声风态，率皆宛畅。曲罢，上问其所从来，曰：“妾本吴元济妓女。”俄遂进白玉方响，云本吴元济所与也，光明皎洁，可照十数步。言其犀槌即响犀也，凡物有声，乃响应其中焉。（唐苏鹗《杜阳杂编》）

◎绛河：即银河。

又

几共查梨到雪霜，一经题品便生光。木奴何处避雌黄。

北客有来初未识，南金无价喜新尝。含滋嚼句齿牙香。

◎李衡作宅于武陵龙阳汜洲上，种橘千株，勅其子曰：“吾有千头木奴，不责汝衣食。岁上一匹绢，可以不贫矣。”（晋习凿齿《襄阳耆旧传》）

◎柑一名木奴。（《本草》）

◎王衍能言，于意有不安者辄更易之，时号“口中雌黄”。（《晋阳秋》）

◎南金：南方出产的铜。后亦借指贵重之物。

又

山色横侵蘸晕霞，湘川风静吐寒花。远林屋散尚啼鸦。

梦到故园多少路，酒醒南望隔天涯。月明千里照平沙。

又

晚菊花前敛翠蛾，挼花传酒缓声歌。柳枝团扇别离多。

拥髻凄凉论旧事，曾随织女度银梭。当年今夕奈愁何。

◎伶玄买妾樊通德，谈道赵飞燕姊妹事，以手拥髻，凄然泣下。（《拾遗记》）

◎晖晖朱颜酡，纷纷织女梭。（南朝鲍照《代堂上歌行》）

又

风压轻云贴水飞，乍晴池馆燕争泥。沈郎多病不胜衣。

沙上不闻鸿雁信，竹间时有鹧鸪啼。此情惟有落花知。

南歌子

日薄花房绽，风和麦浪轻。夜来微雨洗郊坰，正是一年春好近清明。

已改煎茶火，犹调入粥饧。使君高会有馀清，此乐无声无味最难名。

又

师唱谁家曲，宗风嗣阿谁？借君拍板与门槌，我也逢场作戏莫相疑。

溪女方偷眼，山僧莫皱眉。却愁弥勒下生迟，不见老婆三五少年时。

◎关南道吾和尚，因见巫师乐神，打鼓作舞，云：“还识神也。”师于此大悟。后往德山，申其悟旨。德山乃印可。师往后每至升座时，着绯衣，执木简作礼。僧问：“师唱谁家曲，宗风嗣阿谁？”师云：“打动关南鼓，唱起德山歌。”问：“如何是和尚家风？”师云：“禅床作女人。”拜云：“谢子远来，无可相待。”（《传灯录》）

《浣溪沙》（风压轻云贴水飞）词意图

◎梁武帝请志公和尚讲经，志公对曰：“自有大士，见在渔行，善能讲唱。”帝乃召大士入内，问曰：“用何高座？”大士对曰：“不用高座，只用拍板一具。”大士得板，遂乃唱经，并四十九颂，唱毕而去。大士乃傅大士也。（南朝傅大士《颂金刚经序》）

◎武帝尝一夕焚章而召诸法师斋，人莫有知之者。大士诘朝即手持一铁槌，径往以叩梁之端门，而先赴召。时若娄约法师者犹或后至，若云先法师等，终不知所召矣。（南朝傅大士《颂金刚经序》）

◎唐薛逢尝策羸以赴朝，值新进士榜下缀行，导曰：“回避新郎君。”逢冁然，即遣一介语之曰：“报道莫贫相，阿婆三五少年时，也曾东涂西抹来。”（《摭言集》）

又

紫陌寻春去，红尘拂面来。无人不道看花回，惟见石榴新蕊一枝开。

冰簟堆云髻，金尊滟玉醅。绿阴青子莫相催，留取红巾千点照池台。

又

笑怕蔷薇罥，行忧宝瑟僵。美人依约在西厢，只恐暗中迷路认馀香。

午夜风翻幔，三更月到床。簟纹如水玉肌凉，何物与侬归去有残妆。

◎江南地本无棘，或固墙隙，但植蔷薇枝而已。白乐天《蔷薇》诗：“留妓罥罗裳。”蔷薇罥乃隋炀帝宫中事，备见《南部烟花记》。（唐段成式《酉阳杂俎》）

◎莽何罗谋为逆，褏白刃从东箱上，见（金）日磾，色变，走趋卧内，欲入，行触宝瑟，僵。日磾得抱何罗，因传曰：“莽何罗反！”上惊起，左右拔刃欲格之。上恐并中日磾，止勿格。日磾捽胡投何罗殿下，得禽缚之。穷治，皆伏辜。（《汉书·金日磾传》）

又

寸恨谁云短，绵绵岂易裁。半年眉绿未曾开，明月好风闲处是人猜。

春雨消残冻，温风到冷灰。尊前一曲为谁回，留取曲中一拍待君来。

又楚守周豫出舞鬟

绀绾双蟠髻，云攲小偃巾。轻盈红脸小腰身，叠鼓忽催花拍斗精神。

空阔轻红歇，风和约柳春。蓬山才调更清新，胜似缠头千锦共藏珍。

又

琥珀装腰佩，龙香入领巾。只应飞燕是前身，共看剥葱纤手舞凝神。

柳絮风前转，梅花雪里春。鸳鸯翡翠两争新，但得周郎一顾胜珠珍。

◎双眸剪秋水，十指剥春葱。（唐白居易《筝》）

◎（周）瑜字公瑾，少精意于音乐，虽三爵之后，其有缺误，瑜必知之，知之必顾。人曰：“曲有误，周郎顾。”（《三国志·吴志·周瑜传》）

又

云鬓裁新绿，霞衣曳晓红。待歌凝立翠筵中，一朵彩云何事下巫峰。

趁拍鸾飞镜，回身燕漾空。莫翻红袖过帘栊，怕被杨花勾引嫁东风。

又

见说东园好，能消北客愁。虽非吾土且登楼，行尽江南南岸此淹留。

短日明枫缬，清霜暗菊球。流年回首付东流，凭仗挽回潘鬓莫教秋。

◎余春秋三十有二，始见二毛。（晋潘岳《秋兴赋序》）

江城子

银涛无际卷蓬瀛。落霞明，暮云平。曾见青鸾，紫凤下层城。二十五弦弹不尽，空感慨，惜离情。

苍梧烟水断归程。卷霓旌，为谁迎？空有千行，流泪寄幽贞。舞罢鱼龙云海晚，千古恨，入江声。

◎泰帝使素女鼓五十弦瑟，悲，帝禁不止，故破其瑟为二十五弦。（《汉书·郊祀志》）

◎舜南巡，崩于苍梧之野。（《史记·五帝纪》）

又

墨云拖雨过西楼。水东流，晚烟收。柳外残阳，回照动帘钩。今夜巫山真个好，花未落，酒新篘。

美人微笑转星眸。月华羞，捧金瓯。歌扇萦风，吹散一春愁。试问江南诸伴侣，谁似我，醉扬州。

又

腻红匀脸衬檀唇。晚妆新，暗伤春。手捻花枝，谁会两眉颦。连理带头双□□，留待与，个中人。

淡烟笼月绣帘阴。画堂深，夜沉沉。谁道□□□系得人心。一自绿窗偷见后，便憔悴，到如今。

蝶恋花

花褪残红青杏小。燕子飞时，绿水人家绕。枝上柳绵吹又少，天涯何处无芳草。

墙里秋千墙外道。墙外行人，墙里佳人笑。笑渐不闻声渐悄，多情却被无情恼。

◆“枝上柳绵”，恐屯田缘情绮靡，未必能过。孰谓坡但解作“大江东去”耶？髯直是轶伦绝群。（清王士禛《花草蒙拾》）

◆东坡《蝶恋花》词云云。东坡渡海，惟朝云王氏随行，日诵“枝上柳绵”二句，为之流泪。病极，犹不释口。东坡作《西江月》悼之。（宋惠洪《冷斋夜话》）

◆子瞻在惠州，与朝云闲坐，时青女初至，落木萧萧，凄然有悲秋之意，命朝云把大白，唱“花褪残红”。朝云歌喉将啭，泪满衣襟。子瞻诘其故，答曰：“奴所不能歌，是‘枝上柳绵吹又少，天涯何处无芳草’也。”子瞻翻然大笑曰：“是吾政悲秋，而汝又伤春矣。”遂罢。朝云不久抱疾而亡，子瞻终身不复听此词。（《林下词谈》）

《蝶恋花》（花褪残红青杏小）词意图

又代人赠别

一颗樱桃樊素口。不要黄金，只要人长久。学画鸦儿犹未就，眉间已作伤春皱。

扑蝶西园随伴走。花落花开，渐解相思瘦。破镜重来人在否，章台折尽青青柳。

◎韩翃有宠姬柳氏，从辟淄青置之都下。数岁，寄诗曰：“章台柳，章台柳，昔日青青今在否。纵使长条似旧垂，也应攀折他人手。”柳答曰：“杨柳枝，芳菲节，可恨年年赠离别。一叶随风忽报秋，纵使君来岂堪折。”（《全唐诗话》）

又

春事阑珊芳草歇。客里风光，又过清明节。小院黄昏人忆别，落红处处闻啼鴂。

咫尺江山分楚越。目断魂销，应是音尘绝。梦破五更心欲折，角声吹落梅花月。

◆东坡词“春事阑珊芳草歇”，升庵《词品》引唐刘瑶诗“瑶草歇芳心耿耿”，《传奇》女郎玉贞诗“燕折莺离芳草歇”，谓是坡词出处。不知谢灵运有“芳草亦未歇”句也。（况周颐《香海棠馆词话》）

◆“春事阑珊芳草歇”一首，凡六十字，字字惊心动魄。“只为一声《河满子》，下泉须吊孟才人”，恐无此魂消也。（清王士禛《花草蒙拾》）

《蝶恋花》（春事阑珊芳草歇）词意图

又

同安君生日放鱼，取《金光明经》救鱼事。

泛泛东风初破五。江柳微黄，万万千千缕。佳气郁葱来绣户，当年江上生奇女。

一盏寿觞谁与举。三个明珠，膝上王文度。放尽穷鳞看圉圉，天公为下曼陀雨。

◎尔时流水长者子至大王所，作如是言：“我为大王国土人民，治种种病。渐渐游行，至彼空泽，见有一池，其水枯涸，有十千鱼为日所曝，今日困厄，将死不久。惟愿大王借二十大象，令得负水，济彼鱼命，如我与诸病人寿命。”（《金光明经》）

◎望气者至南阳，曰：“气佳哉，郁郁葱葱。”（《后汉书·光武帝纪》）

◎（陆卬）少善属文，甚为河间邢邵所赏。邵又与卬父子彰交游，尝谓子彰曰：“吾以卿老蚌，遂出明珠。”（《北齐书·陆卬传》）

◎始舍之，圉圉焉，少则洋洋焉，悠然而逝。（《孟子·万章上》）

又

记得画屏初会遇。好梦惊回，望断高唐路。燕子双飞来又去，纱窗几度春光暮。

那日绣帘相见处。低眼佯行，笑整香云缕。敛尽春山羞不语，人前深意难轻诉。

又

昨夜秋风来万里。月上屏帏，冷透人衣袂。有客抱衾愁不寐，那堪玉漏长如岁。

羁舍留连归计未。梦断魂消，一枕相思泪。衣带渐宽无别意，新书报我添憔悴。

又

玉枕冰寒消暑气。碧簟纱厨，向午朦胧睡。莺舌惺忪如会意，无端画扇惊飞起。

雨后初凉生水际。人面桃花，的的遥相似。眼看红芳犹抱蕊，丛中已结新莲子。

◎去年今日此门中，人面桃花相映红。人面不知何处去，桃花依旧笑春风。（唐崔护《题都城南庄》）

又

雨霰疏疏经泼火。巷陌秋千，犹未清明过。杏子梢头香蕾破，淡红褪白胭脂涴。苦被多情相折挫。病绪厌厌，浑似年时个。绕遍回廊还独坐，月笼云暗重门锁。

又

蝶懒莺慵春过半。花落狂风，小院残红满。午醉未醒红日晚，黄昏帘幕无人卷。

云鬓鬅松眉黛浅。总是愁媒，欲诉谁消遣。未信此情难系绊，杨花犹有东风管。

◎鬅松，发乱貌。（《广韵》）

减字木兰花

云鬟倾倒，醉倚阑干风月好。凭仗相扶，误入仙家碧玉壶。

连天衰草，下走湖南西去道。一舸姑苏，便逐鸱夷去得无。

又西湖食荔支

闽溪珍献，过海云帆来似箭。玉坐金盘，不贡奇葩四百年。

轻红酽白，雅称佳人纤手擘。骨细肌香，恰是当年十八娘。

◎先帝贵妃今寂寞，荔枝还复入长安。炎方每续朱樱献，玉座应悲白露漙。（唐杜甫《解闷》）

◎轻红擘荔枝。（唐杜甫《宴戎州杨使君东楼》）

◎十八娘荔枝，色深红而细长，时人以少女比之。俚传闽王王氏有女第十八娘，好噉此品，因而得名。其冢在城东报国院，冢旁今犹有此树云。（《荔枝谱》）

又送赵令晦之

春光亭下，流水如今何在也。岁月如梭，白首相看拟奈何。

故人重见，世事年来千万变。官况阑珊，惭愧青松守岁寒。

◎当时楼下水，今日知何处？（唐杜牧《题安州浮云寺楼寄湖州张郎中》）

又

晓来风细，不会鹊声来报喜。却羡寒梅，先觉春风一夜来。

香笺一纸，写尽回纹机上意。欲卷重开，读遍千回与万回。

◎浪传乌鹊喜。（唐杜甫《得舍弟消息》）

◎窦滔妻苏氏，始平人也。名蕙，字若兰，善属文。滔，苻坚时为秦州刺史，被徙流沙。苏氏思之，织锦为回文《璇玑图》诗以赠滔。宛转循环以读之，词甚凄惋，凡八百四十字。（《晋书·列女传》）

又

天台旧路，应恨刘郎来又去。别酒频倾，忍听《阳关》第四声。

刘郎未老，怀恋仙乡重得到。只恐因循，不见而今劝酒人。

又

琵琶绝艺，年纪都来十一二。拨弄幺弦，未解将心指下传。

主人瞋小，欲向春风先醉倒。已属君家，且更从容等待他。

又雪

云容皓白，破晓玉英纷似织。风力无端，欲学杨花更耐寒。

相如未老，梁苑犹能陪俊少。莫惹闲愁，且折江梅上小楼。

◎雪花白英，谓之玉英。（《韩诗外传》）

◎岁将暮，时既昏，寒风积，愁云繁。梁王不悦，游于兔园。乃置旨酒，命宾友，召邹氏，延枚叟。相如末至，居客之右。俄而微霰零，密雪下，王乃歌北风于《卫诗》，咏南山于《周雅》。授简于司马大夫曰：抽子秘思，骋子妍辞，侔色揣称，为寡人赋之。（南朝谢惠连《雪赋》）

又

玉房金蕊，宜在玉人纤手里。淡月朦胧，更有微微弄袖风。

温香熟美，醉慢云鬟垂两耳。多谢春工，不是花红是玉红。

◎牡丹芳，牡丹芳，黄金蕊绽红玉房。（唐白居易《牡丹芳》）

又以大琉璃杯劝王仲翁

海南奇宝，铸出团团如栲栳。曾到昆仑，乞得山头玉女盆。

绛州王老，百岁痴顽推不倒。海口如门，一派黄流已电奔。

◎王公与朝士共饮酒，举琉璃碗谓伯仁曰：“此碗腹殊空，为之宝器何耶？”答曰：“此碗英英，诚为清彻，所以可贵耳。”（《世说新语·排调》）

◎玉女庙前有五石臼，号曰玉女洗头盆。（《集仙录》）

又琴

神闲意定，万籁收声天地静。玉指冰弦，未动宫商意已传。

悲风流水，写出寥寥千古意。归去无眠，一夜馀音在耳边。

◎万籁此俱寂，惟闻钟磬音。（唐常建《破山寺后禅院》）

又

银筝旋品，不用缠头千尺锦。妙思如泉，一洗闲愁十五年。

为公少止，起舞属公《公莫》起。风里银山，摆撼鱼龙我自闲。

◎《公莫舞》，今之巾舞也。相传云项庄剑舞，项伯以袖隔之，使不得害汉高祖，且语项庄云：“公莫。”古人相呼曰公，言公莫害汉王也。（《晋书·乐志》）

又

莺初解语，最是一年春好处。微雨如酥，草色遥看近却无。

休辞醉倒，花不看开人易老。莫待春回，颠倒红英间绿苔。

◎天街小雨润如酥，草色遥看近却无。最是一年春好处，绝胜花柳满皇都。（唐韩愈《早春呈水部张十八员外》）

又

江南游女，问我何年归得去。雨细风微，两足如霜挽纻衣。

江亭夜语，喜见京华新样舞。莲步轻飞，迁客今朝始是归。

行香子茶词

绮席才终，欢意犹浓。酒阑时、高兴无穷。共夸君赐，初拆臣封。看分香饼，黄金缕，密云龙。

斗赢一水，功敌千钟。觉凉生、两腋清风。暂留红袖，少却纱笼。放笙歌散，庭馆静，略从容。

◎贡茶凡十品，曰龙茶、凤茶、京挺、的乳、石乳、白乳、头金、蜡面、头骨、次骨。龙茶以贡乘舆，及赐执政亲王长主。馀皇族、学士、将帅，皆得凤茶。（宋杨大年《谈苑》）

◎建安人斗茶，试以水痕先者为负，耐久者为胜。故较胜负之说，曰相去一水两水。（宋蔡襄《茶录》）

◆东坡有二韵事，见于《行香子》。秦、黄、张、晁为苏门四学士，每来必命取密云龙供茶，家人以此记之。廖明略晚登东坡之门，公大奇之。一日，又命取密云龙，家人谓是四学士，窥之，则廖明略也。坡为赋《行香子》一阕。又尝约刘器之参玉版和尚，至帘泉寺，烧笋而食。刘问之，东坡指笋曰：“此玉版僧最善说法，使人得禅悦味。”遂有“曲生禅，玉版局，一时参”之句，亦《行香子》也。（清冯金伯《词苑萃编》）

又

三入承明，四至九卿，问儒生、何辱何荣？金张七叶，纨绮貂缨。无汗马事，不献赋，不明经。

成都卜肆，寂寞君平。郑子真、严谷躬耕。寒灰炙手，人重人轻。除竺乾学，得无念，得无名。

◎问我何功德，三入承明庐。（三国魏应璩《百一诗》）

◎（汲）黯姊子司马安文深巧善宦，四至九卿。（《汉书·汲黯传》）

◎金张藉旧业，七叶珥汉貂。（晋左思《咏史八首》）

◎谷口有郑子真，蜀有严君平，皆修身自保，非其服弗服，非其食弗食。成帝时，大将军王凤以礼聘子真，子真遂不诎而终。君平卜筮于成都市，以为卜筮者贱业，而可以惠众人。有邪恶非正之问，则依蓍龟为言利害，与人子言依于孝，与人弟言依于顺，与人臣言依于忠，各因势导之以善。从吾言者已过半矣。裁日阅数人，得百钱，足以自养，则闭肆下帘而授《老子》，遂以其业终。及扬雄著书，称此二人，其论曰：谷口郑子真，不诎其志，耕于岩石之下，名震于京师，岂其卿，岂其卿！蜀严湛冥，不作苟见，不治苟得，久幽而不改其操，虽随和何以加诸。（《汉书·王贡传序》）

◎炙手可热势绝伦。（唐杜甫《丽人行》）

◎唐崔铉，宣宗时为宰相，所善者郑鲁、杨绍复、段瓌、薛蒙，颇参议论，时语曰：“郑杨段薛，炙手可热。欲得命通，鲁绍瓌蒙。”帝闻之，题于扆。（宋傅干《注坡词》）

◎安国坐法抵罪，蒙狱吏田甲辱安国，安国曰：“死灰独不复然乎？”田甲曰：“然即溺之。”（《史记·韩长孺列传》）

◎竺乾：古印度的别称。

◎无念无名：佛教以灭五欲，故无念；以存四谛，故无名。

又

清夜无尘，月色如银。酒斟时、须满十分。浮名浮利，虚苦劳神。叹隙中驹，石中火，梦中身。

虽抱文章，开口谁亲。且陶陶、乐尽天真。几时归去，作个闲人。对一张琴，一壶酒，一溪云。

◎人生天地间，如白驹之过隙，忽然而已。（《庄子·知北游》）

◎石火无烟光，还如世中人。（唐李白《拟古十二首》）

◎无思无虑，其乐陶陶。（晋刘伶《酒德颂》）

又病起小集

昨夜霜风，先入梧桐。浑无处、回避衰容。问公何事，不语书空。但一回醉，一回病，一回慵。

朝来庭下，飞英如霰。似无言、有意催侬。都将万事，付与千钟。任酒花白，眼花乱，烛花红。

◎霜风侵梧桐，众叶着树干。（唐韩愈《秋怀》）

◎（殷）浩被黜放，口无怨言，但终日书空，作“咄咄怪事”四字而已。（《晋书·殷浩传》）

◎破除万事无过酒。（唐韩愈《赠郑兵曹》）

点绛唇

闲倚胡床，庾公楼外峰千朵。与谁同坐，明月清风我。

别乘一来，有唱应须和。还知么，自从添个，风月平分破。

◎（庾）亮在武昌，诸佐吏乘秋夜往，共登南楼。俄而亮至，便据胡床，谈咏竟日。（《晋书·庾亮传》）

又

红杏飘香，柳含烟翠拖金缕。水边朱户，门掩黄昏雨。

烛影摇风，一枕伤春绪。归不去，凤楼何处，芳草迷归路。

又

醉漾轻舟，信流引到花深处。尘缘相误，无计花间住。

烟水茫茫，千里斜阳暮。山无数，乱红如雨，不记来时路。

◎醉漾轻丝信慢流。（宋郑獬《渔父》）

◎汉明帝永平五年，剡县刘晨、阮肇共入天台山取谷皮，迷不得返。经十三日，粮食乏尽，饥馁殆死。遥望山上，有一桃树，大有子实；而绝岩邃涧，永无登路。攀援藤葛，乃得至上。各啖数枚，而饥止体充。复下山，持杯取水，欲盥漱。见芜菁叶从山腹流出，甚鲜新，复一杯流出，有胡麻饭糁，相谓曰：“此知去人径不远。”便共没水，逆流二三里，得度山，出一大溪，溪边有二女子，姿质妙绝，见二人持杯出，便笑曰：“刘、阮二郎，捉向所失流杯来。”晨、肇既不识之，缘二女便呼其姓，如似有旧，乃相见忻喜。问：“来何晚邪？”因邀还家。其家筒瓦屋。南壁及东壁下各有一大床，皆施绛罗帐，帐角悬铃，金银交错，床头各有十侍婢，敕云：“刘、阮二郎，经涉山岨，向虽得琼实，犹尚虚弊，可速作食。”食胡麻饭、山羊脯、牛肉，甚甘美。食毕行酒，有一群女来，各持五三桃子，笑而言：“贺汝婿来。”酒酣作乐，刘、阮忻怖交并。至暮，令各就一帐宿，女往就之，言声清婉，令人忘忧。十日后欲求还去，女云：“君已来是，宿福所牵，何复欲还邪？”遂停半年。气候草木是春时，百鸟啼鸣，更怀悲思，求归甚苦。女曰：“罪牵君，当可如何？”遂呼前来女子，有三四十人，集会奏乐，共送刘、阮，指示还路。既出，亲旧零落，邑屋改异，无复相识。问讯得七世孙，传闻上世入山，迷不得归。至晋太元八年，忽复去，不知何所。（南朝刘义庆《幽明录》）

又

月转乌啼，画堂宫徵生离恨。美人愁闷，不管罗衣褪。

清泪斑斑，挥断柔肠寸。瞋人问，背灯偷揾，拭尽残妆粉。

皂罗特髻

采菱拾翠，算似此佳名，阿谁消得。采菱拾翠，称使君知客。千金买、采菱拾翠，更罗裙、满把珍珠结。采菱拾翠，正髻鬟初合。

真个采菱拾翠，但深怜轻拍。一双子、采菱拾翠，绣衾下、抱着俱香滑。采菱拾翠，待到京寻觅。

虞美人

定场贺老今何在，几度新声改。怨声坐使旧声阑，俗耳只知繁手不须弹。

断弦试问谁能晓，七岁文姬小。试教弹作辊雷声，应有开元遗老泪纵横。

◎贺老即贺怀智，开元时乐工也。（唐郑处诲《明皇杂录》）

◎飞燕祖马大力，工理乐器。事江都王，为协律舍人。父万金，不肯传家业，偏习乐声。亡章曲，任为繁手哀声，自号凡靡之乐，闻者莫不心动焉。（《赵飞燕外传》）

◎（蔡）琰（字文姬）六岁，父邕夜鼓琴，弦绝，琰闻曰：“第二弦。”邕故断一弦，问之，曰：“第四弦。”（《蔡琰别传》）

◎开元中，有贺怀智善琵琶，用鹍鸡筋为弦，铁为捍拨。辊雷，其声如之也。（《杨妃外传》）

又

落花已作风前舞，又送黄昏雨。晓来庭院半残红，惟有游丝千丈袅晴空。

殷勤花下重携手，更尽杯中酒。美人不用敛歌眉，我亦多情无奈酒阑时。

又

冰肌自是生来瘦，那更分飞后。日长帘幕望黄昏，及至黄昏时候转消魂。

君还知道相思苦，怎忍抛奴去？不辞迢递过关山，只恐别郎容易见郎难。

又

深深庭院清明过，桃李初红破。柳丝搭在玉阑干，帘外潇潇微雨做轻寒。

晚晴台榭增明媚，已拚花前醉。更阑人静月侵廊，独自行来行去好思量。

又

持杯遥劝天边月，愿月圆无缺。持杯更复劝花枝，且愿花枝长在莫离披。

持杯月下花前醉，休问荣枯事。此欢能有几人知，对酒逢花不饮待何时。

如梦令

为向东坡传语，人在玉堂深处。别后有谁来，雪压小桥无路。归去，归去，江上一犁春雨。

又

手种堂前桃李，无限绿阴青子。帘外百舌儿，惊起五更春睡。居士，居士，莫忘小桥流水。

又题淮山楼

城上层楼叠巘，城下清淮古汴。举手揖吴云，人与暮天俱远。魂断，魂断，后夜松江月满。

阮郎归

绿槐高柳咽新蝉，熏风初入弦。碧纱窗下水沉烟，棋声惊昼眠。

微雨过，小荷翻，榴花开欲然。玉盆纤手弄清泉，琼珠碎却圆。

◎寒蝉鸣高柳。（晋陆机《拟明月何皎皎》）

◎棹拂荷珠碎却圆。（唐杜甫《宇文晁尚书之甥崔彧司业之孙尚书之子重泛郑监审前湖》）

又梅花

暗香浮动月黄昏，堂前一树春。东风何事入西邻，儿家常闭门。

雪肌冷，玉容真，香腮粉未匀。折花欲寄岭头人，江南日暮春。

◎疏影横斜水清浅，暗香浮动月黄昏。（宋林逋《山园小梅》）

◎白玉堂前一树梅，今朝忽见数枝开。儿家门户重重闭，春色因何得入来？（唐薛维翰《春女苑》）

◎陆凯与范晔相善，自江南寄梅花一枝诣长安与晔，赠诗曰：“折花逢驿使，寄与陇头人。江南无所有，聊寄一枝春。”（《开州记》）

◎汀洲采白蘋，日暮江南春。（南朝柳恽《江南曲》）

《阮郎归》（绿槐高柳咽新蝉）词意图

诉衷情

海棠珠缀一重重，清晓近帘栊。胭脂谁与匀淡，偏向脸边浓。

看叶嫩，惜花红，意无穷。如花似叶，岁岁年年，共占春风。

◎年年岁岁花相似，岁岁年年人不同。（唐刘希夷《代悲白头翁》）

又

小莲初上琵琶弦，弹破碧云天。分明绣阁幽恨，都向曲中传。

肤莹玉，鬓梳蝉，绮窗前。素娥今夜，故故随人，似斗婵娟。

◎千载琵琶作胡语，分明怨恨曲中论。（唐杜甫《咏怀古迹》）

◎魏文帝宫人慕琼树始制为蝉鬓，望之缥缈如蝉翼，故号为蝉鬓。（《古今注》）

谒金门

秋帷里，长漏伴人无寐。低玉枕凉轻绣被，一番秋气味。

晓色又侵窗纸，窗外鸡声初起。声断几声还到耳，已明声未已。

◎纸窗明觉晓。（唐白居易《晓寝》）

又

秋池阁，风傍晓庭帘幕。霜叶未衰吹未落，半惊鸦喜鹊。

自笑浮名情薄，似与世人疏略。一片懒心双懒脚，好教闲处着。

◎霜落江始寒，枫叶绿未脱。（唐李白《江上寄元六林宗》）

又

今夜雨，断送一年残暑。坐听潮声来别浦，月明何处去？

孤负金尊绿醑，来岁今宵圆否？酒醒梦回愁几许，夜阑还独语。

好事近

烟外倚危楼，初见远灯明灭。却跨玉虹归去，看洞天星月。

当时张范风流在，况一尊浮雪。莫问世间何事，与剑头微吷。

◎（范）式与汝南张劭为友，式曰：“后二年，当过拜尊亲，视孺子焉。”至期，劭白母，请杀鸡为黍待之。母曰：“二年之别，千里约言，尔何相信之审耶？”至日，果至。（《后汉书·范式传》）

◎吹剑者，吷而已矣。（《庄子·则阳篇》）

天仙子

走马探花花发未，人与化工俱不易。千回来绕百回看，蜂作婢，莺为使，谷雨清明空屈指。

白发卢郎情未已，一夜剪刀收玉蕊。尊前还对断肠红，人有泪，花无意，明日酒醒应满地。

◎不恨卢郎年纪大，不恨卢郎官职卑。自恨妾身生太晚，不见卢郎年少时。（唐崔氏《述怀》）

翻香令

金炉犹暖麝煤残，惜香更把宝钗翻。重闻处，馀熏在，这一番、气味胜从前。

背人偷盖小蓬山，更将沉水暗同然。且图得，氤氲久，为情深、嫌怕断头烟。

桃源忆故人

华胥梦断人何处，听得莺啼红树。几点蔷薇香雨，寂莫闲庭户。

暖风不解留花住，片片着人无数。楼上望春归去，芳草迷归路。

◎黄帝昼寝，而梦游于华胥氏之国。既寤，怡然自得，曰：“今知至道不可以情求矣。”（《列子·黄帝》）

调笑令效韦应物体

渔父，渔父，江上微风细雨。青蓑黄蒻裳衣，红酒白鱼暮归。归暮，归暮，长笛一声何处？

又

归雁，归雁，饮啄江南南岸。将飞却下盘桓，塞外春来苦寒。寒苦，寒苦，藻荇欲生且住。

◎韦应物《调笑令》：“胡马，胡马，远放燕支山下。跑沙跑雪独嘶，东望西望路迷。迷路，迷路，边草无穷日暮。”“河汉，河汉，晓挂秋城漫漫。愁人起望相思，塞北江南别离。离别，离别，河汉虽同路绝。”

荷花媚

霞苞电荷碧，天然地、别是风流标格。重重青盖下。千娇照水，好红红白白。

每怅望、明月清风夜，甚低迷不语，夭邪无力。终须放、船儿去，清香深处住，看伊颜色。

占春芳

红杏了，夭桃尽，独自占春芳。不比人间兰麝，自然透骨生香。

对酒莫相忘，似佳人兼合明光。只忧长笛吹花落，除是宁王。

◎桃之夭夭，灼灼其华。（《诗经·周南·桃夭》）

◎明皇好羯鼓，而宁王善吹笛，达官大臣慕之，皆喜言音律。（《新唐书·礼乐志》）

一斛珠

洛城春晚，垂杨乱掩红楼半。小池轻浪纹如篆，烛下花前，曾醉离歌宴。

自惜风流云雨散，关山有限情无限。待君重见寻芳伴，为说相思，目断西楼燕。

意难忘

花拥鸳房，记驼肩髻小，约鬓眉长。轻身翻燕舞，低语啭莺簧。相见处，便难忘，肯亲度瑶觞？向夜阑、歌翻郢曲，带换韩香。

别来音信难将，似云收楚峡，雨散巫阳。相逢情有在，不语意难量。些个事，断人肠，怎禁得恓惶？待与伊、移根换叶，试又何妨。

◎蝶欲试飞犹护粉，莺初学啭尚羞簧。（唐皮日休《闻鲁望游颜家林园病中有寄》）

◎韩寿美姿貌，充女见而悦焉，潜通音好。时西域贡奇香，一着人则经月不歇，帝惟赐充，充女密盗以遗寿。（《晋书·贾充传》）

总评

赵令畤《侯鲭录》鲁直云，东坡居士曲，世所见者数百首，或谓于音律小不谐。居士词横放杰出，自是曲子缚不住者。

陈师道《后山诗话》退之以文为诗，子瞻以诗为词，如教坊雷大使之舞，虽极天下之工，要非本色。今代词手，惟秦七黄九尔，唐诸人不迨也。

又引《世语》苏明允不能诗，欧阳永叔不能赋。曾子固短于韵语，黄鲁直短于散语。苏子瞻词如诗，秦少游诗如词。

胡仔《苕溪渔隐丛话》前集引《王直方诗话》东坡尝以所作小词示无咎、文潜曰：“何如少游？”二人皆对云：“少游诗似小词，先生小词似诗。”

又引《遯斋闲览》苏子瞻尝自言平生有三不如人。谓着棋、饮酒、唱曲也。然三者亦何用如人？子瞻之词虽工，而多不入腔，正以不能唱曲耳。

又引《后山诗话》云晁无咎言：“眉山公之言短于情，盖不更此境也。”余谓不然，宋玉初不识神女，而能赋之，岂待更而知也。

又后集引《复斋漫录》引晁无咎《评本朝乐章》东坡词，人谓多不谐音律，然居士词横放杰出，自是曲中缚不住者。

又引李清照《论词》至晏元献、欧阳永叔、苏子瞻，学际天人，作为小歌词，直如酌蠡水于大海，然皆句读不葺之诗尔，又往往不协音律者。

又　《后山诗话》谓：“退之以文为诗，子瞻以诗为词，如教坊雷大使之舞，虽极天下之工，要非本色。”余为后山之言过矣，子瞻佳词最多，其间杰出者，如“大江东去，浪淘尽，千古风流人物”，赤壁词；“明月几时有，把酒问青天”，中秋词；“落日绣帘卷，庭下水连空”，快哉亭词；“乳燕飞华屋，悄无人，桐阴转午”，初夏词；“明月如霜，好风如水，清景无限”，夜登燕子楼词；“楚山修竹如云，异材秀出千林表”，咏笛词；“玉骨那愁瘴雾，冰肌自有仙风”，咏梅词；“东武城南新堤就，涟漪初溢”，宴流杯亭词；“冰肌玉骨，自清凉无汗”，夏夜词；“有情风万里卷潮来，无情送潮归”，别参寥词；“缺月挂疏桐，漏断人初静”，秋夜词；“霜降水痕收，浅碧鳞鳞露远洲”，九日词；凡此十馀词，皆绝去笔墨畦径间，直造古人不到处，真可使人一唱而三叹。若谓以诗为词，是大不然。子瞻自言，平生不善唱曲，故间有不入腔处，非尽如此。后山乃比之教坊雷大使之舞，是何每况愈下？盖其谬耳。

胡寅《题酒边词》词曲者，古乐府之末造也。……然文章豪放之士，鲜不寄意于此者，随亦自扫其迹，曰谑浪游戏而已也。唐人为之最工者。柳耆卿后出，掩众制而尽其妙，好之者以为不可复加。及眉山苏氏，一洗绮罗香泽之态，摆脱绸缪宛转之度，使人登高望远，举首高歌，而逸怀浩气超然乎尘垢之外。于是《花间》为皂隶，而柳氏为舆台矣。

朱弁《风月堂诗话》韩退之云：“馀事作诗人。”未可以为笃论也。东坡以词曲为诗之苗裔，其言良是。然今之长短句，比之古乐府歌词，虽云同出于诗，而祖风已扫地矣。

汤衡《张紫微雅词序》昔东坡见少游《上巳游金明池》诗，有“帘幕千家锦绣垂”之句，曰：“学士又入小石调矣。”世人不察，便谓其诗似词，不知坡之此言，盖有深意，夫镂玉雕琼，裁花剪叶，唐末词人，非不美也，然粉泽之工，反累正气。东坡虑其不幸而溺乎彼，故援而止之，惟恐不及。其后元祐诸公，嬉弄乐府，寓以诗人句法，无一毫浮靡之气，实自东坡发之也。

王灼《碧鸡漫志》长短句虽至本朝盛，而前人自立，与真情衰矣。东坡先生非心醉于音律者，偶尔作歌，指出向上一路，新天下耳目，弄笔者始知自振。今少年妄谓东坡移律诗作长短句，十有八九，不学柳耆卿，则学曹元宠，虽可笑，亦毋用笑也。

又　东坡先生以文章馀事作诗，溢而作词曲，高处出神入天，平处尚临镜笑春，不顾侪辈。或曰：“长短句中诗也。”为此论者，乃是遭柳永野狐涎之毒。诗与乐府同出，岂当分异？若从柳氏家法，正自不分异耳。晁无咎、黄鲁直皆学东坡，韵制得七八。黄晚年闲放于狭邪，故有少疏荡处。后来学东坡者，叶少蕴、蒲大受亦得六七，其才力比晁、黄差劣。苏在庭、石耆翁入东坡之门矣，短气跼步，不能进也。赵德麟、李方叔皆东坡客，其气味殊不近，赵婉而李俊，各有所长。

陆游《老学庵笔记》世言东坡不能歌，故所作乐府词多不协。晁以道云：绍圣初，与东坡别于汴上，东坡酒酣，自歌古《阳关》。则公非不能歌，但豪放，不喜裁剪以就声律耳。

孙奕《示儿编》子美以诗为文，退之以文为诗，苏子瞻词如诗，秦少游诗如词。

汪莘《方壶诗馀自叙》唐、宋以来词人多矣，其词主于淫，谓不淫非词也。余谓词何必淫，亦顾寓意何如尔。余于词，所爱喜者三人焉。盖至东坡而一变，其豪妙之气，隐隐然流出言外，天然绝世，不假振作。二变而为朱希真，多尘外之想，虽杂以微尘，而清气自不可没。三变而为辛稼轩，乃真写其胸中事，尤好称渊明。此词之三变也。

刘辰翁《辛稼轩词序》词至东坡，倾荡磊落，如诗如文，如天地奇观，岂与群儿雌声学语较工拙；然犹未至用经用史，牵雅颂入郑卫也。……嗟乎，以稼轩为坡公少子，岂不痛快灵杰可爱哉，而愁髻龋齿作折腰步者阉然笑之。

沈义父《乐府指迷》近世作词者，不晓音律，乃故为豪放不羁之语，遂借东坡、稼轩诸贤自诿。诸贤之词，固豪放矣，不豪放处，未尝不叶律也。如东坡之《哨遍》、杨花《水龙吟》，稼轩之《摸鱼儿》之类，则知诸贤非不能也。

王若虚《滹南诗话》晁无咎云：“眉山公之词短于情，盖不更此境耳。”陈后山曰：“宋玉不识巫山神女而能赋之，岂待更而后知。”是直以公为不及于情也。呜呼！风韵如东坡，而谓不及于情。可乎？彼高人逸才，正当如是，其溢为小词，而间及于脂粉之间，所谓滑稽玩戏，聊复尔尔者也。若乃纤艳淫媟，入人骨髓，如田中行、柳耆卿辈，岂公之雅趣也哉？

又　陈后山谓子瞻以诗为词，大是妄论，而世皆信之，独茅荆产辨其不然，谓公词古今第一。今翰林赵公亦云，此与人意暗同。盖诗词只是一理，不容异观。自世之末作习为纤艳柔脆，以投流俗之好，高人胜士，亦或以是相胜，而日趋于委靡，遂谓其体当然，而不知流弊之至此也。文伯起曰：“先生虑其不幸，而溺于彼，故援而止之，特立新意，寓以诗人句法。”是亦不然。公雄文大手，乐府乃其游戏，顾岂与流俗争胜哉！盖其天资不凡，辞气迈往，故落笔皆绝尘耳。

元好问《新轩乐府引》唐歌词多宫体，又皆极力为之。自东坡一出，情性之外，不知有文字，真有“一洗万古凡马空”气象。虽时作宫体，亦岂可以宫体概之！人有言：乐府本不难作，从东坡放笔后便难作。此殆以工拙论，非知坡者。所以然者，《诗三百》所载小夫贱妇幽忧无聊赖之语，特猝为外物感触，满心而发，肆口而成者尔，其初果欲被管弦，谐金石，经圣人手，以与六经并传乎？小夫贱妇且然，而谓东坡翰墨游戏，乃求与前人角胜负，误矣。自今观之，东坡圣处，非有意于文字之为工，不得不然之为工也。坡以来，山谷、晁无咎、陈去非、辛幼安诸公，俱以歌词取称，吟咏情性，留连光景，清壮顿挫，能起人妙思。亦有语意拙直，不自缘饰，因病成妍者，皆自坡发之。近岁新轩张胜予，亦东坡发之者与？

王世贞《艺苑卮言》读子瞻文，见才矣，然似不读书者。读子瞻诗，见学矣，然似绝无才者。懒倦欲睡时，诵子瞻小文及小词，亦觉神王。

又　之诗而词，非词也。之词而诗，非诗也。言其业，李氏、晏氏父子、耆卿、子野、美成、少游、易安至矣，词之正宗也。温、韦艳而促，黄九精而刻，长公丽而壮，幼安辨而奇，又其次也，词之变体也。

又云永叔、介甫俱文胜词，词胜诗，诗胜书。子瞻书胜词，词胜画，画胜文，文胜诗。然文等耳，馀俱非子瞻敌也。

又　词至辛稼轩而变，其源实自苏长公，至刘改之诸公极矣。

又　子瞻“与谁同坐，明月清风我”、“明月几时有，把酒问青天”，快语也。“大江东去，浪淘尽、千古风流人物”，壮语也。“杏花疏影里，吹笛到天明”，又“高情已逐晓云空，不与梨花同梦”，爽语也。其词浓与淡之间也。

张綖《诗馀图谱》按词体大略有二，一体婉约，一体豪放。婉约者欲其词情蕴藉，豪放者欲其气象恢宏。盖亦存乎其人。如秦少游之作，多是婉约。苏子瞻之作，多是豪放。大抵词体以婉约为正。

俞彦《爰园词话》子瞻词无一语着人间烟火，此自大罗天上一种，不必与少游、易安辈较量体裁也。其豪放亦止“大江东去”一词。何物袁绹妄加品骘，后代奉为美谈，似欲以概子瞻生平。不知万顷波涛，来自万里，吞天浴日，古豪杰英爽都在，使屯田此际操觚，果可以“杨柳外晓风残月”命句否。且柳词亦只此佳句，馀皆未称。

又　唐诗三变愈下，宋词殊不然。欧、苏、秦、黄，足当高、岑、王、李。南渡以后，矫矫陡健，即不得称中宋、晚宋也。

徐喈凤《荫绿轩词证》词虽小道，亦各见其性情。性情豪放者，强作婉约语，毕竟豪气未除。性情婉约者，强作豪放语，不觉婉态自露。故婉约固是本色，豪放亦未尝非本色也。后山评东坡词“如教坊雷大使舞，虽极天下之工，要非本色”。此离乎性情以为言，岂是平论。

毛奇龄《中州吴孙庵词集序》若夫宋人以词传，若张先，若秦观，若周，若柳，若晏同叔，皆不善他体。欧阳永叔、苏子瞻即善他体矣。欧词不减张，而小逊于秦、苏，则遂有起而诮之者。

王又华《古今词论》张世文曰：“词体大略有二：一婉约，一豪放，盖词情蕴藉，气象恢弘之谓耳。然亦在乎其人，如少游多婉约，东坡多豪放，东坡称少游为今之词手，大抵以婉约为正也。所以后山评东坡，如教坊雷大使舞，虽极天下之工，要非本色。

贺贻孙《诗筏》李易安云：“王介甫、曾子固文章似西汉，若作一小歌词，则人必绝倒，不可读。而欧阳永叔、苏子瞻词，乃句读不葺之诗耳。”又尝记宋人有云：“昌黎以文为诗，东坡以诗为词。”甚矣词家之难也。余谓易安所讥介甫、子固、永叔三人甚当；但东坡词气豪迈，自是别调，差不如秦七、黄九之到家耳。东坡自言平日不喜唱曲，故不中音律，是亦一短。以诗为词，难为东坡解嘲。若以为“句读不葺之诗”，抑又甚矣。

尤侗《王西樵炊闻卮语序》眉山二苏，风流竞爽，独至填词则丈六琵琶，偏让老髯，而颍滨不得一语，以此定为兄弟耳。

又《三十二芙蓉词序》世人论词，辄举苏、柳两家。然大苏“琼楼玉宇，高处不胜寒”，神宗叹为爱君；而柳七“晓风残月”有登溷之讥；至“太液波翻”忤旨抵地而罢；何遭遇之悬殊耶？予谓二子立身各有本末，即词亦雅俗自别。东坡“柳绵”之句，可入女郎红牙，使屯田赋《赤壁》，必不能制将军铁板之声也。

沈谦《读词杂说》词不在大小浅深，贵于移情。“晓风残月”、“大江东去”，体虽殊，读之皆若身历其境，惝恍迷离，不能自主，文之至也。

又　东坡“似花还似非花”一篇，幽怨缠绵，直是言情，非复赋物。

又　学周、柳，不得见其用情处。学苏、辛，不得见其用气处。当以离处为合。

邹祇谟《远志斋词衷》有二句合作一句，一句分作二句者，字数不差，妙在歌者上下纵横所协。此自确论。但子瞻填长调多用此法，他人即不尔。

又　词有檃括体，有回文体。回文之就句回者，自东坡、晦庵始也。

王士禛《花草蒙拾》名家当行，固有二派。苏公自云：“吾醉后作草书，觉酒气拂拂，从十指间出。”黄鲁直亦云：“东坡书挟海上风涛之气。”读坡词当作如是观。琐琐与柳七较锱铢，无乃为髯公所笑。

王士禛《倚声集序》诗馀者，古诗之苗裔也。语其正，则南唐二主为之祖，至漱玉、淮海而极盛，高、史其嗣响也。语其变，则眉山导其源，至稼轩、放翁而尽变，陈、刘其馀波也。有诗人之词，唐蜀五代诸人是也；有文人之词，晏、欧、秦、李诸君子是也；有词人之词，柳永、周美成、康与之之属是也；有英雄之词，苏、陆、辛、刘是也。至是声音之道乃臻极致，而诗之为功，虽百变而不穷。

王士禛《分甘馀话》凡为诗文贵有节制，即词曲亦然。正调至秦少游、李易安为极致，若柳耆卿则靡矣。变调至东坡为极致，辛稼轩豪于东坡，而不免稍过，若刘改之则恶道矣。学者不可以不辨。

王士禛《带经堂诗话》词如少游、易安，固是本色当行，而东坡、稼轩直以太史公笔力为词，可谓振奇矣。

沈雄《古今词话·词话》陈子宏曰：“近日词，惟周美成、姜尧章，而以东坡为词诗，稼轩为词论，此说固当。然词曲以委曲为体，独狃于风情婉娈，则亦易厌。回视苏辛所作，岂非万古一清风哉。”

又《古今词话·词品》张炎曰：“词须要出新意，能如东坡清丽舒徐，出人意表，不求新而自新，为周、秦诸人所不能到。”

又　苏长公为游戏之圣，邢俊臣亦滑稽之雄。

徐釚《词苑丛谈》李氏、晏氏父子、耆卿、子野、美成、少游、易安至矣，词之正宗也。温、韦艳而促，黄九精而刻，长公丽而壮，幼安辨而奇，又其次也，词之变体也。词体大略有二，一体婉约，一体豪放。婉约者欲其词调蕴藉，豪放者欲其气象恢宏。然亦存乎其人，如秦少游之作多是婉约，苏子瞻之作多是豪放。大约词体以婉约为正，故东坡称少游为今之词手；后山评东坡如教坊雷大使舞，虽极天下之工，要非本色。

又　苏东坡“大江东去”，有铜将军铁绰板之讥：柳七“晓风残月”谓可令十七八女郎按红牙檀板歌之。此袁绹语也，后人遂奉为美谈。然仆谓东坡词，自有横槊气概，固是英雄本色；柳纤艳处，亦丽以淫耳。

王弈清《历代词话》居士词岂无去国怀乡之感，殊觉哀而不伤。又引皇甫牧《玉匣记》云：子瞻常自言生平有三不如人，谓着棋、吃酒、唱曲也。然三者亦何用如人。子瞻之词虽工，而多不入腔，盖以不能唱曲故耳。

纳兰性德《渌水亭杂识》词虽苏、辛并称，而辛实胜苏。苏诗伤学，词伤才。

李调元《雨村词话》今称东坡为坡翁，在宋时已然。沈端节克斋《朝中措》词末句云：“解道浅妆浓抹，从来惟有坡翁。”

田同之《西圃词说》陈眉公曰：“幽思曲想，张、柳之词工矣，然其失则俗而腻也。伤时吊古，苏、辛之词工矣，然其失则莽而俚也。两家各有其美，亦各有其病。”斯为词论之至公。

又　华亭宋尚木徵璧曰：“吾于宋词得七人焉，曰永叔秀逸，子瞻放诞，少游清华，子野娟洁，方回鲜清，小山聪俊，易安妍婉。”

王晓堂《匡山丛话》《后山诗话》云：“子瞻以诗为词，如教坊大使之舞，虽极天下之工，要非本色。”余谓后山言太过。东坡词最多，其间佳者如“大江东去”赤壁词、中秋词、快哉亭、咏笛、咏梅，直造古人不到处，“以诗为词”，是大不然。谓东坡不善唱曲，故间有不入腔处，信之矣。

郭麐《灵芬馆词话》东坡以横绝一代之才，凌厉一世之气，间作倚声，意若不屑，雄词高唱，别为一宗。

周济《宋四家词选目录序论》苏、辛并称，东坡天趣独到处，殆成绝诣。而苦不经意，完璧甚少。

周济《介存斋论词杂著》人赏东坡粗豪，吾赏东坡韶秀。韶秀是东坡佳处，粗豪则病也。

又　东坡每事，俱不十分用力，古文、书、画皆尔，词亦尔。

又　世以苏、辛并称，苏之自在处，辛偶能到；辛之当行处，苏必不能到。二公之词，不可同日语也。

冯金伯《词苑萃编》卷二《旨趣》唐诗三变愈下，宋词殊不然。欧、苏、秦、黄，足当高、岑、王、李。

吴衡照《莲子居词话》苏、辛并称，辛之于苏，亦犹诗中山谷之视东坡也。东坡之大，与白石之高，殆不可以学而至。

方东树《昭昧詹言》疆坞先生曰：“东坡诗词天得，常语快句，乘云驭风，如不经虑而出之。凄淡豪丽，并臻妙诣。至于神来气来，如导师说无上妙谛，如飞仙天人，下视尘界。”

宋翔凤《乐府馀论》人谓苏词多不谐音律，则以声调高逸，骤难上口，非无曲度也。如今日俗工，不能度北《西厢》之类。

又　按词自南唐以后，但有小令。其慢词盖起宋仁宗朝。中原息兵，汴京繁庶，歌台舞席，竞赌新声。耆卿失意无俚，流连坊曲，遂尽收俚俗语言，编入词中，以便伎人传习。一时动听，散播四方。其后东坡、少游、山谷辈，相继有作，慢词遂盛。东坡才情极大，不为时曲束缚。然《漫录》亦载东坡送潘邠老词：（略）按其词恣亵，何减耆卿。是东坡偶作，以付饯席。使大雅，则歌者不易习，亦风会使然也。

邓廷桢《双砚斋词话》东坡以龙骥不羁之才，树松桧特立之操，故其词清刚隽上，囊括群英。院吏所云“学士词须关西大汉，铜琶铁板，高唱大江东去”，语虽近谑，实为知音。然如《卜算子》（词略），则明漪绝底，芗泽不闻，宜涪翁称之为不食人间烟火。而造言者谓此词为惠州温都监女作，又或谓为黄州王氏女作。夫东坡何如人，而作墙东宋玉哉？至如《蝶恋花》之“枝上柳绵飞又少，天涯何处无芳草”，坡命朝云歌之，辄泫然流涕，不能成声。《永遇乐》之“古今如梦，何曾梦觉，但有新欢旧怨”，和章质夫杨花《水龙吟》之“晓来雨过，遗踪何在，半池萍碎。春色三分，二分尘土，一分流水”，《洞仙歌》之“试问夜如何，夜已三更，金波澹，玉绳低转”，皆能簸之揉之，高华沉痛，遂为石帚导师，譬之慧能肇启南宗，实传黄梅衣钵矣。

谢章艇《赌棋山庄词话》弇州谓苏、黄、稼轩，为词之变体，是也。

又　晏、秦之妙丽，源于李太白、温飞卿。姜、史之清真，源于张志和、白香山。惟苏、辛在词中，则藩篱独辟矣。读苏、辛词，知词中有人，词中有品，不敢自为菲薄，然辛以毕生精力注之，比苏尤为横出。吴子律曰：“辛之于苏，犹诗中山谷之视东坡也。东坡之大，殆不可以学而至。”此论或不尽然。苏风格自高，而性情颇歉，辛却缠绵恻悱。且辛之造语俊于苏。若仅以大论也，则室之大补如堂，而以堂为室，可乎？”

又　慢词北宋为初唐，秦、柳、苏、黄如沈、宋，体格虽具，风骨未遒。片玉则如拾遗，骎骎有盛唐之风矣……北宋欧、苏以上如齐、梁，周、柳以下如陈、隋。

潘德舆《养一斋诗话》陈履常谓东坡以诗为词，赵闲闲、王从之辈，均以为不然。称其词起衰振靡，当为古今第一。愚谓王、赵之徒推举太过也。何则？以诗为词，犹之以文为诗也。韩昌黎、苏眉山皆以文为诗，故诗笔健崛骏爽，而终非本色。以诗为词者，以诗为文，六朝俪偶之文是也。以词为诗，晚唐元人之诗是也。知以诗为文，以词为诗之失，则知矫之者之为健笔矣。而所失究在于不如其分也。夫太白以古为律，律不工而超出等伦；温、李以律为古，古即工而半无真气。持此为例，则东坡之诗词未能独占古今，而亦扫除凡近者欤？

冯煦《蒿庵论词》晁无咎为苏门四士之一，所为诗馀，无子瞻之高华，而沉咽则过之。叶少蕴主持王学，所著《石林诗话》，阴抑苏、黄，而其词顾挹苏氏之馀波。岂此道与所问学，固多歧出邪？

沈曾植《菌阁琐谈》东坡以诗为词，如雷大使之舞，虽极天下之工，要非本色，此后山《谈丛》语也。然考蔡絛《铁围山丛谈》，称上皇在位，时属升平，手艺之人有称者，棋则有刘仲甫、晋士明，琴则有僧梵如、僧全雅，教坊琵琶则有刘继安，舞则雷中庆，世皆呼之为雷大使，笛则孟水清，此数人者，视前代之技皆过之。然则雷大使乃教坊绝技，谓非本色，将外方乐乃为本色乎？

刘熙载《艺概·词概》东坡词颇似老杜诗，以其无意不可入，无事不可言也。若其豪放之致，则时与太白为近。

又　太白《忆秦娥》声情悲壮，晚唐、五代惟趋婉丽，至东坡始能复古。后世论词者，或转以东坡为变调，不知晚唐、五代乃变调也。

又　东坡《与鲜于子骏书》云：“近却颇作小词，虽无柳七郎风味，亦自成一家，一似欲为耆卿之词，而不能者。”然坡尝讥秦少游《满庭芳》词学柳七句法，则意可知矣。

又　东坡词具神仙出世之姿，方外白玉蟾诸家，惜未诣此。

又　东坡词在当时鲜与同调，不独秦七、黄九别成两派也。晁无咎坦易之怀，磊落之气，差堪骖靳。然悬崖撒手处，无咎莫能追蹑矣。

又　苏、辛皆至情至性人，故其词潇洒卓荦，悉出于温柔敦厚。或以粗犷托苏、辛，固宜有视苏、辛为别调者哉。

又　词品喻诸诗，东坡、稼轩，李杜也。耆卿，香山也。梦窗，义山也。白石、玉田，大历十子也。其有似韦苏州者，张子野当之。

又　苏、辛词似魏玄成之妩媚，刘静修词似邵康节之风流，倘泛泛然以横放瘦淡名之，过矣。

又　王敬美论诗云：“河下舆隶，须驱遣另换正身。”胡明仲称“眉山苏氏词，一洗绮罗香泽之态，摆脱绸缪宛转之度，使人登高望远，举首高歌，而逸怀浩气，超乎尘埃之表。”此殆所谓“正身”者耶。

刘师培《论文杂记》东坡之词，慨当以慷，间邻豪放。原注：“如《满庭芳》、《大江东去》、《江城子》诸词是。”

陈廷焯《词坛丛话》昔人谓东坡词胜于情，耆卿情胜于词，秦少游兼而有之。然较之方回、美成，恐亦瞠乎其后。

又　东坡词独树一帜，妙绝古今，虽非正声，然自是曲子内缚不住者。不独耆卿、少游不及，即求之美成、白石，亦难以绳尺律之也。后人以绳尺律之，吾不知海上三山，彼亦能以丈尺计之否耶。

又　东坡词，一片去国流离之思，哀而不伤，怨而不怒，寄慨无端，别有天地。

陈廷焯《白雨斋词话》苏、辛并称，然两人绝不相似。魄力之大，苏不如辛。气体之高，辛不逮苏远矣。东坡词寓意高远，运笔空灵，措语忠厚，其独至处，美成、白石亦不能到。昔人谓东坡词非正声，此特拘于音调言之，而不究本原之所在。眼光如豆，不足与之辩也。

又　词至东坡，一洗绮罗香泽之态，寄慨无端，别有天地。《水调歌头》、《卜算子·雁》、《贺新凉》、《水龙吟》诸篇，尤为绝构。

又　太白之诗，东坡之词，皆是异样出色。只是人不能学，乌得议其非正声？

又　东坡、少游，皆是情馀于词。耆卿乃辞馀于情。解人自辨之。

又　张綖云：“少游多婉约，子瞻多豪放，当以婉约为主。”此亦似是而非，不关痛痒语也。诚能本诸忠厚，而出以沉郁，豪放亦可，婉约亦可，否则豪放嫌其粗鲁，婉约又病其纤弱矣。

又　北宋如东坡、少游、方回、美成诸公，亦岂易及耶。

又　东坡词豪宕感激，忠厚缠绵，后人学之，徒形粗鲁。故东坡词不能学，亦不必学。

又　东坡心地光明磊落，忠爱根于性生，故词极超旷，而意极和平。稼轩有吞吐八荒之概，而机会不来。正则可以为郭、李，为岳、韩，变则即桓温之流亚。故词极豪雄，而意极悲郁。苏、辛两家，各自不同。后人无东坡胸襟，又无稼轩气概，漫为规模，适形粗鄙耳。

又　和婉中见忠厚易，超旷中见忠厚难，此坡仙所以独绝千古也。

又　宋词有不能学者，苏、辛是也……然苏、辛自是正声，人苦学不到耳。

又　人知东坡古诗古文，卓绝百代。不知东坡之词，尤出诗文之右。盖仿九品论字之例，东坡诗文纵列上品，亦不过为上之中下。若词则几为上之上矣。此老生平第一绝诣，惜所传不多也。

又　东坡词全是王道。稼轩则兼有霸气，然犹不悖于王也。

又　白石仙品也。东坡神品也，亦仙品也。梦窗逸品也。

又　东坡一派，无人能继。

又　稼轩求胜于东坡，豪壮或过之，而逊其清超，逊其忠厚。玉田追踪于白石，格调亦近之，而逊其空灵，逊其浑雅。故知东坡、白石具有天授，非人力所可到。

又　东坡、稼轩，同而不同者也。

沈祥龙《论词随笔》唐人词，风气初开，已分二派。太白一派，传为东坡，诸家以气格胜，于诗近西江。飞卿一派，传为屯田，诸家以才华胜，于诗近西昆。后虽迭变，总不越此二者。

张德瀛《词徵》同叔之词温润，东坡之词轩骁，美成之词精邃，少游之词幽艳，无咎之词雄邈，北宋惟五子可称大家。

又　苏、辛二家，昔人名之曰词诗词论。愚以古词衡之曰，不用之时全体在，用即拈来，万象周沙界。

又　宋牧仲谓宋诗多沉僿，近少陵；元诗多轻扬，近太白。然词之沉僿，无过子瞻。长乐陈翼论其词云：“歌《赤壁》之词，使人抵掌激昂，而有击楫中流之心。歌《哨遍》之词，使人甘心澹泊，而有种菊东篱之兴”，可谓知言。

张祥龄《词论》辛、刘之雄放，意在变风气，亦其才只如此。东坡不耐此苦，随意为之，其所自立者多，故不拘拘于词中求生活。

王国维《人间词话》昭明太子称陶渊明诗“跌宕昭彰，独超众类，抑扬爽朗，莫之与京”。王无功称薛收赋“韵趣高奇，词义晦远，嵯峨萧瑟，真不可言”。词中惜少此二种气象。前者唯东坡，后者唯白石，略得一二耳。

又　东坡之词旷，稼轩之词豪。无二人之胸襟而学其词，犹东施之效捧心也。

又　读东坡、稼轩词，须观其雅量高致，有伯夷、柳下惠之风。白石虽似蝉蜕尘埃，然终不免局促辕下。

又　苏、辛，词中之狂，白石犹不失为狷。若梦窗、梅溪、玉田、草窗、西麓辈，面目不同，同归于乡愿而已。

又　东坡之旷在神，白石之旷在貌。

又　故以宋词比唐诗，则东坡似太白，欧、秦似摩诘，耆卿似乐天，方回、叔原，则大历十子之流。

况周颐《蕙风词话》东坡、稼轩其秀在骨，其厚在神。初学看之，但得其粗率而已。其实二公不经意处，是真率，非粗率也。余至今未敢学苏、辛也。

又　有宋熙、丰间，词学称极盛。苏长公提倡风雅，为一代山斗。黄山谷、秦少游、晁无咎皆长公之客也，山谷、无咎皆工倚声，体格于长公为近，唯少游自辟蹊径，卓然名家，盖其天分高，故能抽秘骋妍于寻常濡染之外，而其所以契合长公者独深。

蒋兆兰《词说》宋代词家，源出于唐五代，皆以婉约为宗。自东坡以浩瀚之气行之，遂开豪迈一派。南宋辛稼轩，运深沉之思于雄杰之中，遂以苏、辛并称。

陈洵《海绡说词》东坡独崇气格，箴规柳、秦，词体之尊，自东坡始。

蔡嵩云《柯亭词论》东坡词，胸有万卷，笔无点尘。其阔大处，不在能作豪放语，而在其襟怀有涵盖一切气象。若徒袭其外貌，何异东施效颦。东坡小令，清丽纡徐，雅人深致，另辟一境。设非胸襟高旷，焉能有此吐属。

陈匪石《声执》然而婉约之与豪放，温厚之与苍凉，貌乃相反，从而别之曰阳刚，曰阴柔。周济且准诸风雅，分为正变，则就表著于外者言之，而仍只舒敛之别尔。苏、辛集中，固有被称为摧刚为柔者。即观龙川，何尝无和婉之作。

又　叫嚣擐薄之气皆不能中于吾身，气味自归于醇厚，境地自入于深静。此种境界，白石、梦窗词中往往可见，而东坡为尤多。

又　苏轼寓意高远，运笔空灵，非粗非豪，别有天地。

吴梅《词学通论》东坡词在宋时已议论不一，如晁无咎云：“居士词，人多谓不谐音律，然横放杰出，自是曲子内缚不住者。”陈无己云：“东坡以诗为词，如教坊雷大使之舞，虽极天下之工，要非本色。”陆务观云：“世言东坡不能词，故所作乐府词多不协。晁以道谓绍圣初与东坡别于汴下，东坡酒酣，自歌古《阳关》，则公非不能歌，但豪放不喜裁剪以就声律耳。”又云：“东坡词歌之，曲终觉天风海雨逼人。胡致堂云：“词曲至东坡，一洗绮罗香泽之态，摆脱绸缪宛转之度，使人登高望远，举首高歌，逸怀浩气，超乎尘垢之外，于是《花间》为皂隶，而耆卿为舆台矣。”张叔夏云：“东坡词清丽舒徐处，高出人表，周、秦诸人所不能到。”此在当时，毁誉已不定矣。至《四库提要》云：“词至晚唐五季以来，以清切婉丽为宗，至柳永而一变，如诗家之有白居易，至轼而又一变，如诗家之有韩愈，遂开南宋辛弃疾等一派。寻源溯流，不能不谓之别格，然谓之不工则不可。”此为持平之论。余谓公词豪放缜密，两擅其长。世人第就豪放处论，遂有铁板铜琶之诮，不知公婉约处何让温、韦，如《浣溪沙》云：“彩索身轻长趁燕，红窗睡重不闻莺。”《祝英台》云：“挂轻帆，飞急桨，还过钓台路。酒病无聊，攲枕听呜橹。”《永遇乐》云：“天涯倦客，山中归路，望断故人心眼。燕子楼空，佳人何在，空锁楼中燕。”《西江月》云：“高情已逐晓云空，不与梨花同梦。”此等处与“大江东去”、“把酒问青天”诸作，如出两手，不独“乳燕飞华屋”、“缺月挂疏桐”诸词，为别有寄托也。要之，公天性豁达，襟抱开朗，虽境遇迍邅，而处之坦然，即去国离乡，初无羁客迁人之感。惟胸怀坦荡，词亦超凡人圣。后之学者，无公之胸襟，强为摹仿，多见其不知量耳。

Table of Contents

书名页

版权页

导读（刘石）

目录

卷一

浪淘沙（昨日出东城）

南歌子（海上乘槎侣）

行香子（一叶舟轻）

祝英台近（挂轻帆）

瑞鹧鸪（城头月落尚啼乌）

又（碧山影里小红旗）

临江仙（四大从来都遍满）

南乡子（晚景落琼杯）

行香子（携手江村）

昭君怨（谁作桓伊三弄）

醉落魄（轻云微月）

蝶恋花（雨后春容清更丽）

少年游（去年相送）

卜算子（蜀客到江南）

江城子（玉人家在凤凰山）

又（凤凰山下雨初晴）

虞美人（湖山信是东南美）

诉衷情（钱塘风景古今奇）

菩萨蛮（玉童西迓浮丘伯）

又（娟娟缺月西南落）

江城子（翠蛾羞黛怯人看）

菩萨蛮（秋风湖上萧萧雨）

清平乐（清淮浊汴）

南乡子（回首乱山横）

南歌子（苒苒中秋过）

泛金船（无情流水多情客）

南乡子（东武望馀杭）

又（凉簟碧纱厨）

又（寒雀满疏篱）

浣溪沙（缥缈危楼紫翠间）

又（白雪清词出坐间）

南乡子（裙带石榴红）

又（旌旆满江湖）

定风波（今古风流阮步兵）

减字木兰花（惟熊佳梦）

河满子（见说岷峨凄怆）

菩萨蛮（天怜豪俊腰金晚）

鹊桥仙（缑山仙子）

阮郎归（一年三度过苏台）

醉落魄（苍颜华发）

菩萨蛮（玉笙不受珠唇暖）

减字木兰花（郑庄好客）

南歌子（欲执河梁手）

采桑子（多情多感仍多病）

更漏子（水涵空）

醉落魄（分携如昨）

浣溪沙（长记鸣琴子贱堂）

沁园春（孤馆灯青）

永遇乐（长忆别时）

减字木兰花（空床响琢）

蝶恋花（灯火钱塘三五夜）

江城子（十年生死两茫茫）

雨中花慢（今岁花时深院）

江城子（老夫聊发少年狂）

水龙吟（楚山修竹如云）

减字木兰花（贤哉令尹）

蝶恋花（帘外东风交雨霰）

满江红（天岂无情）

殢人娇（别驾来时）

望江南（春未老）

又（春已老）

满江红（东武南城）

水调歌头（明月几时有）

画堂春（柳花飞处麦摇波）

江城子（前瞻马耳九仙山）

又（相从不觉又初寒）

南乡子（不到谢公台）

阳关曲（济南春好雪初晴）

蝶恋花（簌簌无风花自堕）

殢人娇（满院桃花）

洞仙歌（江南腊尽）

阳关曲（暮云收尽溢清寒）

水调歌头（安石在东海）

浣溪沙（一别姑苏已四年）

临江仙（自古相从休务日）

浣溪沙（照日深红暖见鱼）

又（旋抹红妆看使君）

又（麻叶层层苘叶光）

又（簌簌衣巾落枣花）

又（软草平莎过雨新）

又（惭愧今年二麦丰）

又（缥缈红妆照浅溪）

永遇乐（明月如霜）

千秋岁（浅霜侵绿）

阳关曲（受降城下紫髯郎）

江城子（天涯流落思无穷）

减字木兰花（玉觞无味）

西江月（三过平山堂下）

南歌子（山雨萧萧过）

又（日出西山雨）

又（雨暗初疑夜）

又（带酒冲山雨）

双荷叶（双溪月）

渔家傲（皎皎牵牛河汉女）

临江仙（细马远驮双侍女）

西江月（世事一场大梦）

定风波（两两轻红半晕腮）

少年游（玉肌铅粉傲秋霜）

又（银塘朱槛曲尘波）

浣溪沙（覆块青青麦未苏）

又（醉梦昏昏晓未苏）

又（雪里餐毡例姓苏）

又（半夜银山上积苏）

又（万顷风涛不记苏）

江城子（黄昏犹是雨纤纤）

满江红（江汉西来）

卷二

水龙吟（小舟横截春江）

江城子（梦中了了醉中醒）

定风波（莫听穿林打叶声）

浣溪沙（山下兰芽短浸溪）

西江月（照野弥弥浅浪）

满江红（忧喜相寻）

哨遍（为米折腰）

渔家傲（些小白须何用染）

定风波（雨洗娟娟嫩叶光）

洞仙歌（冰肌玉骨）

念奴娇（大江东去）

又（凭高眺远）

南乡子（霜降水痕收）

临江仙（夜饮东坡醒复醉）

减字木兰花（娇多媚杀）

又（双鬟绿坠）

又（天真雅丽）

又（柔和性气）

又（天然宅院）

西江月（龙焙今年绝品）

菩萨蛮（碧纱微露纤掺玉）

醉翁操（琅然）

卜算子（缺月挂疏桐）

满庭芳（三十三年）

水调歌头（落日绣帘卷）

蝶恋花（别酒劝君君一醉）

醉蓬莱（笑劳生一梦）

好事近（红粉莫悲啼）

西江月（点点楼头细雨）

定风波（常羨人间琢玉郎）

鹧鸪天（林断山明竹隐墙）

十拍子（白酒新开九酝）

南歌子（卫霍元勋后）

瑶池燕（飞花成阵）

满庭芳（归去来兮）

西江月（别梦已随流水）

渔家傲（千古龙蟠并虎踞）

浣溪沙（学画鸦儿正妙年）

又（一梦江湖费五年）

虞美人（波声拍枕长淮晓）

行香子（北望平川）

如梦令（水垢何曾相受）

又（自净方能净彼）

浣溪沙（细雨斜风作小寒）

满庭芳（三十三年）

水龙吟（古来云海茫茫）

满庭芳（归去来兮）

南乡子（千骑试春游）

又（绣鞅玉鐶游）

又（未倦长卿游）

渔父（渔父饮）

又（渔父醉）

又（渔父醒）

又（渔父笑）

菩萨蛮（买田阳羡吾将老）

蝶恋花（云水萦回溪上路）

又（自古涟漪佳绝地）

水调歌头（昵昵儿女语）

水龙吟（似花还似非花）

满庭芳（香馤雕盘）

西江月（莫叹平齐落落）

定风波（月满苕溪照夜堂）

点绛唇（我辈情钟）

临江仙（多病休文都瘦损）

南歌子（山与歌眉敛）

又（古岸开青葑）

减字木兰花（双龙对起）

鹊桥仙（乘槎归去）

点绛唇（不用悲秋）

又（莫唱阳关）

好事近（湖上雨晴时）

渔家傲（送客归来灯火尽）

浣溪沙（雪颔霜髯不自惊）

又（料峭东风翠幕惊）

又（阳羡姑苏已买田）

西江月（公子眼花乱发）

又（小院朱阑几曲）

又（怪此花枝怨泣）

木兰花令（知君仙骨无寒暑）

虞美人（归心正似三春草）

临江仙（一别都门三改火）

八声甘州（有情风万里卷潮来）

西江月（昨夜扁舟京口）

临江仙（我劝髯张归去好）

木兰花令（霜馀已失长淮阔）

减字木兰花（春庭月午）

满江红（清颍东流）

浣溪沙（芍药樱桃两斗新）

减字木兰花（回风落景）

生查子（三度别君来）

青玉案（三年枕上吴中路）

戚氏（玉龟山）

归朝欢（我梦扁舟浮震泽）

木兰花令（梧桐叶上三更雨）

浣溪沙（罗袜空飞洛浦尘）

临江仙（九十日春都过了）

殢人娇（白发苍颜）

西江月（玉骨那愁瘴雾）

减字木兰花（春牛春杖）

鹧鸪天（笑捻红梅嚲翠翘）

卷三

水龙吟（小沟东接长江）

又（露寒烟冷蒹葭老）

满庭芳（蜗角虚名）

永遇乐（天末山横）

雨中花慢（邃院重帘何处）

又（嫩脸羞蛾因甚）

一丛花（今年春浅腊侵年）

三部乐（美人如月）

无愁可解（光景百年）

贺新郎（乳燕飞华屋）

哨遍（睡起画堂）

木兰花令（元宵似是欢游好）

又（经旬未识东君信）

又（高平四面开雄垒）

西江月（闻道双衔凤带）

华清引（平时十月幸莲汤）

苏幕遮（暑笼晴）

乌夜啼（莫怪归心速）

临江仙（诗句端来磨我钝）

又（忘却成都来十载）

又（尊酒何人怀李白）

又（冬夜夜寒冰合井）

又（谁道东阳都瘦损）

又（昨夜渡江何处宿）

渔家傲（一曲阳关情几许）

又（临水纵横回晚鞚）

定风波（与客携壶上翠微）

又（莫怪鸳鸯绣带长）

又（好睡慵开莫厌迟）

南乡子（冰雪透香肌）

又（天与化工知）

又（寒玉细凝肤）

又（怅望送春杯）

又（何处倚阑干）

菩萨蛮（画檐初挂弯弯月）

又（风回仙驭云开扇）

又（城隅静女何人见）

又（绣帘高卷倾城出）

又（落花闲院春衫薄）

又（火云凝汗挥珠颗）

又（峤南江浅红梅小）

又（翠鬟斜幔云垂耳）

又（柳庭风静人眠昼）

又（井桐双照新妆冷）

又（雪花飞暖融香颊）

又（娟娟侵鬓妆痕浅）

又（涂香莫惜莲承步）

又（玉鐶坠耳黄金饰）

浣溪沙（珠桧丝杉冷欲霜）

又（霜鬓真堪插拒霜）

又（傅粉郎君又粉奴）

又（菊暗荷枯一夜霜）

又（道字娇讹语未成）

又（桃李溪边驻画轮）

又（四面垂杨十里荷）

又（怪见眉间一点黄）

又（门外东风雪洒裾）

又（轻汗微微透碧纨）

又（徐邈能中酒圣贤）

又（倾盖相逢胜白头）

又（炙手无人傍屋头）

又（画隼横江喜再游）

又（入袂轻风不破尘）

又（风卷珠帘自上钩）

又（西塞山边白鹭飞）

又（花满银塘水漫流）

又（几共查梨到雪霜）

又（山色横侵蘸晕霞）

又（晚菊花前敛翠蛾）

又（风压轻云贴水飞）

南歌子（日薄花房绽）

又（师唱谁家曲）

又（紫陌寻春去）

又（笑怕蔷薇罥）

又（寸恨谁云短）

又（绀绾双蟠髻）

又（琥珀装腰佩）

又（云鬓裁新绿）

又（见说东园好）

江城子（银涛无际卷蓬瀛）

又（墨云拖雨过西楼）

又（腻红匀脸衬檀唇）

蝶恋花（花褪残红青杏小）

又（一颗樱桃樊素口）

又（春事阑珊芳草歇）

又（泛泛东风初破五）

又（记得画屏初会遇）

又（昨夜秋风来万里）

又（玉枕冰寒消暑气）

又（雨霰疏疏经泼火）

又（蝶懒莺慵春过半）

减字木兰花（云鬟倾倒）

又（闽溪珍献）

又（春光亭下）

又（晓来风细）

又（天台旧路）

又（琵琶绝艺）

又（云容皓白）

又（玉房金蕊）

又（海南奇宝）

又（神闲意定）

又（银筝旋品）

又（莺初解语）

又（江南游女）

行香子（绮席才终）

又（三入承明）

又（清夜无尘）

又（昨夜霜风）

点绛唇（闲倚胡床）

又（红杏飘香）

又（醉漾轻舟）

又（月转乌啼）

皂罗特髻（采菱拾翠）

虞美人（定场贺老今何在）

又（落花已作风前舞）

又（冰肌自是生来瘦）

又（深深庭院清明过）

又（持杯遥劝天边月）

如梦令（为向东坡传语）

又（手种堂前桃李）

又（城上层楼叠巘）

阮郎归（绿槐高柳咽新蝉）

又（暗香浮动月黄昏）

诉衷情（海棠珠缀一重重）

又（小莲初上琵琶弦）

谒金门（秋帷里）

又（秋池阁）

又（今夜雨）

好事近（烟外倚危楼）

天仙子（走马探花花发未）

翻香令（金炉犹暖麝煤残）

桃源忆故人（华胥梦断人何处）

调笑令（渔父）

又（归雁）

荷花媚（霞苞电荷碧）

占春芳（红杏了）

一斛珠（洛城春晚）

意难忘（花拥鸳房）

总评